
ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ
ΣΥΝΟΔΟΣ Δ΄
ΣΥΝΕΔΡΙΑΣΗ ΙΕ΄
Δευτέρα 26 Οκτωβρίου 2026
Αθήνα, σήμερα στις 26 Οκτωβρίου 2026, ημέρα Δευτέρα και ώρα 14.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. ΓΕΩΡΓΙΟΥ ΛΑΜΠΡΟΥΛΗ. 
ΠΡΟΕΔΡΕΥΩΝ (Γεώργιος Λαμπρούλης): Κυρίες και κύριοι συνάδελφοι, αρχίζει η συνεδρίαση. 
Εισερχόμαστε στη συζήτηση των
ΕΠΙΚΑΙΡΩΝ ΕΡΩΤΗΣΕΩΝ
Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα Δευτέρα 26 Οκτωβρίου 2026 οι επίκαιρες ερωτήσεις που θα συζητηθούν είναι δεκαεπτά στον αριθμό και συγκεκριμένα οι εξής:
Oι υπ’ αριθμόν 93/14-10-2026, 114/16-10-2026, 120/19-10-2026, 122/19-10-2026 και 129/19-10-2026 επίκαιρες ερωτήσεις θα απαντηθούν από τον Υπουργό Υγείας κ. Σπυρίδωνα-Άδωνι Γεωργιάδη.
Η υπ’ αριθμόν 85/12-10-2026 επίκαιρη ερώτηση θα απαντηθεί από τον Υπουργό Υποδομών και Μεταφορών κ. Χρίστο Δήμα.
Oι υπ’ αριθμόν 105/15-10-2026, 110/16-10-2026 και 113/16-10-2026 επίκαιρες ερωτήσεις θα απαντηθούν από τον Υφυπουργό Εθνικής Οικονομίας και Οικονομικών κ. Δημήτριο Μαρκόπουλο.
Η υπ’ αριθμόν 127/19-10-2026 επίκαιρη ερώτηση θα απαντηθεί από τον Υφυπουργό Εξωτερικών κ. Θεοχάρη Θεοχάρη.
Oι υπ’ αριθμόν 83/12-10-2026 και 119/19-10-2026 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας κ. Νικόλαο Τσάφο.
Oι υπ’ αριθμόν 96/14-10-2026 και 97/14-10-2026 επίκαιρες ερωτήσεις θα απαντηθούν από την Υφυπουργό Περιβάλλοντος και Ενέργειας κ. Μαρία-Ελένη Σούκουλη-Βιλιάλη.
Η υπ’ αριθμόν 100/15-10-2026 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.
Oι υπ’ αριθμόν 112/16-10-2026 και 125/19-10-2026 επίκαιρες ερωτήσεις θα απαντηθούν από τον Υφυπουργό Αγροτικής Ανάπτυξης και Τροφίμων κ. Ιωάννη Ανδριανό.
Ξεκινάμε με την πρώτη με αριθμό 85/12-10-2026 επίκαιρη ερώτηση πρώτου κύκλου του Βουλευτή Μαγνησίας της Κοινοβουλευτικής Ομάδας της Νέας Δημοκρατίας κ. Χρήστου Μπουκώρου προς τον Υπουργό Υποδομών και Μεταφορών με θέμα: «Οι αποζημιώσεις για απαλλοτριώσεις τριακοσίων ιδιοκτητών στην περιοχή της Κάρλας». 
Θα απαντήσει ο Υπουργός Υποδομών Και Μεταφορών κ. Χρίστος Δήμας.
Κύριε Μπουκώρο, έχετε τον λόγο.
ΧΡΗΣΤΟΣ ΜΠΟΥΚΩΡΟΣ: Ευχαριστώ, κύριε Πρόεδρε.
Κύριε Υπουργέ, το θέμα που φέρνω σήμερα προς εξέταση αφορά τριακόσιες οικογένειες γύρω από τη λίμνη Κάρλα και πιο συγκεκριμένα στις κοινότητες Στεφανοβικείου, Ριζομύλου και Καναλίων. Πρόκειται για αναγκαστικές απαλλοτριώσεις που έγιναν στην περιοχή και ξεκίνησαν από το 2010 και ολοκληρώθηκαν το 2025, η τελευταία αναγκαστική απαλλοτρίωση. 
Να διευκρινίσω δύο-τρία πράγματα. Αρχικά είμαι υπέρ των αναγκαστικών απαλλοτριώσεων όταν πρόκειται να γίνουν έργα δημόσιας ωφέλειας και αυτό το έργο που γίνεται εκεί, δηλαδή τα δίκτυα άρδευσης της λίμνης Κάρλας είναι ένα τέτοιο έργο. Δεύτερον, θέλω να πω ότι είναι μια υπόθεση η οποία διατρέχει πέντε κυβερνήσεις από το 2010 μέχρι σήμερα και πάνω από δέκα αρμόδιους Υπουργούς. Ως εκ τούτου δεν σας επιρρίπτω προσωπικές πολιτικές ευθύνες διότι εσείς αναλάβετε το Υπουργείο μετά και την τελευταία απαλλοτρίωση. Όμως, τι έχουμε εδώ, κύριε Υπουργέ; Εδώ έχουμε την κατάργηση κάθε έννοιας καλόπιστης διοίκησης προς τον διοικούμενο. 
Από το 2019 οι πρώτοι δικαιούχοι έχουν πάρει εφετειακή απόφαση, δηλαδή όχι προσωρινή τιμή μονάδος πρωτοδίκως, έχουν πάρει οριστική τιμή μονάδος για 3.000 ευρώ το στρέμμα. Από το 2019 και είμαστε σήμερα στο τέλος του 2026 και καλούνται να λάβουν το 30% ή αν θέλετε το 90% της προσωρινής τιμής μονάδος, δηλαδή 900 ευρώ από τα 3.000 ευρώ. Και αυτό γιατί; Γιατί το Ελληνικό Δημόσιο τόσα χρόνια μετά έχει ασκήσει αναίρεση στον Άρειο Πάγο. Εμείς δεν αμφισβητούμε το δικαίωμα του Δημοσίου να ασκήσει αναίρεση, αλλά αυτή η αναίρεση έχει ασκηθεί πολύ αργότερα από την απόφαση του εφετείου, δηλαδή πολύ αργότερα από το 2019, με αποτέλεσμα να έχουμε φτάσει πλέον στα δεκαέξι χρόνια και οι άνθρωποι στο Στεφανοβίκειο, στον Ριζόμυλο και στα Κανάλια να μην έχουν πάρει τα χρήματά τους. Ας είχε ασκηθεί η αναίρεση το 2019 όταν βγήκε η εφετειακή απόφαση και να είχαμε σήμερα μια απόφαση του Αρείου Πάγου, που -να σας πω, κύριε Υπουργέ- δεν μπορεί να είναι διαφορετική από αυτήν του εφετείου γιατί ήδη οι νέες απαλλοτριώσεις που έγιναν το 2025 προβλέπουν τιμή μονάδος 4.000 ευρώ το στρέμμα. Πώς θα εκφράσει, λοιπόν, αντίρρηση ο Άρειος Πάγος για τις 3.000 το στρέμμα στην ίδια περιοχή;
Ο κόσμος είναι αγανακτισμένος, επαναλαμβάνω δεν τα έχει προσωπικά μαζί σας, τα έχει γενικά με την πολιτεία και αυτό είναι ό,τι χειρότερο μπορεί να συμβεί στις εποχές μας. 
Θα επανέλθω και στη δευτερολογία μου.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο στην πρωτολογία σας.
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Ευχαριστώ, κύριε Πρόεδρε.
Κύριε συνάδελφε, αρχικά θα ήθελα να πω και να διευκρινίσω το εξής, προκειμένου να είμαστε απόλυτα ακριβείς. Αναφέρεστε στις απαλλοτριώσεις που πραγματοποιήθηκαν σε περιοχή της Κάρλας τα τελευταία δεκαέξι χρόνια και, μάλιστα, όπως τονίσατε και εσείς, σε διαφορετικές χρονικές περιόδους. Πράγματι, για τις ανάγκες των έργων της Κάρλας έχουν κηρυχθεί περισσότερες απαλλοτριώσεις. Ωστόσο, όπως γνωρίζετε, κάθε απαλλοτρίωση συνιστά αυτοτελή διοικητική διαδικασία με τη δική της χρονική αφετηρία και ενδεχόμενη δικαστική εξέλιξη. 
Αναφέρεστε στην απαλλοτρίωση που κηρύχθηκε το 2010 για την κατασκευή των έργων μεταφοράς και διανομής νερού της λίμνης Κάρλας στους Δήμους Κάρλας και Φερών του Νομού Μαγνησίας. Προτού αναφερθώ στην συγκεκριμένη υπόθεση και την εξέλιξη των διαδικασιών θα ήθελα να υπενθυμίσω ορισμένα βασικά στοιχεία του θεσμικού πλαισίου που διέπει τις αναγκαστικές απαλλοτριώσεις. Σύμφωνα με το άρθρο 17 του Συντάγματος και τον νόμο 2882 του 2001 η αποζημίωση για κάθε απαλλοτριούμενο ακίνητο πρέπει να είναι πλήρης και να ανταποκρίνεται στην αξία του. Η αξία του απαλλοτριούμενο ακινήτου δεν καθορίζεται αυθαίρετα από τη διοίκηση, αλλά εκτιμάται από αρμόδια επιτροπή σύμφωνα με τη διαδικασία που προβλέπει το νόμος. Ο προσδιορισμός ωστόσο του ύψους της αποζημίωσης ανήκει στα αρμόδια δικαστήρια. 
Στη συγκεκριμένη περίπτωση η προσωρινή τιμή μονάδας αποζημίωσης καθορίστηκε με την υπ’ αριθμόν 431/2013 απόφαση του Μονομελούς Πρωτοδικείου Λάρισας, κατόπιν της απόφασης αυτής, τον Οκτώβριο του 2014, πραγματοποιήθηκαν οι προβλεπόμενες παρακαταθέσεις συνολικού ύψους περίπου 418.000 ευρώ στο Ταμείο Παρακαταθηκών και Δανείων και στον Δικηγορικό Σύλλογο Βόλου για την αποζημίωση των απαλλοτριούμενων ακινήτων και την κάλυψη των σχετικών δικηγορικών αμοιβών και δικαστικών εξόδων αντίστοιχα. 
Στο σημείο αυτό να επισημάνω ότι για την απόδοση των παρακατεθειμένων αποζημιώσεων απαιτείται η δικαστική αναγνώριση των δικαιούχων και η προσκόμιση των προβλεπόμενων δικαιολογητικών στο Ταμείο Παρακαταθηκών και Δανείων. Στη συνέχεια οι δικαιούχοι, μέσω των πληρεξουσίων δικηγόρων τους, ζήτησαν τον οριστικό προσδιορισμό της αποζημίωσης, έπειτα από την αίτησή τους εκδόθηκε η υπ’ αριθμόν 162 του 2019 απόφαση -στην οποία κάνατε και εσείς αναφορά- του Τριμελούς Εφετείου Λάρισας με την οποία καθορίστηκε η οριστική τιμή μονάδας αποζημίωσης. Κατά της απόφασης αυτής το Ελληνικό Δημόσιο άσκησε αίτηση αναίρεσης ενώπιον του Αρείου Πάγου, διαδικασία η οποία ακολουθείται κατά πάγια πρακτική όταν η οριστική τιμή που καθορίζεται δικαστικά αποκλίνει σημαντικά από την τιμή που έχει προσδιορίσει το Δημόσιο. Η συζήτηση της αναίρεσης έχει προσδιοριστεί για τις 5 Μαΐου του 2028.
Σταματάω εδώ πέρα και θα επανέλθω στη δευτερολογία μου.
ΠΡΟΕΔΡΕΥΩΝ (Γεώργιος Λαμπρούλης): Κύριε Μπουκώρο, έχετε τον λόγο.
ΧΡΗΣΤΟΣ ΜΠΟΥΚΩΡΟΣ: Κύριε Υπουργέ, χαίρομαι που συμφωνούμε στα στοιχεία. Συμφωνήσαμε, λοιπόν, ότι οι τριακόσιες οικογένειες στο Στεφανοβίκειο, στον Ριζόμυλο και στα Κανάλια Μαγνησίας έχουν πάρει απόφαση από το Εφετείο της Λάρισας για την οριστική τιμή μονάδος. Και είπατε και εσείς στην τοποθέτησή σας ότι ειδική επιτροπή ορίζει την τιμή, αλλά αυτή, τελικά, καθορίζεται από τις δικαστικές αποφάσεις. 
Και εδώ έχουμε την οριστική τιμή μονάδος από το Εφετείο της Λάρισας. Πότε; Το 2019. Και λέμε ότι θα συζητηθεί στον Άρειο Πάγο το 2028. Δηλαδή το 2010 τους απαλλοτρίωσαν τα χωράφια, το 2019 πήραν απόφαση, το 2028 θα συνεδριάσει, θα εξετάσει ο Άρειος Πάγος την αναίρεση. Δεκαοκτώ ολόκληρα χρόνια! 
Και δεν μιλάμε, κύριε Υπουργέ, για αποζημιώσεις εκατομμυρίων. Εκεί απαλλοτριώθηκαν από κάποιον ιδιοκτήτη τρία στρέμματα, από άλλον τέσσερα, από άλλον πέντε, το πολύ έως δέκα στρέμματα. Δηλαδή μιλάμε για 10.000 έως 30.000 ευρώ. Δεν ξέρω πώς η ικανοποίηση αυτών των ανθρώπων πλήττει τα συμφέροντα του δημοσίου. Το σκέφτομαι, το αναλύω, πόσο μάλλον τώρα που οι τιμές μονάδος, οι τιμές ανά στρέμμα δηλαδή, έχουν αυξηθεί ακόμα περισσότερο. 
Ήδη η απόφαση του Εφετείου Λάρισας για τις απαλλοτριώσεις του 2025 λέει 4.000 ευρώ. Πρέπει να το συζητήσουμε σοβαρά, κύριε Υπουργέ, αυτό και στην Κυβέρνηση. Πρέπει αυτό το νομοθετικό πλαίσιο να αλλάξει. Δεν μπορούμε μικροαγρότες και μεσαίους αγρότες να τους καθυστερούμε δεκαοκτώ χρόνια να λάβουν τα 10.000, τα 20.000 και το πολύ τα 30.000, τα οποία είναι πολύ σημαντικά για τον οικογενειακό τους προγραμματισμό, προϋπολογισμό και για τον επαγγελματικό τους προγραμματισμό. Είναι πάρα πολύ σημαντικά και είναι αδιανόητο να περιμένουν δεκαοκτώ ολόκληρα χρόνια! 
Θα σας παρακαλέσω να αναλάβετε μια πρωτοβουλία προς την Κυβέρνηση. Συζητάμε κυρίως για τους πρώτους δικαιούχους, που τους πήραμε τα χωράφια τους για να κάνουμε ένα δημόσιο έργο και καλώς τα πήραμε. Δεν έχω κανένα πρόβλημα να το παραδεχτώ, αλλά όχι όμως να είμαστε κακοπληρωτές. Και κακοπληρωτής ποιος είναι, κύριε Υπουργέ; Αυτός που δεν πληρώνει το τίμημα στο ακέραιο ή αυτός που καθυστερεί πάρα πολύ να το πληρώσει. Δεν μπορεί λοιπόν το ελληνικό δημόσιο να εμφανίζεται ως κακοπληρωτής έναντι τριακοσίων οικογενειών της Μαγνησίας. Δεν είναι ανεκτό αυτό. Είναι εξοργισμένοι αυτοί οι άνθρωποι. Πρέπει να αναληφθεί μια κάποια πρωτοβουλία. 
Είμαι βέβαιος ότι από την πλευρά σας διαισθάνεστε και συναισθάνεστε το δίκιο αυτών των ανθρώπων και αναμένω κάποιες πρωτοβουλίες προς τα συναρμόδια Υπουργεία. Κύριε Υπουργέ, κάτι πρέπει να αλλάξει εκεί. Οι άνθρωποι που μας ακούνε τώρα δεν πιστεύουν στα αυτιά τους, ότι χρωστάει το ελληνικό δημόσιο 10.000 σε έναν μικρό αγρότη και τον καθυστερεί δεκαοκτώ χρόνια. Δεν το πιστεύουν! Έτσι χάνεται η εμπιστοσύνη προς την πολιτική. Έτσι τροφοδοτούνται τα άκρα. 
Σας ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς. 
[bookmark: _Hlk231888569]ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Τι επιδιώκει, κύριε συνάδελφε, το Ελληνικό Δημόσιο με την αίτηση αναίρεσης; Προφανώς επιδιώκεται ο επαναπροσδιορισμός οριστικής τιμής μονάδος αποζημίωσης, καθώς η οριστική τιμή μονάδας, όπως προσδιορίστηκε από το τριμελές Εφετείο Λάρισας, αποκλίνει σημαντικά από την τιμή που είχε υποστηρίξει το δημόσιο, βάσει της έκθεσης προεκτίμησης.
ΧΡΗΣΤΟΣ ΜΠΟΥΚΩΡΟΣ: Όχι, δεν ισχύει αυτό.
ΧΡΙΣΤΟΣ ΔΗΜΑΣ (Υπουργός Υποδομών και Μεταφορών): Και είναι σαφές, κύριε συνάδελφε, πως πρόκειται για μία υπόθεση ιδιαίτερης σημασίας, η οποία αντιμετωπίζεται με τον προσήκοντα θεσμικό χειρισμό. 
Το Νομικό Συμβούλιο ως αρμόδιο θεσμικό όργανο για τη δικαστική εκπροσώπηση του δημοσίου έχει στη διάθεσή του τα στοιχεία της υπόθεσης και χειρίζεται την εκκρεμή αίτηση αναίρεσης στο πλαίσιο των αρμοδιοτήτων του και σύμφωνα με τις προβλεπόμενες νομικές διαδικασίες. Αυτό που προφανώς αναμένουμε όλοι είναι η οριστική κρίση της δικαιοσύνης, την οποία προφανώς θα σεβαστούμε όποια και αν είναι αυτή. 
Αυτό που οφείλω να πω, κύριε συνάδελφε, είναι το εξής. Αντιλαμβάνομαι απόλυτα και την αγωνία των συμπολιτών μας στη Μαγνησία και τον λόγο για τον οποίο εσείς σωστά αναδεικνύετε το θέμα εδώ στο Κοινοβούλιο. Από την άλλη όμως νομίζω ότι και εσείς αντιλαμβάνεστε πως το Ελληνικό Δημόσιο οφείλει να προασπίζει πάντα το δημόσιο συμφέρον και το ελληνικό δημόσιο το κάνει αυτό σε όλες τις αντίστοιχες τέτοιες περιπτώσεις. Βεβαίως, όμως το ζήτημα είναι να καταλήξουμε στο τέλος, ώστε να μην υπάρχουν παράπονα από καμία πλευρά. 
Ευχαριστώ πολύ. 
ΠΡΟΕΔΡΕΥΩΝ (Γεώργιος Λαμπρούλης): Εισερχόμεθα στη δεύτερη επίκαιρη ερώτηση. Εδώ κατόπιν συνεννόησης της κ. Χρηστίδου με τον κ. Φωτόπουλο θα προταχθεί ο κ. Φωτόπουλος, που είναι δεύτερος στη σειρά και θα ακολουθήσει η κ. Χρηστίδου και οι υπόλοιποι συνάδελφοι Βουλευτές. 
Συνεπώς θα συζητηθεί τώρα η πέμπτη με αριθμό 113/16-10-2026 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Στυλιανού Φωτόπουλου προς τον Υπουργό Εθνικής Οικονομίας και Οικονομικών με θέμα: «Κατάργηση του προστίμου για την εκπρόθεσμη δήλωση λύσης μισθωτηρίων μέσω της ειδικής σχετικής ψηφιακής πλατφόρμας της ΑΑΔΕ».
Θα απαντήσει ο Υφυπουργός Εθνικής Οικονομίας και Οικονομικών κ. Δημήτριος Μαρκόπουλος.
Κύριε Μαρκόπουλε, με την ευκαιρία να σας ευχηθούμε χρόνια πολλά για την ονομαστική σας εορτή.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Κύριε Φωτόπουλε, έχετε τον λόγο. 
ΣΤΥΛΙΑΝΟΣ ΦΩΤΟΠΟΥΛΟΣ: Σας ευχαριστώ, κύριε Πρόεδρε. Να ευχαριστήσω και την κ. Χρηστίδου για την ευγενική παραχώρηση της σειράς. 
Κύριε Υπουργέ, όπως είναι γνωστό, σε περίπτωση λύσης μιας μίσθωσης από το 2014 και εντεύθεν, που ισχύει η ηλεκτρονική υποβολή των μισθωτηρίων μέσω TAXISNET, ο εκμισθωτής υποχρεούται να το δηλώσει μέχρι το τέλος, μέχρι την τελευταία ημέρα του επόμενου μήνα από τον μήνα τον οποίο ακολουθεί. Δηλαδή δεν είναι σταθερή ή μπορεί να είναι από τριάντα μέχρι εξήντα μέρες, ανάλογα με το πόσες μέρες έχει ο κάθε μήνας. 
Η ερώτηση που σας κάνω και θα σας το πω γιατί και εδώ ισχύει αυτό το οποίο έχω πει και σε άλλες ερωτήσεις, θα ήθελα να μην κάνω δευτερολογία. Θα ήθελα δηλαδή η απάντησή σας να είναι τέτοια που να κλείσουμε το θέμα από την πρωτολογία σας. 
Επί της ουσίας το πρόστιμο των 100 ευρώ το οποίο επιβάλλεται είναι ένα διοικητικό πρόστιμο και πάρα πολλές φορές, σε πάρα πολλές περιπτώσεις και θα αποδειχθεί και αποδεικνύεται μάλλον και από τις αποφάσεις της Διεύθυνσης Επίλυσης Διαφορών, ότι δεν έπρεπε καν να επιβληθεί. 
Στο πολύ πρόσφατο παρελθόν υπήρξε η απόφαση 1068/2025 της ΑΑΔΕ με την οποία απαλλάσσονταν του προστίμου οι εκπρόθεσμες διακοπές μέχρι την 30η Ιουνίου του 2025. Αυτό απεγκλώβισε πολλούς φορολογούμενους, γιατί το ερώτημα το οποίο σας καταθέτω δεν είναι κλαδικό. Δεν αφορά δηλαδή ούτε τους φοροτεχνικούς ούτε κάποιον άλλο κλάδο. Αφορά το σύνολο των Ελλήνων πολιτών, οι οποίοι μπορεί να έχουν ένα ακίνητο το οποίο το μισθώνουν και παίρνουν ένα μικρό ή μεσαίο ή μεγάλο μίσθωμα. Εν πάση περιπτώσει, δεν είναι εκεί η ουσία. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Η ουσία είναι ότι από τη μη λύση του μισθωτηρίου, η οποία σε πολλές περιπτώσεις μπορεί να γίνεται για λόγους που ο εκμισθωτής δεν έχει πολύ καλή σχέση με την τεχνολογία, δεν έχει ένα λογιστή πάνω από το κεφάλι του γιατί αντιλαμβάνεστε δεν είναι μια επιχείρηση. Μπορεί να έχει ξεφύγει. Ένας ιδιώτης επισκέπτεται τον λογιστή -και αν γίνεται αυτό πια τώρα με τις προσυμπληρωμένες δηλώσεις- μια φορά το χρόνο. Άρα το να ξεφύγει ένα μισθωτήριο το οποίο έληξε τον προηγούμενο μήνα είναι πάρα πάρα πολύ εύκολο. Σε πολλές περιπτώσεις έχει αποχωρήσει και ο μισθωτής. 
Άρα αυτό για το οποίο καλούμαστε να δώσουμε μια λύση τώρα, είναι μια λύση σ’ ένα πραγματικό πρόβλημα το οποίο υπάρχει, για το οποίο επιβάλλεται ένα διοικητικό πρόστιμο 100 ευρώ και το οποίο θα μπορούσε να αποφευχθεί με μια λύση ανάλογη με αυτή την οποία είχε δώσει τότε ο διοικητής της ΑΑΔΕ, με την απόφαση 1068.
Άρα, η ερώτησή μου είναι πάντα πολύ συγκεκριμένη. Προτίθεστε να νομοθετήσετε καταλλήλως για τη μόνιμη απαλλαγή και ενόψει του συστήματος ΜΙΔΑΣ, το οποίο θα είναι κάτι άλλο σε σχέση με αυτό το οποίο ξέραμε, κάτι πιο ευέλικτο, κάτι πιο σύγχρονο και το οποίο θα έχει τη δυνατότητα -υποθέτω, γιατί δεν το έχουμε δει ακόμα- να λαμβάνει πληροφορίες… 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε και για τις ευχές και για τον λόγο.
Είμαστε εδώ για να απαντήσουμε στις ερωτήσεις. Ο κ. Φωτόπουλος είναι και γνώστης αυτών των θεμάτων και πάντοτε χαίρομαι να έχουμε κοινοβουλευτικό διάλογο. 
Κοιτάξτε, κύριε Φωτόπουλε. Κανένας δεν θέλει ένα σκληρό κράτος. Κανένας δεν θέλει οι φορολογικές αρχές να τρομοκρατούν τους πολίτες ή να τους εμποδίζουν από την καθημερινότητά τους. Όμως ταυτόχρονα γνωρίζετε, κατανοείτε ότι υπάρχει και μία ανάγκη καταγραφής των δεδομένων, ακόμα και όταν αφορούν αυτά τις διακοπές σε ό,τι αφορά τις μισθώσεις. 
Το πνεύμα το οποίο ακολουθεί την πολιτική μας προσέγγιση στο συγκεκριμένο ζήτημα είναι σαφές. Και ο ν.5301/2026 αυτό ακριβώς περιγράφει, ότι θέλουμε έναν εξορθολογισμό των προστίμων. Δεν θέλουμε την ταλαιπωρία των πολιτών. Δεν είναι αυτή η πρόθεσή μας σε ό,τι αφορά την προσέγγιση τη φορολογική στο σκέλος των ποινών. 
Να πούμε ότι σε περίπτωση λύσης της μίσθωσης ο εκμισθωτής υποχρεούται να δηλώνει τη λύση αυτής μέχρι το τέλος του επόμενου μήνα από τη λύση της. Άρα, υπάρχει ένα χρονικό περιθώριο εύλογο. Δεν είναι κάτι το οποίο είναι αυτοματοποιημένο και ιδιαίτερα πιεστικό χρονικά. 

Και σε ό,τι αφορά όσους παραλείπουν αυτή την υποχρέωση ή υποβάλλουν εκπρόθεσμα φορολογικές δηλώσεις και δηλώσεις πληροφοριακού χαρακτήρα, επιβάλλεται ένα πρόστιμο της τάξης των 100 ευρώ για κάθε παράβαση. Η εκπρόθεσμη δήλωση της λύσης μιας μίσθωσης στην ΑΑΔΕ επισύρει, λοιπόν, αυτό το διοικητικό πρόστιμο. 
Το πνεύμα μας είναι ανοιχτό. Και δεν μίλησα τυχαία για τον ν.5301/2026. Υπάρχει μια προσέγγιση ελάφρυνσης. Και θα σας δεν σας το λέω ρητορικά ούτε απλά για να πω πόσο καλοί είμαστε. Δείτε μια σειρά προστίμων, τα οποία έχουν μειωθεί. Μειώθηκε το πρόστιμο για εκπρόθεσμες μηδενικές και πιστωτικές δηλώσεις ΦΠΑ στα 100 ευρώ. Εξαιρέθηκαν από την επιβολή προστίμου εκπρόθεσμες δηλώσεις παρακρατούμενων φόρων, έμμεσων φόρων, τελών εισφορών, εφόσον το ποσό του φόρου είναι έως 100 ευρώ. Διαγράφηκαν ή επιστράφηκαν αναδρομικά ποσά προστίμων που είχαν επιβληθεί για παραβάσεις εκπρόθεσμης υποβολής. 
Όλα αυτά περιγράφουν το πνεύμα της νομοθέτησης. Από την άλλη θα πρέπει να υπάρχει και μία συνέπεια σε ό,τι αφορά τον κάθε πολίτη, για μία μάλιστα δήλωση η οποία έχει χρονικό περιθώριο. Είμαστε, όμως, εδώ να συζητήσουμε προτάσεις και προσεγγίσεις.
 Και επειδή τη δευτερολογία σας είμαι βέβαιος ότι θα την κάνετε ανεξάρτητα από όποια απάντηση και εάν δώσω -kαι μάλιστα λίγο προδοθήκατε εκεί στο τέλος, γιατί παρά το ότι στην αρχή είπατε ότι δεν θα την κάνετε ή δεν θέλετε να την κάνετε, είπατε ότι θα το προχωρήσετε στη δευτερολογία σας-εγώ αυτό το οποίο λέω είναι ότι κανένας δεν θέλει να ταλαιπωρεί τον πολίτη. Θα πρέπει, όμως, και ταυτόχρονα μέσα σε εύλογα χρονικά περιθώρια -δεν δίνουμε περιθώριο μιας μέρας ή πέντε ημερών, αλλά δίνουμε ένα αρκετά μεγάλο περιθώριο- θα πρέπει μια συμβατική υποχρέωση, για να γνωρίζει και το κράτος μια διαδικασία, να γίνεται. 
Εδώ, όμως, είμαστε και θα ήθελα να ακούσω και μια πρόταση από την πλευρά σας. 
Σας ευχαριστώ.
 ΣΤΥΛΙΑΝΟΣ ΦΩΤΟΠΟΥΛΟΣ: Κύριε Υπουργέ, δεν προδόθηκα καθόλου, γιατί στη δευτερολογία μου αυτό ακριβώς θα σας έκανα, θα έκανα μια πρόταση. Δεν είναι ανάγκη, λοιπόν, να αντιδικούμε για τα πάντα. Θα αναφερθώ στην πρόταση στη συνέχεια. Αλλά επειδή αναφερθήκατε στον ν.5301/2026 και είναι ένας νόμος στον οποίο ο προκάτοχός σας συμφώνησε ότι οι προτάσεις, η επιμονή και ο κοινοβουλευτικός έλεγχος της Ελληνικής Λύσης -να μη μιλήσω για μένα προσωπικά- ήταν αυτός ο οποίος βοήθησε στον εξορθολογισμό των προστίμων και ουσιαστικά στην ψήφισή του ν.5301/2026. Και αν δείτε και τα συγκεκριμένα άρθρα, θα δείτε ότι ως εισηγητής της Ελληνικής Λύσης, τα υπερψηφίσαμε γιατί ήταν προς τη σωστή κατεύθυνση. 
Αφορούσε βέβαια δηλωτικές υποχρεώσεις ελεύθερων επαγγελματιών. Εδώ μιλάμε και για υποχρεώσεις ιδιωτών, οι οποίοι δεν έχουν την ίδια καλή σχέση είτε με την ΑΑΔΕ είτε με τον φοροτεχνικό. Μία λύση καλή -και πάλι η όποια πρόταση έχει να κάνει και με το τι θα προβλέπει το σύστημα ΜΙΔΑΣ, πιθανόν να το προβλέπει- με βάση αυτό το οποίο ισχύει αυτή τη στιγμή, θα ήταν να λύονται τα μισθωτήρια με τη λήξη του χρόνου, χωρίς να χρειάζεται να κάνει λύση ο ιδιοκτήτης. Άπαξ και έχει αρχή και τέλος να θεωρείται ληγμένο και να μην χρειάζεται και να μπαίνει στη διαδικασία να κάνει λύση, αφού η ΑΑΔΕ δεν γνωρίζει ποια είναι η ημερομηνία λήξης του μισθωτηρίου. Δηλαδή, η διαδικασία της λύσης θεωρώ ότι είναι περιττή. Άρα, θα μπορούσε να λύεται και να μην υποβάλλεται πρόστιμο στον εκμισθωτή, ο οποίος πάει μετά από τις τριάντα, τις σαράντα μέρες το δηλώνει. 
Εδώ, όμως, θα πρέπει να σκεφτούμε και κάτι ακόμα. Έχω τρεις αποφάσεις της Διεύθυνσης Επίλυσης Διαφορών της Θεσσαλονίκης, οι οποίοι έχουν κάνει εξαιρετική δουλειά. Και αν διαβάσω την αρχαιότερη εξ αυτών, δηλαδή την 1229/22-05-2026, έχει ένα εξαιρετικό συμπέρασμα, το οποίο θα μου επιτρέψετε, αφού και ο χρόνος μου δίνει τη δυνατότητα, να σας πω τι λέει. Αφού αναλύει όλα τα τεχνικά ζητήματα -και θα σας τα καταθέσω- λέει: «Η αρχή της χρηστής διοίκησης επιβάλλει στα διοικητικά όργανα να ασκούν τις αρμοδιότητές τους σύμφωνα με το αίσθημα δικαίου που επικρατεί, ώστε κατά την εφαρμογή των σχετικών διατάξεων να αποφεύγονται οι ανεπιεικείς και απλώς δογματικές ερμηνευτικές εκδοχές». 
Η Διεύθυνση Επίλυσης Διαφορών τα είπε όλα. Όταν έχουμε τέτοιες ανεπιεικείς και δογματικές αρχές, καλό είναι εμείς ως νομοθετικό σώμα να τις προλάβουμε, να είμαστε πιο επιεικείς με τους πολίτες και να δώσουμε λύσεις, ακόμα και αυτή την τεχνική λύση την οποία σας πρότεινα, για να μην έχουμε τέτοιου είδους προβλήματα, για να μην ταλαιπωρούμε τον κόσμο να κάνει προσφυγή ή να μην πληρώνει κατοστάρικα σε μια περίοδο και σε μια εποχή που δεν περισσεύουν τα χρήματα. 
Σας ευχαριστώ, κύριε Πρόεδρε. 
(Στο σημείο αυτό ο Βουλευτής κ. Στυλιανός Φωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κύριε Φωτόπουλε, το σύστημα ΜΙΔΑΣ προφανώς θα δώσει προοπτική και θα δώσει και ευκαιρίες. Είναι κάτι το οποίο προφανώς κινείται στη θετική κατεύθυνση. Γι’ αυτό και υποστηρίζεται, γι’ αυτό και προωθείται, γι’ αυτό και οργανώνεται. Και νομίζω ότι θα αποτελέσει σε πάρα πολλά ζητήματα μια μεγάλη απάντηση. 
Από την άλλη, μιλάμε για μία διμερή σχέση μισθωτή-εκμισθωτή. Είναι δύο οι συμβαλλόμενοι. Και καταλαβαίνουμε -επειδή μιλήσατε για την Επιτροπή Επίλυσης Διαφορών- ότι μπορεί να προκύψουν και διαφορές. Άρα το μέχρι στιγμής σύστημα, δηλαδή η διαδικασία της λύσης από τον εκμισθωτή αποτελεί και μία, ας το πούμε, κατοχύρωση και του εκμισθωτή, με ένα δικαίωμά του, να έχει, δηλαδή, τον τελευταίο λόγο επί μίας διαδικασίας, επί μίας συμφωνίας. Και αυτό πρέπει να το σημειώσουμε.
Σε κάθε περίπτωση, όμως, θέλω να σας πω ότι και με το επικείμενο, στο υπό διαβούλευση νομοσχέδιο το οποίο έχουμε φέρει με τίτλο «Ενίσχυση του διαθέσιμου εισοδήματος, της αποταμίευσης και των επενδύσεων. Φορολογικές, μισθολογικές συνταξιοδοτικές, διατάξεις και λοιπές διατάξεις κοινωνικής πολιτικής», συμπεριλαμβάνονται και εδώ διατάξεις για τις μειώσεις φορολογικών επιβαρύνσεων.
Δηλαδή, θέλω να σας πω ότι το πνεύμα της νομοθέτησής μας και του πολιτικού μας προσανατολισμού είναι και στο υπό διαβούλευση νομοσχέδιο. Είναι δηλαδή η στάση, η πολιτική την οποία εμείς θέλουμε να δείξουμε. Και εξηγούμαι κιόλας, για να μην μένω μόνο στην πολιτική του τίτλου, να μπω και στην πολιτική της ουσίας. 
Μιλάμε για φορολογικές ελαφρύνσεις για οικογένειες με εξαρτώμενα τέκνα και κατά κύριο επάγγελμα αγρότες μέχρι 20 χιλιάδες ευρώ περιθώριο. Επίσης, μείωση της προκαταβολής φόρου σε ατομικές επιχειρήσεις, σταδιακή, πλήρης κατά περίπτωση κατάργηση του τέλους επιτηδεύματος σε όλη την επικράτεια και στη Θεσσαλονίκη πλην της Αττικής. Του χρόνου θα έχουμε 50% μείωση του τέλους και 100% σε δύο χρόνια και στην Αττική. Ακόμη, επέκταση της απαλλαγής από τον ΕΝΦΙΑ για κύριες κατοικίες σε μικρούς οικισμούς, παράταση αναστολής του ΦΠΑ στα ακίνητα, αύξηση αφορολόγητου ορίου για τα φιλοδωρήματα, ρύθμιση για τις εκατόν είκοσι δόσεις, πράγμα πάρα πολύ σημαντικό.
Γιατί τα λέω αυτά; Τα λέω γιατί κατ’ αρχάς πρέπει και οι πολίτες να ενημερώνονται, γιατί οι πολιτικές τις οποίες ανακοινώνουμε δεν είναι μόνο πολιτικές για τις συνεντεύξεις τύπου της ΔΕΘ ή για τις ομιλίες. Είναι πολιτικές τις όποιες πρέπει να τις γνωρίζει ο πολίτης, αλλά και ταυτόχρονα αντανακλούν την κυβερνητική διάθεση. Μια διάθεσή όχι επιβάρυνσης ή τιμωρίας του πολίτη, αλλά παροχής βοήθειας. Είμαστε με ανοιχτό πνεύμα και αν θέλετε κιόλας και η κεντρική μας στρατηγική είναι όλα αυτά τα πρόστιμα διαρκώς να μειώνονται. Όσο πηγαίνουμε σε μία συνεπή στάση από την πλευρά του Έλληνα πολίτη, τόσο εμείς θα έχουμε την τάση να μειώνουμε τα διοικητικά πρόστιμα. 
Και όσο ψηφιοποιείται η ΑΑΔΕ, η οποία έχει μια σειρά από μεγάλες επιτυχίες -και θέλω μάλιστα να πω, ότι οι τελευταίες επιτυχίες το αντανακλούν- είτε πρόκειται για την αλυσίδα στον χώρο του άρτου, είτε πρόκειται -μην ξεχνάμε και το κύκλωμα του μπάσκετ, θα δούμε τι συμβαίνει και με την αλυσίδα του κ. Λιόλιου- είτε πρόκειται για την PizzaFan, βλέπουμε τις επιτυχίες της ψηφιοποίησης. Μια ψηφιοποίηση που η δική μας Κυβέρνηση προώθησε. Πολλοί στο παρελθόν άκουγαν να λένε για κάποιες αλυσίδες και το τι δουλειές κάνουν από πίσω. Αυτή η Κυβέρνηση έρχεται και τους ξεσκεπάζει. Αυτή η Κυβέρνηση, η ΑΑΔΕ, η Ελληνική Αστυνομία, οι αρμόδιες διευθύνσεις έρχονται και ξεριζώνουν αυτά τα κυκλώματα. Γιατί πολλοί τα συζητούσαν πολλά χρόνια. Εμείς, όμως, έχουμε την πολιτική βούληση. Η ΕΛΑΣ κάνει τη δουλειά. Και μπράβο και στην ΑΑΔΕ, η οποία έχει δημιουργήσει το ψηφιακό περιβάλλον για να γίνονται όλοι αυτοί οι έλεγχοι.
 Και ένα μήνυμα προς όλους αυτούς: Αργά ή γρήγορα θα σας ξετρυπώσουμε. Να το ξέρουν και ο καθένας να πάρει την ευθύνη που του αναλογεί. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την δωδέκατη με αριθμό 105/15-10-2026 επίκαιρη ερώτηση πρώτου κύκλου της ανεξάρτητης Βουλευτού Β3΄ Νότιου Τομέα Αθηνών κυρίας Ραλλίας Χρηστίδου προς τον Υπουργό Εθνικής Οικονομίας και Οικονομικών με θέμα: «Κενά στη λειτουργία του Εθνικού Μητρώου Αποκλεισμένων Παικτών και ανεπάρκεια στην προστασία των πολιτών από τον προβληματικό τζόγο».
Ορίστε, κυρία Χρηστίδου, έχετε τον λόγο.
ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Αξιότιμε κύριε Υπουργέ, κατ’ αρχάς ευχαριστώ που είστε εδώ σήμερα, την ημέρα της ονομαστικής σας εορτής. Χρόνια σας πολλά! Να σας χαίρεται η οικογένειά σας. Εμένα γιορτάζει ο πατέρας μου σήμερα, οπότε είναι ιδιαίτερη μέρα. 
Τα στοιχεία της ίδιας της Επιτροπής Εποπτείας και Ελέγχου Παιγνίων είναι αμείλικτα, κύριε Υπουργέ. Το 2025 οι Έλληνες πόνταραν 16,7 δισεκατομμύρια ευρώ, σχεδόν 7% περισσότερα από την προηγούμενη χρονιά. Στη νόμιμη αγορά έχασαν 3,07 δισεκατομμύρια. Πάνω από τους μισούς ενήλικες έπαιξαν τουλάχιστον για μία φορά και στους νέους από 18 έως 34 ετών το ποσοστό φτάνει το 58%.
Όπως ανέφερε η ίδια η Επιτροπή Εποπτείας και Ελέγχου Παιγνίων, στην Ευρώπη ένας στους τέσσερις 16χρονους έχει παίξει τυχερό παιχνίδι, στην Ελλάδα ένας τους τρεις. Παιδιά που δεν έχουν, δηλαδή, καν δικαίωμα να παίξουν. Απέναντι σε αυτή την εικόνα το βασικό εργαλείο προστασίας του ενιαίου μητρώου αποκλεισμένων παικτών δεν λειτουργεί καθολικά. Όποιος καταλάβει ότι έχασε τον έλεγχο και ζητήσει να σταματήσει, δεν μπορεί με μία αίτηση να αποκλειστεί από όλη την αγορά. Και δεν το λέω εγώ. Ο νέος στρατηγικός σχεδιασμός της επιτροπής για το 2026-2030 βάζει ως μελλοντικό στόχο τη θέση σε λειτουργία και ενιαία εφαρμογή του μητρώου αποκλεισμένων παικτών σε όλους τους κατόχους αδειών. Άρα σήμερα που μιλάμε, δεν ισχύει. 
Γι’ αυτό, λοιπόν, σας ρωτώ. Πρώτον, πώς ακριβώς, πότε ακριβώς, με ημερομηνία δηλαδή θα λειτουργήσει ένα μητρώο με μία αίτηση και καθολική ισχύ; Και ποια είναι η θέση της Κυβέρνησης για το ζήτημα που έχει τεθεί και ενώπιον της Ευρωπαϊκής επιτροπής; 
Και για να είμαστε απολύτως ακριβείς, κύριε Πρόεδρε, καταθέτω για τα Πρακτικά, τη σύνοψη της μελέτης «Πρώτα η ασφάλεια» της «Not A Game», μιας οργάνωσης που στέκεται δίπλα στους ανθρώπους που τους καταστρέφει ο τζόγος, καθώς και το δημοσίευμα του capital.gr της 31ης Μαρτίου 2026, που επικαλείται ουσιαστικά το ρεπορτάζ στοιχεία της Επιτροπής Ελέγχου για το 2025. 
(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Κυρία Χρηστίδου, να σας ευχαριστήσω για τις ευχές για την ονομαστική μου εορτή. Να ευχηθώ και εγώ με τη σειρά μου στον μπαμπά σας ό,τι καλύτερο. 
Θέλω όμως να σας ευχαριστήσω και για την ερώτηση. Κάνετε στοχευμένες κοινοβουλευτικά παρεμβάσεις, τις παρακολουθώ πολύ συχνά και θέλω αυτό να το επισημαίνω. Ανεξάρτητα από τα κόμματα ή από τις πολιτικές κατευθύνσεις αυτό θέλω να σας το δώσω, γιατί έχετε έναν κοινωνικό προσανατολισμό στις τοποθετήσεις σας.
 Και ευχαριστώ για την ερώτησή σας, γιατί πριν από λίγες μέρες επιδιώξαμε να δώσουμε ένα μήνυμα -ποιο ήταν αυτό το μήνυμα;- με μία νομοθέτηση για τα παιδιά έως δεκαπέντε ετών και τα social media. Και δυστυχώς το Σώμα δεν ακολούθησε. Επιδιώξαμε να πούμε ότι αυτά τα παιδιά είναι ευαίσθητα, ότι θα πρέπει να υπάρχει ένα πλαίσιο, μια παρέμβαση για να τα προστατεύσουμε και δυστυχώς κάποιοι φάνηκαν λιγότεροι αυτής της πολύ κρίσιμης κατά τη γνώμη μας περίστασης. Και δεν πρόκειται για περιορισμούς. Πρόκειται για αυτονόητα πράγματα, τα οποία η κάθε ελληνική οικογένεια συζητά, η κάθε ελληνική οικογένεια με αυτά προβληματίζεται. Και, δυστυχώς, κάποιοι πολιτικοί φορείς της Αντιπολίτευσης φάνηκαν κατώτεροι της περίστασης. Και στέκομαι σ’ αυτό, γιατί πολύ σωστά επισημάνατε ότι τα δεκαεξάχρονα παιδιά ενδεχομένως μπαίνουν μέσα από μία διαδικασία και στον στοιχηματισμό. 
Κυρία Χρηστίδου, το ενιαίο μητρώο αποκλεισμένων παιχτών βρίσκεται σε στάδιο ανάπτυξης. Πρόκειται για ένα μεταβατικό στάδιο. Προχωράει, όμως, προχωρούν οι ενέργειες. Αλλά μιλάμε για ένα ενιαίο και αυτοματοποιημένο σύστημα αποκλεισμού, ένα έργο σύνθετο, ένα έργο το οποίο άπτεται κανονιστικών και τεχνολογικών ζητημάτων. Είναι προβλήματα τα οποία πρέπει να λυθούν και προχωράει η επίλυσή τους. 
Και λέω ότι πρέπει ναι επιλυθούν, γιατί δεν υλοποιείται ένα απλό τεχνολογικό σύστημα, αλλά απαιτείται η ασφαλής συλλογή, η διασταύρωση και η αντιστοίχιση των δεδομένων όλων των κατόχων άδειας, καθώς και η διασφάλιση της ακεραιότητας, της εμπιστευτικότητας και της κρυπτογραφημένης διακίνησης της πληροφορίας. Έχουμε και ζητήματα προσωπικών δεδομένων, τα οποία είναι πολύ ευαίσθητα και πρέπει αυτά να τα διασφαλίσουμε. 
Είπατε για την Επιτροπή Εποπτείας και Ελέγχου Παιγνίων. Είναι μία ανεξάρτητη διοικητική αρχή. Και χαίρομαι, γιατί υπάρχει σαφής ενίσχυσή της και σε ανθρώπινο δυναμικό και σε εξοπλισμό από το Υπουργείο Οικονομικών, από τη δική μας την Κυβέρνηση, την Κυβέρνηση του Κυριάκου Μητσοτάκη. Η Ανεξάρτητη Αρχή έχει τη δική της αυτοτέλεια και κινείται αυτόνομα όπως πρέπει. Σε κάθε περίπτωση, όμως, αυτή η αρχή έχει την ευθύνη για τη διαχείριση του μητρώου, τον έλεγχο της αποτελεσματικότητάς του και την εισήγηση αλλαγών στο νομικό πλαίσιο περί αυτοαποκλεισμού παικτών. Επίσης, χαράσσει την εθνική στρατηγική για το υπεύθυνο παιχνίδι βάσει του ισχύοντος θεσμικού πλαισίου. 
Σε κάθε περίπτωση, μέριμνα μέχρι την ολοκλήρωση του ενιαίου αυτού συστήματος, υπάρχει. Κάθε ενδιαφερόμενος μπορεί να αιτηθεί τον καθολικό αποκλεισμό του απευθείας στην Επιτροπή Εποπτείας και Ελέγχου Παιγνίων. Παράλληλα, προβλέπεται ο ενδιαφερόμενος να μπορεί να ζητήσει τον αυτοαποκλεισμό του, απευθείας από τον κάτοχο της άδειας. Υπάρχει το πλαίσιο. Όλες οι διαδικασίες, τα είδη αποκλεισμού και οι πρακτικές οδηγίες προς τους πολίτες παρουσιάζονται αναλυτικά στην επίσημη ιστοσελίδα της ανεξάρτητης αρχής σε ειδική ενότητα. 
Επομένως, το πλαίσιο υπάρχει, το μητρώο προχωράει, τρέχει. Πρέπει, όμως, να λυθούν όλα τα ζητήματα εκείνα, ώστε να επιτρέψουν την σωστή, την απρόσκοπτη λειτουργία και να μην υπάρχουν αλλαγές εν κινήσει. Το πρόγραμμα, όμως, σας ενημερώνω ότι εξελίσσεται και πολύ άμεσα θα είναι και τα αποτελέσματά του. 
ΠΡΟΕΔΡΕΥΩΝ (Γεώργιος Λαμπρούλης): Ορίστε, κυρία Χρηστίδου, έχετε τον λόγο για τη δευτερολογία σας.
 ΡΑΛΛΙΑ ΧΡΗΣΤΙΔΟΥ: Ευχαριστώ πολύ, κύριε Πρόεδρε. 
Κύριε Υπουργέ, δεν απαντήσατε αυτό που θα επιθυμούσα. Η Ανεξάρτητη Αρχή ναι, είναι όντως ανεξάρτητή αρχή, αλλά το δικό σας Υπουργείο την εποπτεύει.
Και ο στρατηγικός της σχεδιασμός γράφει ότι το όραμά του γίνεται εφικτό χάρις τη συνδρομή του Υπουργείου και προσωπικά του εποπτεύοντος Υπουργού. Άρα και η ευθύνη για αυτή την καθυστέρηση και για αυτή τη μετατόπιση στο άμεσο μεν -είπατε- αλλά μέλλον και όχι κάτι συγκεκριμένο, παραμένει πολιτική και παραμένει ευθύνη της Κυβέρνησης. 
Επιτρέψτε μου να σταθώ, γιατί έχει σημασία, στον στρατηγικό σχεδιασμό της επιτροπής, την περίληψή του, την οποία θα καταθέσω και αυτή στα Πρακτικά. 
Στη σελίδα 17 η ενότητα «Κοινωνική Ευαισθησία και Ασφάλεια» είναι μία παράγραφος. Εκεί ο εθισμός περιγράφεται ως η στιγμή που η διασκέδαση διολισθαίνει σε προβληματική συμπεριφορά και η λύση είναι να αισθανθεί ο ίδιος ο παίκτης ότι πρέπει να αποκλειστεί. Στην ίδια σελίδα αμέσως μετά ακολουθεί η ενότητα «Προσέλκυση επενδύσεων», που μιλά για νέες στρατηγικές επενδύσεις στον χώρο των παιγνίων. Και τη χρονιά που οι παίκτες έχασαν πάνω από τρία δισεκατομμύρια, τα έσοδα του δημοσίου από τον τζόγο αυξήθηκαν επάνω από 11%, πολύ ταχύτερα, δηλαδή, από την αγορά. Οτιδήποτε στην υπόλοιπη Ευρώπη αντιμετωπίζεται ως πάθηση, εδώ αντιμετωπίζεται ως κλάδος, κύριε Υπουργέ. Και στη σελίδα 21, που ανέφερα στην πρωτολογία μου, είναι η απόδειξη ότι το μέτρο παραμένει υπόσχεση. 
Γι’ αυτό καταθέτω στα Πρακτικά τις σελίδες 17, 21 και 22 του στρατηγικού σχεδιασμού και η ευθύνη παραμένει πολιτική, κυβερνητική. 
(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Ο στρατηγικός σχεδιασμός ευχαριστεί ονομαστικά τον εποπτεύοντα Υπουργό, τον δικό σας Υπουργό, την Κυβέρνηση και ο ίδιος ο σχεδιασμός καταγράφει μόλις 45 καλυμμένες από τις 80 οργανικές θέσεις. Τις αυξήσατε στις 110 στο χαρτί. 
Ξέρουμε, κύριε Υπουργέ, ότι ο τζόγος δεν μπορεί να απαγορευτεί. Το γνωρίζουμε αυτό. Εμείς, όμως, επειδή ζητάτε λύσεις και ορθώς ζητάτε λύσεις από την Αντιπολίτευση, οι Δημοκράτες, Προοδευτικό Κέντρο του Στέφανου Κασσελάκη, ζητάμε τρία πράγματα. Πρώτον, δεσμευτική ημερομηνία για το ενιαίο μητρώο, με μία αίτηση για όλους τους παρόχους, όχι για τον έναν ξεχωριστά. Και δεύτερον να σταματά κάθε διαφημιστικό μήνυμα τη στιγμή του αποκλεισμού. Τρίτον, να δημοσιεύεται κάθε τρίμηνο πόσοι ζήτησαν αποκλεισμό και σε πόσο χρόνο αυτό το αίτημα ενεργοποιήθηκε. Όταν ένας άνθρωπος βρίσκει τη δύναμη να πει «σταματήστε με», το κράτος δεν μπορεί να του να του απαντά «απευθυνθείτε σε κάθε εταιρεία ξεχωριστά».
Θα επανέλθουμε και θα μετράμε οι ημερομηνίες, κύριε Υπουργέ και όχι εξαγγελίες. Και πάλι, χρόνια σας πολλά. 
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Ορίστε, κύριε Υπουργέ, έχετε τον λόγο.
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κοιτάξτε, κυρία Χρηστίδου, θα πω για την αύξηση οργανικών θέσεων. Θα θυμίσω ότι μέχρι και την επόμενη εβδομάδα 6 Νοεμβρίου, αν δεν κάνω λάθος, τρέχει το πρόγραμμα, η προκήρυξη γύρω από την αύξηση των οργανικών θέσεων μέσω αποσπάσεων για 40 θέσεις σε ό,τι αφορά την Επιτροπή Παιγνίων.
Η περαιτέρω ενδυνάμωση της είναι σαφές ότι πρέπει να γίνει. Η στρατηγική προσέγγιση καταπολέμησης του παράνομου τζόγου φέρνει αποτελέσματα και αυτό είναι μία επιτυχία, η οποία έχει να κάνει με την Ανεξάρτητη Αρχή. Είναι η δουλειά της και φαίνεται ότι την κάνει και γι’ αυτό και την δυναμώνουμε. Αυτά δεν δείχνουν
μία Κυβέρνηση η οποία δεν επιδιώκει να δώσει τα εργαλεία και αντιμετωπίζει τις εταιρείες στοιχηματισμού ως έναν κλάδο. Το πρόβλημα αυτή η Κυβέρνηση το αναγνωρίζει, γιατί δεν θα δυναμώναμε κάτι εάν θέλαμε να μην αντιμετωπίσουμε ένα πρόβλημα. 

Αντιθέτως, αυτή η Κυβέρνηση είναι αυτή η οποία αναγνωρίζει το πρόβλημα, γιατί δεν θα δυναμώναμε κάτι, εάν θέλαμε να μην αντιμετωπίσουμε ένα πρόβλημα. Αντιθέτως, δυναμώνουμε την Επιτροπή Παιγνίων, γιατί αντιλαμβανόμαστε όλες αυτές τις προκλήσεις τις οποίες περιγράφετε. Σε κάθε περίπτωση, δεν είναι ανοχύρωτοι οι πολίτες. Υφίσταται διαδικασία προστασίας. Την ανέφερα και πριν. Δεν θέλω να πάρω άλλον από τον χρόνο σας.
Σε ό, τι αφορά όμως το μητρώο του αποκλεισμού παικτών οι οποίοι πρέπει να αποκλειστούν, έχουν πρόβλημα και θα πρέπει να κοιτάξουμε πώς θα τους βοηθήσουμε, το πρόγραμμα τρέχει και είναι ένα ακόμα εργαλείο, πέραν της ενίσχυσης της Επιτροπής Παιγνίων -μιας Ανεξάρτητης Αρχής, επαναλαμβάνω- το οποίο θα πάει προς αυτή την κατεύθυνση. Επομένως, νομίζω ότι έχουμε μία σαφή στρατηγική, μία πολιτική προσέγγιση η οποία δείχνει το πρόβλημα και επιδιώκει να το λύσει και όχι το αντίθετο. 
Είμαστε, λοιπόν, μια κυβέρνηση με σαφέστατο προσανατολισμό επίλυσης του προβλήματος των εξαρτημένων παικτών στον τζόγο και αυτό είναι βάσει ενός συγκεκριμένου σχεδιασμού. Σας είπα ότι στις 6 Νοεμβρίου -διορθώστε με, αν κάνω λάθος, αλλά νομίζω ότι καλά τη λέω την ημερομηνία- λήγει η προκήρυξη για νέες θέσεις στην Επιτροπή Παιγνίων. Άρα, η θέλησή μας είναι ξεκάθαρη. 

ΠΡΟΕΔΡΕΥΩΝ (Γεώργιος Λαμπρούλης):  Επιτρέψτε μου μία ανακοίνωση πριν προχωρήσουμε στην επόμενη επίκαιρη ερώτηση. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», τριάντα επτά μαθήτριες και μαθητές και τρεις συνοδοί εκπαιδευτικοί από το 1ο Επαγγελματικό Λύκειο Κρεστένων Ηλείας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Και συνεχίζουμε με την όγδοη με αριθμό 110/16-10-2026 επίκαιρη ερώτηση της Βουλευτού Β1΄ Βόρειου Τομέα Αθηνών της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Ελένης - Μαρίας (Μιλένας) Αποστολάκη προς τον Υπουργό Εθνικής Οικονομίας και Οικονομικών με θέμα: «Εκατοντάδες χιλιάδες πολίτες χωρίς ουσιαστική πρόσβαση σε καταστήματα και ΑΤΜ. Ο τραπεζικός αποκλεισμός ερημώνει την περιφέρεια και δημιουργεί πολίτες δύο ταχυτήτων».
Κυρία Αποστολάκη, έχετε τον λόγο. 
ΜΙΛΕΝΑ ΑΠΟΣΤΟΛΑΚΗ: Ευχαριστώ, κύριε Πρόεδρε. Χρόνια πολλά, κύριε Υπουργέ! 
Η δραστική συρρίκνωση του δικτύου τραπεζικών καταστημάτων στην Ελλάδα έχει εξελιχθεί σε ένα πάρα πολύ σοβαρό ζήτημα οικονομικής και κοινωνικής συνοχής δημιουργώντας συνθήκες αποκλεισμού για εκατοντάδες χιλιάδες πολίτες, ιδιαίτερα στην περιφέρεια, στις νησιωτικές και απομακρυσμένες περιοχές. Είναι εντυπωσιακό δε ότι αυτή η συρρίκνωση συντελείται τη στιγμή που οι ελληνικές τράπεζες παρουσιάζουν ιλιγγιώδη κερδοφορία. Από τη μία, οι τράπεζες αυξάνουν τα έσοδα -μεταξύ άλλων και από καταχρηστικές προμήθειες- και διανέμουν εκατομμύρια στους μετόχους και από την άλλη, κλείνουν καταστήματα, μειώνουν προσωπικό, περιορίζουν τα λειτουργικά τους έξοδα, εξοικονομούν δηλαδή ολοένα και περισσότερα, αλλά το κόστος αυτής της επιλογής μεταφέρεται στους πολίτες.
Σύμφωνα με στοιχεία της Ευρωπαϊκής Κεντρικής Τράπεζας, τα τραπεζικά καταστήματα στην Ελλάδα από 4.097 που ήταν το 2008, σήμερα είναι μόλις 1.352. Δηλαδή, έχουμε μείωση κατά 67%, όταν ο μέσος όρος στην Ευρωζώνη είναι μείωση στο 45%. Αντίστοιχα, το τραπεζικό προσωπικό μειώθηκε στη χώρα μας κατά 57,1% έναντι 22% στην Ευρωζώνη. Την ίδια στιγμή οι τέσσερες συστημικές τράπεζες -σας το λέμε, για να το ακούτε, γιατί φαίνεται ότι δεν θέλετε να το ακούτε- το 2025 είχανε καθαρά κέρδη 4,63 δισ. Το πρώτο εξάμηνο του 2026 έχουν περισσότερα από 2,5 δισεκατομμύρια. Λογικά θα υπερβούν τα 5 δισ. το 2026. Τα έσοδα από προμήθειες αυξήθηκαν κατά 25,3%, ενώ οι διανομές τους στους μετόχους ανήλθαν σε 2,83 δισ. Και όλα αυτά, σε μια χώρα που για τη στήριξη του τραπεζικού της συστήματος διέθεσε 50 δισεκατομμύρια ευρώ!
Περισσότεροι από 2,5 δισεκατομμύρια πολίτες απέχουν πάνω από 10 χιλιόμετρα από το πλησιέστερο τραπεζικό κατάστημα, για να εξυπηρετηθούν πήγαινε-έλα. Περισσότεροι από 410.000 χρειάζονται πάνω από μισή ώρα οδήγησης, για να εξυπηρετηθούν, και η πρόσβαση σε μετρητά είναι δύσκολη, καθώς 1,3 εκατομμύρια συμπολίτες μας απέχουν πάνω από δέκα λεπτά για ΑΤΜ. 
Δεν μπορεί η εξοικονόμηση λειτουργικών δαπανών να μετατρέπεται σε οικονομική και κοινωνική επιβάρυνση και αποκλεισμό των πολιτών. Επτά χρόνια το ανέχεστε και το επιτρέψατε. Θα έπρεπε να έχουν θεσπιστεί δεσμευτικά κριτήρια ελάχιστης γεωγραφικής κάλυψης και εγγυημένης πρόσβασης σε τραπεζικά καταστήματα και ΑΤΜ. Και θα έπρεπε η υψηλή κερδοφορία να συνοδεύεται από υποχρέωση φυσικής παρουσίας εξυπηρέτησης στην περιφέρεια καταστήματος και καθολική πρόσβαση των πολιτών σε βασικές τραπεζικές υπηρεσίες. 
ΠΡΟΕΔΡΕΥΩΝ (Γεώργιος Λαμπρούλης):  Κύριε Υπουργέ, έχετε τον λόγο. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ πάρα πολύ, κύριε Πρόεδρε. 
Κυρία Αποστολάκη, οι τράπεζες έχουν περάσει από πολλά στάδια και από την περίοδο της κρίσης και από την περίοδο της ανάταξης των δυνάμεών τους χάρη βέβαια και στις προσπάθειες των Ελλήνων πολιτών. Ήταν ένα συνολικό πρόβλημα. Δεν ευθυνόμαστε εμείς ως πολιτικός χώρος. Θα αναγνωρίσω ούτε και εσείς ευθύνεστε -γιατί συγκυβερνούσαμε την περίοδο, πριν αναλάβει τη διακυβέρνηση της χώρας ο ΣΥΡΙΖΑ και ο κ. Τσίπρας- για το γεγονός ότι οι τράπεζες έκλεισαν και οδηγήθηκαν σε μία πολύ πολύ μεγάλη προβληματική περίοδο. Οι τράπεζες έχουν κάνει έναν κύκλο, έχουν περάσει σε νέα φάση και αυτό με τις θυσίες των πολιτών. Είναι μια νέα φάση προφανώς πολύ πολύ καλύτερη και πολύ πιο υγιής. Θα θυμίσω μάλιστα ότι αντίστοιχη κοινοβουλευτική παρέμβαση έχω κάνει και εγώ, όταν ήμουν Βουλευτής, με έναν προβληματισμό. 
Προφανώς, η ψηφιοποίηση των τραπεζών, η ηλεκτρονική τραπεζική έχει δώσει νέα εργαλεία, έχει δημιουργήσει νέες τάσεις, έχει προχωρήσει τα πράγματα αρκετά πιο μπροστά, με αποτέλεσμα οι περισσότεροι, η μεγάλη πλειοψηφία των συμπολιτών μας να έχει πρόσβαση ηλεκτρονικά στην τραπεζική και να μπορεί να χειρίζεται διαφορετικά τις καθημερινές προκλήσεις στην προσωπική τους οικονομία και τα ελληνικά νοικοκυριά. Όμως, αυτό δεν σημαίνει ότι πρέπει να μείνουν πίσω και οι συμπολίτες μας, οι οποίοι είτε λόγω ηλικίας είτε λόγω άλλων προβλημάτων δεν ακολούθησαν την ψηφιακή εξέλιξη. Είναι ένα θέμα το οποίο έχει προβληματίσει την Κυβέρνηση. Έχουν προχωρήσει και οι συζητήσεις. 
Αυτήν τη στιγμή για τη διευκόλυνση των πολιτών και για την εξυπηρέτηση των συναλλασσόμενων η Ελληνική Ένωση Τραπεζών παρέχει στην ιστοσελίδα της έναν πλήρη ψηφιακό χάρτη. Είναι στη διάθεση των πολιτών. Όμως, προφανώς πρέπει η Ένωση Ελληνικών Τραπεζών εδώ να προσανατολισθεί σε κάτι πιο μαζικό, σε κάτι πιο δυνατό, σε κάτι το οποίο οι πολίτες θα πρέπει να το δουν και να τους διευκολύνει. Επίσης, είναι αναγκαίο οι τράπεζες να δουν, να κοιτάξουν τα δίκτυα των ΑΤΜ τους. Υπάρχουν περιοχές που όντως είναι αποκλεισμένες και αυτό είναι και η δική μας προσήλωση. Θα πρέπει ο πολίτης να διευκολύνεται. 
Αναφέρω συγκεκριμένα ότι υπάρχει όντως μια πολύ πολύ μεγάλη και σημαντική ψηφιακή πρόοδος. Αυτό, όμως, δεν σημαίνει ότι όλοι οι πολίτες έχουν τη δυναμική ή τον προσανατολισμό ή μπορούν να πάνε προς αυτήν την κατεύθυνση. Όμως, σε κάθε περίπτωση, δεν πρέπει να ακυρώσουμε ότι λαμβάνονται μέτρα για τη διασφάλιση της φυσικής πρόσβασης των πολιτών σε μετρητά και τραπεζικές υπηρεσίες, με ιδιαίτερη έμφαση στις γεωγραφικές ιδιαιτερότητες της Ελλάδας, όπως ορεινές περιοχές, νησιωτικές και πιο απομακρυσμένες περιοχές, ώστε να μπορέσουν οι ευάλωτες ομάδες να έχουν πρόσβαση στη ρευστότητα που έχουν ανάγκη. Επίσης, τα κράτη-μέλη της Ευρώπης θα πρέπει να ελέγχουν τακτικά βάσει συγκεκριμένων δεικτών την επάρκεια πρόσβασης σε μετρητά, αναλήψεις και καταθέσεις τόσο στις αστικές όσο και στις απομακρυσμένες ή αγροτικές περιοχές, για να μπορούν όλοι οι πολίτες να εξυπηρετούνται. 
Είπαμε, υπάρχει ανάγκη προστασίας από τον ψηφιακό αποκλεισμό. Δεν ακολουθεί όλος ο πληθυσμός την ψηφιακή τάση και γι’ αυτόν το λόγο και η Ένωση Ελληνικών Τραπεζών θα πρέπει να προσαρμόσει την κατάσταση στις ανάγκες και των πολιτών οι οποίοι έχουν μια άλλη αδυναμία, ενδεχομένως και μέσα από την τοπική αυτοδιοίκηση και σε συνεννόηση και με τα Υπουργεία  Οικονομικών και Εσωτερικών. 
ΠΡΟΕΔΡΕΥΩΝ (Γεώργιος Λαμπρούλης):  Κυρία Αποστολάκη, έχετε τον λόγο για τη δευτερολογία σας. 
ΜΙΛΕΝΑ ΑΠΟΣΤΟΛΑΚΗ: Ευχαριστώ, κύριε Πρόεδρε. 
Κύριε Υπουργέ, η Κυβέρνηση ευθύνεται αποκλειστικά για τις συνθήκες τραπεζικού αποκλεισμού εκατομμυρίων συμπολιτών μας, κάτι το οποίο έχει συμβεί στην περίοδο της επταετούς διακυβέρνησης σας. Η ψηφιοποίηση δεν μπορεί να είναι άλλοθι, δεν μπορεί να έχει θύματα και σε κάθε περίπτωση η πρόσβαση σε μετρητά είναι ανεξάρτητη από την ψηφιοποίηση. Έχουμε-δεν έχουμε ψηφιοποίηση, κάθε άνθρωπος δικαιούται να μπορεί σε εύλογο χρονικό διάστημα να έχει πρόσβαση σε μετρητά. 
Αλλά σας άκουσα και έμεινα πραγματικά άναυδη. Άκουσα ευχολόγια: «θα πρέπει η Ένωση Ελληνικών Τραπεζών», «θα πρέπει οι τράπεζες». Τι είστε; Είστε σχολιαστές ή είστε οι έχοντες την ευθύνη για τη διακυβέρνηση της χώρας; 
Θα πρέπει, λέτε, οι τράπεζες. Ωραία! Βλέπετε λοιπόν ότι αυτό το «πρέπει» δεν γίνεται από τις τράπεζες. Εσείς τι κάνετε επτά χρόνια για τις τράπεζες, οι οποίες εδώ και επτά χρόνια κλείνουν καταστήματα, αποσύρουν ΑΤΜ και με τον τρόπο αυτό αυξάνουν τα έσοδά τους μειώνοντας τα λειτουργικά τους έξοδα; 
Είπατε, δε, ότι λαμβάνονται μέτρα. Με συγχωρείτε, αλλά δεν λαμβάνονται μέτρα. Μακάρι να λαμβάνονταν μέτρα. Δεν θα είχα αντικείμενο για να κάνω σήμερα επίκαιρη ερώτηση. 
Επειδή δεν λαμβάνονται μέτρα, εξήντα επτά δήμοι της χώρας σήμερα δεν έχουν πρόσβαση σε τραπεζικές υπηρεσίες. Επειδή δεν λαμβάνονται μέτρα, δυόμισι  εκατομμύρια θέλουν δέκα λεπτά, με το κόστος της βενζίνης εκεί που βρίσκεται σήμερα, για να πάνε στο πλησιέστερο τραπεζικό κατάστημα. Επειδή δεν λαμβάνονται μέτρα, 1,3 εκατομμύρια συμπολίτες μας θέλουν δέκα λεπτά, με το κόστος της βενζίνης εκεί που είναι σήμερα, για να πάνε στο πλησιέστερο ΑΤΜ. 
Θα πάμε τώρα και στην κραυγαλέα υποκρισία. Έχουμε μία Κυβέρνηση που ισχυρίζεται ότι την απασχολεί η ερημοποίηση της περιφέρειας και το δημογραφικό πρόβλημα, ενώ με αυτή σας την πολιτική επιτρέπετε στις τράπεζες και ανέχεστε από τις τράπεζες να επιβάλουν αυτόν τον αποκλεισμό. Σπρώχνετε τους νέους ανθρώπους να εγκαταλείψουν τις μικρές πόλεις και τα χωριά της περιφέρειας, όταν κλείνει ένα σχολείο, όταν κλείνει μια δημόσια υπηρεσία, όταν φεύγει το τελευταίο τραπεζικό κατάστημα, όταν ένας συνταξιούχος δεν μπορεί να εισπράξει τη σύνταξή του στον τόπο του, όταν ένας μικρομεσαίος χάνει ώρες για μια συναλλαγή. 
Αυτό το έργο φέρει την υπογραφή της Κυβέρνησης Μητσοτάκη από το 2019 και μετά. Αυτό βεβαίως δεν εξαντλείται στην περιφέρεια. Στις Αχαρνές αντιστοιχούν είκοσι μία χιλιάδες εξακόσιοι τριάντα τέσσερις κάτοικοι ανά κατάστημα, στον Παύλο Μελά είκοσι χιλιάδες κάτοικοι ανά κατάστημα. Άρα, για ποια ανησυχία για την ερημοποίηση και για το δημογραφικό μιλάμε; 
Επαναλαμβάνω, οι τράπεζες εξοικονομούν λειτουργικό κόστος, αλλά το μεταφέρουν στον πολίτη σε χιλιόμετρα, που σημαίνει βενζίνη, έξοδα, χαμένος χρόνος και ταλαιπωρία. 
Θα σας πω τι θα έπρεπε να έχετε κάνει, αυτό που κάνουν άλλες χώρες. Στην Ιρλανδία υπάρχουν κριτήρια γεωγραφικής πρόσβασης, στη Γαλλία ΑΤΜ σε ταχυδρομεία -εσείς τα κλείσατε τα ΕΛΤΑ τώρα-, στο Ηνωμένο Βασίλειο κοινόχρηστα τραπεζικά συστήματα. Απαιτούνται δεσμευτικά κριτήρια γεωγραφικής κάλυψης, που η Κυβέρνηση έπρεπε να επιβάλλει, αξιολόγηση πριν από το κλείσιμο καταστήματος ή ΑΤΜ και εναλλακτικά σημεία εξυπηρέτησης. 
Αποφεύγετε λοιπόν να δεσμευτείτε ότι θα επιβάλλετε, όπως μπορείτε, στις τράπεζες συγκεκριμένες υποχρεώσεις εξυπηρέτησης και συνεχίζετε να θυσιάζετε την καθημερινότητα των πολιτών στον βωμό των συμφερόντων που κατά προτεραιότητα εξυπηρετείτε. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς για τη δευτερολογία. 
ΔΗΜΗΤΡΙΟΣ ΜΑΡΚΟΠΟΥΛΟΣ (Υφυπουργός Εθνικής Οικονομίας και Οικονομικών): Ευχαριστώ, κύριε Πρόεδρε. 
Κυρία Αποστολάκη, εμείς δεν είμαστε σχολιαστές, όπως δεν είμαστε όμως και λαϊκιστές. Εσείς ως πολιτικό κόμμα έχετε εξελιχθεί σε ΣΥΡΙΖΑ 2.0. Να θυμίσω πόσα στελέχη του ΣΥΡΙΖΑ έχετε απορροφήσει το τελευταίο διάστημα; Τον κ. Αποστολάκη, τον κ. Παππά, τον κ. Αυλωνίτη, την κ. Θρασκιά. Ετοιμάζετε την κ. Κασιμάτη και την κ. Τζάκρη. 
Εσείς ουσιαστικά ήσασταν αυτοί που λέγατε πέρσι, το 2025, ότι αν δεν τα δώσετε φέτος όλα, πότε θα τα δώσετε; Ουσιαστικά δηλαδή τι λέγατε; Να τα δώσουμε όλα πέρσι, με 65 και 60 δολάρια το βαρέλι, στην ενέργεια και σήμερα που έχει ξεπεράσει τα 110 δολάρια να μην υπάρχει ούτε σεντ. Αφήστε λοιπόν τις υποδείξεις. 
Το ΠΑΣΟΚ έχει μια ροπή στο να λέει τα πάντα. Να θυμίσουμε το πρόγραμμα του ΠΑΣΟΚ; Μείωση του ΦΠΑ στα τρόφιμα, μείωση του ειδικού φόρου στα καύσιμα, μείωση κάθε φόρου, να δώσουμε δισεκατομμύρια προς τη μία κατεύθυνση, δισεκατομμύρια στην άλλη. 
Όλα αυτά ακούγονται ευχάριστα. Όλα αυτά όμως περιγράφουν αυτό το οποίο μάλιστα έγραψε ο Τύπος, που δεν βλέπουμε να έχει διαψευσθεί μέχρι στιγμής, μία προσέγγιση του κόμματός σας με τον ΣΥΡΙΖΑ. Έχετε πάθει ΣΥΡΙΖΑ στο ΠΑΣΟΚ. 
Εμείς λοιπόν λέμε ότι το πρόβλημα υπάρχει. Μην ξεχνάτε όμως και μια προοδευτική πορεία των τραπεζών. 
Φαίνεται -μάλλον;- να έχετε ανοίξει διαύλους επικοινωνίας με τον ΣΥΡΙΖΑ, ο οποίος χρεοκόπησε τις τράπεζες, ο οποίος φόρτωσε ένα αχρείαστο μνημόνιο 120 δισεκατομμυρίων ευρώ. Μάλλον φαίνεται ότι συνομιλείτε. 
Εμείς λέμε τι έκανε αυτή η Κυβέρνηση. Η Κυβέρνηση είναι αυτή η οποία συμμετείχε ενεργά και είχε ενεργές προτάσεις για τη διαμόρφωση του νέου Κανονισμού της Ευρωπαϊκής Επιτροπής για το νόμιμο χρήμα, το legal tender of cash regulation. 
Εμείς ήμασταν εκείνοι οι οποίοι εξορθολογίσαμε και πιέσαμε για τη βελτίωση του τραπεζικού συστήματος, όταν αυτοί με τους οποίους μιλάτε -και δεν διαψεύδετε ότι μιλάτε- πήγαν και τις κλείσανε τις τράπεζες. «Μωρό μου, έκλεισα τις τράπεζες!». Με αυτούς μιλάει το σύγχρονο ΠΑΣΟΚ. Αυτούς ενσωματώνετε στα ψηφοδέλτιά σας. 
Θα τους βρείτε μπροστά σας, κυρία Αποστολάκη. Θα δείτε συνυποψήφιους σας από τον ΣΥΡΙΖΑ και στον Βόρειο Τομέα. Θα δούμε υποψηφίους του ΣΥΡΙΖΑ, που έκλεισε τις τράπεζες, «μωρό μου» -αυτός είναι ο ΣΥΡΙΖΑ με τον οποίο συμπράττετε-, σε όλη την Ελλάδα. 
Επομένως, από ένα λαϊκιστικό αριστερόστροφο ΠΑΣΟΚ, όπως το έχετε καταντήσει, ένα ΠΑΣΟΚ το οποίο έχει χάσει το πολιτικό στίγμα του, ένα ΠΑΣΟΚ το οποίο έχει τον προσανατολισμό του, εμείς δεν δεχόμαστε νουθεσίες. 
Εμείς κινούμαστε με το μέτρο του εφικτού, με αυτό το οποίο μπορεί να γίνει, και χωρίς να οδηγούμε την ελληνική οικονομία σε αναταράξεις. Εσείς εκεί στο ΠΑΣΟΚ να καθίσετε να κάνετε μια πολιτική ψυχανάλυση, γιατί μάλλον τον δρόμο τον έχετε χάσει. 
Κυρία Αποστολάκη, είναι καλό το να μπείτε στο καφενείο στα βόρεια προάστια για να έχετε ένα επιχείρημα. Όμως, όταν τάζετε δέκατο τρίτο μισθό στους δημόσιους υπαλλήλους, δέκατη Τρίτη σύνταξη στους συνταξιούχους, μείωση ΦΠΑ στα τρόφιμα, μείωση του ειδικού φόρου στα καύσιμα, όταν λέτε ότι όλα θα τα βελτιώσετε, πρέπει να μας πείτε και πού θα βρείτε τα λεφτά.
Σας το είπα και σας το ξαναλέω, αναστοχαστείτε, γιατί η βελόνα δεν ξεκολλάει. Και ξέρετε γιατί δεν ξεκολλάει; Γιατί αποφασίσατε κάτω από τον πολιτικό σας παροξυσμό να αντιγράψετε τον κ. Τσίπρα. Αυτό είναι το μεγάλο πολιτικό λάθος του κ. Ανδρουλάκη. Και είστε ένα κόμμα χωρίς πυξίδα, ένα κόμμα χωρίς ηγέτη. 
Ευχαριστώ. 
ΠΡΟΕΔΡΕΥΩΝ (Γεώργιος Λαμπρούλης): Συνεχίζουμε με την έβδομη  με αριθμό 127/19-10-2026 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλεξάνδρου Καζαμία προς τον Υπουργό Εξωτερικών, με θέμα: «Η συμμετοχή Υπουργών και Βουλευτών της Ν.Δ. στις δραστηριότητες ξένου λόμπι Ισραηλινών συμφερόντων στη Βουλή των Ελλήνων;». Θα απαντήσει ο Υφυπουργός Εξωτερικών κ. Θεοχάρης Θεοχάρης. 
Κύριε Καζαμία, έχετε τον λόγο για την πρωτολογία σας. 
ΑΛΕΞΑΝΔΡΟΣ ΚΑΖΑΜΙΑΣ: Ευχαριστώ, κύριε Πρόεδρε.
Κύριε Θεοχάρη, αληθεύει ότι διοριστήκατε πρόσφατα Πρόεδρος μαζί με τον κ. Τσιάρα ενός πυρήνα μέσα στο Ελληνικό Κοινοβούλιο που εξυπηρετεί τα συμφέροντα ενός ακροδεξιού ισραηλινού λόμπι; Θα περιμέναμε να μας πείτε. Αυτά πάντως διαβάζουμε στον Τύπο, όχι μόνο τον ελληνικό, αλλά και τον ισραηλινό. Και αναφέρει ότι εσείς, ο κ. Χάρης Θεοχάρης, είστε co-chairman, Συμπρόεδρος αυτού του πυρήνα ενός ξένου λόμπι. 
Η Οργάνωση Israel Allies Foundation, δηλαδή Ίδρυμα των Συμμάχων του Ισραήλ, φαίνεται πως συνεδρίασε εδώ στην Αθηναϊκή Λέσχη -αυτά μας λέει και ο κ. Γεωργιάδης, τα επιβεβαιώνει δηλαδή- σε μία κλειστή συνάντηση, στην οποία συμμετείχαν πολλοί Βουλευτές της Νέας Δημοκρατίας, νυν Υπουργοί, όπως ο κ. Γεωργιάδης, ο κ. Πλεύρης, ο κ. Τσιάρας και άλλοι, Βουλευτές, πρώην Υπουργοί της Νέας Δημοκρατίας. Στη συζήτηση αυτή αποφασίστηκε -διαβάζουμε- να δημιουργηθεί αυτός ο πυρήνας εδώ, μέσα στην Ελληνική Βουλή. 
Το συγκεκριμένο λόμπι, πέρα ​​από ακροδεξιό, υποστηρίζει αναθεωρητικά και επεκτατικά σχέδια του Σιωνισμού. Μεταξύ άλλων -έτσι λέει στην ιστοσελίδα του- επιθυμεί τη δημιουργία ενός ισραηλινού κράτους με πρωτεύουσα για πάντα την ενιαία Ιερουσαλήμ. 
Αυτή είναι μια θέση η οποία αντιστρατεύεται τις επίσημες θέσεις της Ελληνικής Κυβέρνησης, που είναι μία λύση στο Παλαιστινιακό στη βάση της δημιουργίας δύο κρατών, του Ισραήλ και ενός ανεξάρτητου παλαιστινιακού κράτους, με πρωτεύουσα το δεύτερο την ανατολική Ιερουσαλήμ. 
Εξυπηρετείτε εσείς τα συμφέροντα ενός λόμπι, το οποίο έχει μια τέτοια πολιτική, δηλαδή πολιτική που αντιστρατεύεται τα ψηφίσματα του ΟΗΕ και τη λύση των δύο κρατών; 
Θα θέλαμε να μας τα διευκρινίσετε αυτά, κύριε Θεοχάρη. Θα θέλαμε να μας πείτε και κατά πόσο τελικά η Κυβέρνηση συνολικά εγκρίνει μια πολιτική βάσει της οποίας θα συστήνονται μέσα στη Βουλή των Ελλήνων ομάδες βουλευτών μαζί με ακροδεξιούς βουλευτές του Ελληνικού Κοινοβουλίου που θα προωθούν τα συμφέροντα ενός ξένου κράτους μέσα στη Βουλή των Ελλήνων. Είναι αλήθεια αυτά;
Και εν πάση περιπτώσει, ποια είναι η στάση σε σχέση με το Παλαιστινιακό; 
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο για την πρωτολογία σας. 
ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών): Ευχαριστώ πολύ, κύριε Πρόεδρε. 
Κατ’ αρχήν, κύριε Καζαμία, κάνετε ένα λογικό άλμα στην ερώτησή σας, όπως την αναπτύξατε και σήμερα. Από μια συνάντηση συνάγετε αυθαίρετα πως αν σε μια ομάδα υπάρχουν μέλη του Ελληνικού Κοινοβουλίου, αυτά υπηρετούν συμφέροντα οργανώσεων και συμφέροντα τρίτων χωρών. Δεν περίμενα να το κάνετε εσείς, γιατί αυτό που με κατηγορείτε είναι αυτό που μου λέτε ότι σας κατηγόρησα εγώ και ζητάτε την παραπομπή μου στην Επιτροπή Δεοντολογίας, γιατί σας είπα ότι υποτίθεται ότι έχετε ξεχάσει τα συμφέροντα των Ελλήνων και ενδεχομένως εξυπηρετείτε αλλονών. 
Άρα, κύριε Καζαμία, θα έπρεπε να ήσασταν πολύ πιο προσεκτικός όταν κάνετε τέτοιου είδους κατηγορίες. 
Αρνούμαι να πιστέψω ότι δεν ξέρετε την έννοια του caucus, δηλαδή μιας οργάνωσης που σκοπό έχει την ενδυνάμωση των σχέσεων και τη φιλία, δεν είναι μυστική οργάνωση, ούτε επίσημη Κοινοβουλευτική Επιτροπή, αλλά μια ομάδα βουλευτών που συντονίζονται και συνδιαλέγονται γύρω από μια θεματική ή έναν σκοπό κοινό, συνήθως ένα σκοπό της ενίσχυσης διμερών σχέσεων. 
Μη μου πείτε, για παράδειγμα, ότι δεν ξέρετε ότι υπάρχει το Ελληνικό caucus στις ΗΠΑ, στη Βουλή των Αντιπροσώπων. Αμερικανοί βουλευτές οργανώνονται διακομματικά για να ενισχύσουν τις σχέσεις των ΗΠΑ με τη χώρα μας και να υποστηρίξουν ζητήματα ελληνικού ενδιαφέροντος. Αυτό δεν τους κάνει ενεργούμενα της Ελληνικής Κυβέρνησης, ούτε εκπροσώπους της Ελληνικής Κυβέρνησης, αλλά τους κάνει ανθρώπους οι οποίοι βλέπουν θετικά την ενίσχυση των σχέσεων μεταξύ Ηνωμένων Πολιτειών και της χώρας μας. 
Βέβαια, το τρίτο λογικό άλμα που κάνετε είναι ότι το γεγονός ότι έχουμε μια συνεργασία για να μπορέσουμε να συζητήσουμε θέματα που έχουν σχέση με το Ισραήλ ή τη χώρα μας και ούτω καθεξής, σημαίνει ότι αυτόματα υιοθετούμε τις θέσεις, κάθε θέση των συνομιλητών μας. Ο διάλογος δεν προϋποθέτει τη συμφωνία των απόψεων, ούτε συνεπάγεται την αποδοχή των θέσεων του άλλου μέρους.
Εξάλλου, οι επαφές της Βουλής και της Επιτροπής Φιλίας Ελλάδας-Ισραήλ με αυτήν την κοινοβουλευτική ομάδα είναι δεδομένες και είναι δημόσιες. Παραπέμπω στις 10 Φεβρουαρίου που το Προεδρείο της Κοινοβουλευτικής Ομάδας Φιλίας Ελλάδας Ισραήλ, της οποίας είμαι μέλος, συναντήθηκε με εκπροσώπους της Israel Allies Foundation Europe και το έβγαλε και σε Δελτίο Τύπου. 
Άρα, όλα αυτά περί μυστικότητας, κρυφής συνάντησης με διακόσια άτομα, συνάντηση στην οποία είχαν κληθεί όλοι οι πρώην πρωθυπουργοί, άνθρωποι διακομματικά από όλα τα κόμματα εάν θέλουν να συμμετάσχουν, προφανώς η μυστικότητα αυτής της συνάντησης είναι αυταπόδεικτα λανθασμένη. 
Λοιπόν, εάν θέλουμε να καταργήσουμε ακόμα και τις Κοινοβουλευτικές Ομάδες Φιλίας, ο κ. Καζαμίας να μας το πει.
Εξάλλου ο ίδιος βρίσκεται και ως Γραμματέας στην Ομάδα Φιλίας Ελλάδας- Ηνωμένου Βασιλείου και μέλος στην Ομάδα Φιλίας Ελλάδας-Αιγύπτου. Σημαίνει αυτό ότι ο κ. Καζαμίας αποδέχεται όλες τις θέσεις της Αιγυπτιακής ή της Κυβέρνησης του Ηνωμένου Βασιλείου; Είναι αυταποδείκτως λάθος.
Τώρα, στα πραγματικά περιστατικά. Φυσικά 12-13 Οκτωβρίου γίνανε οι συναντήσεις από διάφορους πολιτικούς χώρους, προσκλήθηκαν όλοι - σας το είπα πριν- οι τέως Πρωθυπουργοί, η τέως Πρόεδρος Δημοκρατίας, όλα τα μέλη της Ομάδας Φιλίας Ελλάδας-Ισραήλ, παρούσα και η Πρέσβης του Ισραήλ στην Αθήνα. Δεν συμμετείχα προσωπικά στις συναντήσεις αυτές, όμως εκπροσωπήθηκα από συνεργάτιδά μου. 
Οπότε, κύριε Καζαμία, να είστε σίγουρος ότι ούτε εγώ ούτε κανένας άλλος Υπουργός της Κυβέρνησης εκπροσωπούμε άλλα συμφέροντα ξένων χωρών.
ΠΡΟΕΔΡΕΥΩΝ (Γεώργιος Λαμπρούλης): Κύριε Καζαμία, έχετε τον λόγο για τη δευτερολογία σας. 
ΑΛΕΞΑΝΔΡΟΣ ΚΑΖΑΜΙΑΣ: Κύριε Θεοχάρη, είστε στρεψοδίκης και επίσης δεν έχετε και το θάρρος να πείτε πραγματικά τι συνέβη. Εσείς δεν φέρεστε, σύμφωνα με τα δημοσιεύματα αυτά και άρθρο των Reporters United, ότι απλώς είστε μέλος της Κοινοβουλευτικής Ομάδας Φιλίας με το Ισραήλ. Αυτό προσπαθήσατε να πείτε προς το τέλος της απάντησής σας. 
Φέρεστε να είστε, πέραν της Ομάδας Φιλίας, Πρόεδρος μαζί με τον κ. Τσιάρα ο οποίος το ανακοίνωσε στην ιστοσελίδα του εδώ και θα την καταθέσω στα Πρακτικά και είναι περήφανος γι’ αυτόν τον ρόλο. Φέρεστε Πρόεδρος ενός πυρήνα που δεν περιλαμβάνει τους λίγους Βουλευτές που έχει μια Ομάδα Φιλίας, αλλά που περιλαμβάνει ακροδεξιούς Βουλευτές του Κοινοβουλίου, πολλούς Βουλευτές της Νέας Δημοκρατίας, φαίνεται πως μαζί σας είναι και ο Βουλευτής του ΠΑΣΟΚ κ. Χριστίδης. Αυτό είναι μια άλλη οργάνωση, τα ανακατεύετε επίτηδες.
(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
 Είπατε, βέβαια, ότι η συνάντηση πραγματοποιήθηκε. Είπατε ότι στο Αμερικανικό Κογκρέσο υπάρχουν τέτοιες ομάδες. Κύριε Θεοχάρη, εδώ δεν είμαστε το Αμερικανικό Κογκρέσο. Οι Ηνωμένες Πολιτείες έχουνε τελείως διαφορετικό σύστημα όσον αφορά το lobbying. 
Επομένως, σας ξαναρωτώ και να απαντήσετε με ειλικρίνεια και όχι με υπεκφυγές, υπονοούμενα και ψεύδη: Είστε ή δεν είστε Πρόεδρος, μαζί με τον κ. Τσιάρα, ενός πυρήνα που σχημάτισε ένα λόμπι που είναι διαφορετικό από την Ομάδα Φιλίας με το Ισραήλ του Ελληνικού Κοινοβουλίου; Ναι ή όχι; 
Δεύτερον, εγώ σας ρώτησα και σας ρωτώ και τώρα και έχω δημοσιεύματα ως βάση. Εσείς όταν είχατε το θράσος να μου πείτε ότι δεν ενδιαφέρομαι για την Ελλάδα -αυτό είπατε- ο Πρόεδρος της Βουλής, ο κ. Κακλαμάνης, σας παρέπεμψε στην Επιτροπή Δεοντολογίας της Βουλής, γιατί αυτό που είπατε είναι απαράδεκτο και δεν βασίζεται πουθενά. Εγώ δεν φέρομαι σε δημοσιεύματα να είμαι Πρόεδρος ενός λόμπι μιας ξένης χώρας και ακροδεξιού μάλιστα, όπως εσείς. Οπότε, μην παρομοιάζετε ανόμοια πράγματα. 
Βεβαίως, όλοι οι Βουλευτές του Ελληνικού Κοινοβουλίου είναι μέλη Ομάδων Φιλίας με άλλες χώρες και αυτές είναι οι Ομάδες στις οποίες είμαι και εγώ μέλος, όπως αναφέρατε. Άλλο το ένα και άλλο το άλλο. 
Τώρα, κύριε Θεοχάρη, έχουμε ένα μεγάλο πρόβλημα εδώ και δεν απαντήσατε. Η θέση της Ελληνικής Κυβέρνησης είναι μία θέση υπέρ της δημιουργίας δύο κρατών για τη λύση του Παλαιστινιακού, με πρωτεύουσα ενός ανεξάρτητου Παλαιστινιακού κράτους την Ανατολική Ιερουσαλήμ. Εσείς, αν υποστηρίζετε και έχετε πραγματικά μία θέση η οποία είναι η επίσημη θέση της Κυβέρνησης, να βγείτε τώρα να το πείτε. Το υποστηρίζετε αυτό; 
Δεν κάνετε διάλογο εσείς με αυτό το λόμπι, είστε ο φερόμενος Πρόεδρος του πυρήνα του εδώ στο Ελληνικό Κοινοβούλιο. Δεν συζητάτε, έχετε τις απόψεις του και αυτό το λόμπι δεν λέει αυτό το πράγμα, αλλά μιλάει για ένα Ισραηλινό κράτος με πρωτεύουσα την ενιαία Ιερουσαλήμ. Πρόκειται για μία θέση που αντιστρατεύεται όλα τα ψηφίσματα του ΟΗΕ και έρχεται σε μια στιγμή όπου το κράτος του Ισραήλ διαπράττει εδώ και τρία χρόνια γενοκτονία κατά του ΟΗΕ και που ο πρωθυπουργός του ο Νετανιάχου είναι καταζητούμενος από το Διεθνές Ποινικό Δικαστήριο και του οποίου η στάση διεθνώς υπονομεύει τα ελληνικά εθνικά συμφέροντα, γιατί εμείς υποστηρίζουμε το Διεθνές Δίκαιο ως βάση επίλυσης των προβλημάτων μας με την Τουρκία. 
Αυτές οι θέσεις και οι εκλεκτικές φιλίες που έχετε εσείς με τους λομπίστες τους ακροδεξιούς του Ισραήλ, πάνε κόντρα σε αυτά που υποστηρίζει η Κυβέρνησή μας διεθνώς. 
Τι έγινε τελικά; 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, ο λόγος σε εσάς. 
ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών): Κύριε Καζαμία, αυτός που κάνει στρεψοδικία είστε εσείς! Εσείς το χαρακτηρίζετε ακροδεξιό, εσείς το χαρακτηρίζετε λόμπι. Ούτε το ένα είναι, ούτε το άλλο, αλλά είναι μια ανεπίσημη Ομάδα Συνεργασίας και Φιλίας. Εσείς τα χαρακτηρίζετε, πρώτον. 
Δεύτερον, οι θέσεις της Ελληνικής Κυβέρνησης δεν έχουν αλλάξει ούτε στο ελάχιστο. Η θέση της κυβέρνησης του Ισραήλ είναι ότι η πρωτεύουσα του κράτους τους είναι στην Ιερουσαλήμ. Εμάς η πρεσβεία μας είναι στο Τελ Αβίβ. Δεν αλλάζει καμία θέση της Κυβέρνησης. Αν η απόδειξή σας ότι είναι ακροδεξιά αυτή η οργάνωση είναι το γεγονός ότι υποστηρίζει μια θέση που ενδεχομένως την έχει ως θέση και η κυβέρνηση του Ισραήλ, εμείς δεν συμφωνούμε με αυτήν και δεν έχει καμία σχέση.
Λοιπόν, δεν υπάρχει καμία αλλαγή στάσης, δεν υπάρχει τίποτε πέρα από την επίσημη θέση της Ελληνικής Κυβέρνησης που είναι πάντοτε η διεθνής νομιμότητα. 
Όμως, για την Ελληνική Κυβέρνηση εξάλλου, όπως και για μια σειρά πολλών άλλων κυβερνήσεων, οι σχέσεις με το Ισραήλ έχουν μεγάλη σημασία. Για τη χώρα μας έχουν στρατηγική σημασία. Άμυνα, ασφάλεια, ενέργεια, οικονομία, τεχνολογία καινοτομία είναι μόνο μερικές από τις έννοιες οι οποίες περιγράφουν το εύρος της σχέσης αυτής. Εδώ διαφωνούμε. Εσείς θα θέλατε…
ΑΛΕΞΑΝΔΡΟΣ ΚΑΖΑΜΙΑΣ: Είστε Πρόεδρος; 
ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών): Εγώ με τον κ. Τσιάρα βοηθούμε οργανωτικά στο να γίνουν αυτές οι συναντήσεις και αυτές οι συνεργασίες. Βεβαίως βοηθάμε οργανωτικά. Αυτό δεν έχει καμία σχέση με την υιοθέτηση οποιωνδήποτε θέσεων. Μη θολώνετε τα νερά. Δεν στοιχειοθετεί η συζήτηση με κάποιον τρίτον την αποδοχή των θέσεών του. Το ξαναλέω. Αυτή είναι μια οργάνωση απολύτως διαφανής σε εξήντα εννέα χώρες. Την ίδια εβδομάδα ιδρύθηκε αντίστοιχη στην Κύπρο με συναντήσεις με τον Πρόεδρο της Κύπρου, με συναντήσεις με όλα τα μέλη της Βουλής και στο Κυπριακό Κοινοβούλιο. Εσείς μας είπατε ότι υπονομεύουμε τα ζητήματα της Κύπρου. Εάν τα υπονομεύαμε με την ύπαρξη αυτής της οργάνωσης, τότε τι να πει ο Πρόεδρος της Κύπρου, κύριε Καζαμία; Τι είναι αυτά που λέτε; Από πού βγαίνουν όλα αυτά; Μπορεί να θέλατε να με κάνετε συμπρόεδρο της επιτροπής στήριξης του Κουφοντίνα. Ε, δεν θα γίνω. 
ΑΛΕΞΑΝΔΡΟΣ ΚΑΖΑΜΙΑΣ: Είστε ή δεν είστε Πρόεδρος; 
ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών): Δεν συμφωνούμε. Επειδή έχουμε μια πολιτική διαφωνία, εσείς, κύριε Καζαμία, μπορεί να θέλετε να μην υπάρχει το κράτος του Ισραήλ. Η θέση σας μπορεί να είναι να μην υπάρχει το κράτος του Ισραήλ. 
ΑΛΕΞΑΝΔΡΟΣ ΚΑΖΑΜΙΑΣ: Όχι. Πείτε την αλήθεια. Είστε Πρόεδρος; 
ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εξωτερικών): Η θέση της Ελληνικής Κυβέρνησης είναι ότι το κράτος αυτό είναι ένας στρατηγικός σύμμαχος της χώρας μας. Θα συνεχίσει να είναι, είτε το θέλετε είτε όχι. Εάν θέλατε να αλλάξει στάση η Ελληνική Κυβέρνηση, δεν έχετε να κάνετε τίποτα άλλο. Να πείσετε τον ελληνικό λαό να κερδίσετε τις εκλογές και να αλλάξει την πολιτική της Ελληνικής Κυβέρνησης. 
ΠΡΟΕΔΡΕΥΩΝ (Γεώργιος Λαμπρούλης): Καλώς. 
Η δέκατη με αριθμό 89/13-10-2026 επίκαιρη ερώτηση πρώτου κύκλου του ανεξάρτητου Βουλευτή Ξάνθης κ. Χουσεΐν Ζεϊμπέκ προς τον Υπουργό Αγροτικής Ανάπτυξης και Τροφίμων με θέμα: «Θα εφαρμοστεί και το 2026 η ΚΥΑ 3378/2025 για την κατανομή βοσκοτόπων;» δεν θα συζητηθεί κατόπιν συνεννόησης.
Η δεύτερη με αριθμό 90/13-10-2026 επίκαιρη ερώτηση δεύτερου κύκλου του Βουλευτή Χίου της Κ.Ο. ΝΕΑ ΔΗΜΟΚΡΑΤΙΑ κ. Παναγιώτη (Νότη) Μηταράκη προς τον Υπουργό Υποδομών και Μεταφορών με θέμα: «Προβλήματα εισροής υδάτων στο νέο κτίριο του Αεροδρομίου Χίου «Όμηρος»» δεν θα συζητηθεί κατόπιν συνεννόησης.
Η πέμπτη με αριθμό 95/14-10-2026 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κυρίας Μαρίας Αθανασίου προς την Υπουργό Εργασίας και Κοινωνικής Ασφάλισης με θέμα: «Πλημμελής διαχείριση από τον "e-ΕΦΚΑ" περίπτωσης βαριά ανάπηρης κυρίας» δεν θα συζητηθεί κατόπιν συνεννόησης.
Η δέκατη τρίτη με αριθμό 123/19-10-2026 επίκαιρη ερώτηση πρώτου κύκλου του ανεξάρτητου Βουλευτή Β΄ Θεσσαλονίκης κ. Νικολάου Παπαδόπουλου προς την Υπουργό Παιδείας, Θρησκευμάτων και Αθλητισμού με θέμα: «Άρνηση Έκδοσης «Αθλητικών Δελτίων» σε αθλητές άνω των 12 ετών χωρίς αστυνομική ταυτότητα (Προσωπικό Αριθμό)» δεν θα συζητηθεί κατόπιν συνεννόησης.
Η τρίτη με αριθμό 124/19-10-2026 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λαρίσης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Γεωργίου Λαμπρούλη προς την Υπουργό Εργασίας και Κοινωνικής Ασφάλισης με θέμα: «Ανέγερση νέου σύγχρονου κτιρίου σε οικόπεδο του ΕΦΚΑ (πρώην ΙΚΑ) για τη στέγαση Διοικητικών και Υγειονομικών υπηρεσιών» δεν θα συζητηθεί κατόπιν συνεννόησης.
Η όγδοη με αριθμό 80/12-10-2026 επίκαιρη ερώτηση πρώτου κύκλου του ανεξάρτητου Βουλευτή Αχαΐας κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Πότε επιτέλους θα επαναλειτουργήσει ο Οδοντωτός;», δεν θα συζητηθεί κατόπιν συνεννόησης.
Θα συζητήσουμε τώρα τη δεύτερη με αριθμό 96/14-10-2026 επίκαιρη ερώτηση δεύτερου κύκλου της Βουλευτού Ηρακλείου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Ελένης Βατσινά προς τον Υπουργό Περιβάλλοντος και Ενέργειας με θέμα: «Αδειοδότηση μονάδας επεξεργασίας Αποβλήτων Εκσκαφών, Κατασκευών και Κατεδαφίσεων (ΑΕΚΚ) στο ανενεργό λατομείο «Δύο Γκρεμοί Ανώπολης» του Δήμου Χερσονήσου».
Θα απαντήσει η Υφυπουργός Περιβάλλοντος και Ενέργειας κ. Μαρία Ελένη Σούκουλη-Βιλιάλη.
Κυρία Βατσινά, έχετε τον λόγο για την πρωτολογία σας. 
ΕΛΕΝΗ ΒΑΤΣΙΝΑ: Ευχαριστώ, κύριε Πρόεδρε. 
Κυρία Υπουργέ, η Περιβαλλοντική Αδειοδότηση Μονάδας Επεξεργασίας Αποβλήτων, Εκσκαφών, Κατασκευών και Κατεδαφίσεων, που χάρη συντομίας αναφέρεται ως ΑΕΚΚ, στον δήμο Χερσονήσου και συγκεκριμένα εκεί που βρίσκεται το ανενεργό λατομείο Δυο Γκρεμοί Ανώπολης, έχει προκαλέσει αναστάτωση σε κατοίκους και φορείς. Το θέμα που τίθεται προς συζήτηση δεν αφορά την ανάγκη ανακύκλωσης των ΑΕΚΚ, που προφανώς υπάρχει και είναι επιτακτική, αλλά την καταλληλότητα της συγκεκριμένης θέσης, δηλαδή σε μια περιοχή με έντονη οικιστική και τουριστική ανάπτυξη. 
Το Δημοτικό Συμβούλιο Χερσονήσου, αλλά και η Επιτροπή Περιβάλλοντος και Χωροταξίας της Περιφέρειας Κρήτης ήδη από το 2024 γνωμοδότησαν αρνητικά, επισημαίνοντας θέματα με τα συγκοινωνιακά, αναπτυξιακά και περιβαλλοντολογικά χαρακτηριστικά της περιοχής. Όμως, μετά την κατά πλειοψηφία γνωμοδότηση του ΠΕΣΠΑ, η Αποκεντρωμένη Διοίκηση Κρήτης εξέδωσε μέσα στον Αύγουστο που μας πέρασε, απόφαση έγκρισης περιβαλλοντικών όρων. Κατά τη διαβούλευση της Μελέτης Περιβαλλοντικών Επιπτώσεων και την τελική έκδοση απόφασης έγκρισης περιβαλλοντικών όρων, αναδείχθηκαν σοβαρότατες παθογένειες στη διαδικασία σχεδιασμού και αδειοδότησης του έργου. 
Όλα αυτά θέτουν σε πλήρη αμφισβήτηση τη δυνατότητα σωστής αποκατάστασης του περιβάλλοντος, υποβαθμίζοντας τελικά την όλη διαδικασία σε έναν χώρο εναπόθεσης και ταφής των αποβλήτων του κατασκευαστικού κλάδου, με το οικονομικό όφελος τελικά να επικρατεί έναντι της προστασίας του περιβάλλοντος. Επιπλέον, η λειτουργία της μονάδας συνεπάγεται συστηματική κίνηση βαρέων οχημάτων με επιπτώσεις στην οδική ασφάλεια, τη σκόνη, τον θόρυβο, κάτι που συνομολογεί και το Υπουργείο Πολιτισμού για την αναγκαιότητα προστασίας του Χοιρόσπηλιου και της αρχαίας θέσης Σελί. 
Κατόπιν των ανωτέρων, ερωτάστε κύριε Υπουργέ, με ποια τεκμηρίωση κρίθηκε περιβαλλοντικά αποδεκτό το έργο, παρά τις αρνητικές γνωμοδοτήσεις και πώς θα διασφαλιστεί η ασφαλής κυκλοφορία βαρέων οχημάτων και η προστασία της πολιτιστικής κληρονομιάς; Προτίθεστε να τροποποιήσετε το άρθρο 55 του νόμου 4710/ 2020, θεσπίζοντας σαφή κριτήρια χωροθέτησης, δεσμευτικό χρονοδιάγραμμα πλήρους αποκατάστασης και έλεγχο, ώστε η αποκατάσταση να μην μετατρέπεται σε πρόσχημα μακροχρόνιας λειτουργίας μονάδων ΑΕΚΚ; 
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Κυρία Υπουργέ, έχετε τον λόγο για την πρωτολογία σας. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε. 
Κυρία συνάδελφε, το ζήτημα που θέτετε αφορά την περιβαλλοντική αδειοδότηση μονάδας επεξεργασίας αποβλήτων, εκσκαφών, κατασκευών και κατεδαφίσεων στη θέση Δυο Γκρεμοί Ανώπολης στον Δήμο Χερσονήσου. 
Καταρχήν θα ήθελα να επισημάνω κάτι που γνωρίζετε και εσείς άριστα. Άλλωστε το αναφέρατε και εσείς στην πρωτολογία σας. Η ορθή διαχείριση των ΑΕΚΚ αποτελεί σημαντικό κρίκο της κυκλικής οικονομίας. Συμβάλλει στην ανάκτηση και αξιοποίηση υλικών, στον περιορισμό της ανεξέλεγκτης διάθεσης αποβλήτων και υπό τις νόμιμες προϋποθέσεις, την αποκατάσταση περιβαλλοντικά υποβαθμισμένων χώρων, όπως είναι και τα ανενεργά λατομεία.
Η αναγκαιότητα όμως της ορθής διαχείρισης των αποβλήτων δεν αναιρεί την υποχρέωση κάθε έργου να χωροθετείται, να αδειοδοτείται και εν τέλει να λειτουργεί σύμφωνα με την κείμενη νομοθεσία, με σεβασμό στο περιβάλλον, με σεβασμό στη δημόσια υγεία, στην οδική ασφάλεια και στην πολιτισμική κληρονομιά. 
Ως προς τη συγκεκριμένη περίπτωση, η απόφαση έγκρισης περιβαλλοντικών όρων με αριθμό 3540/12-8-2026 εκδόθηκε από την Αποκεντρωμένη Διοίκηση Κρήτης κατόπιν της προβλεπόμενης διαδικασίας περιβαλλοντικής αδειοδότησης. Είναι κατηγορία Α2, δεν ελέγχεται και εγκρίνεται από τις υπηρεσίες του ΥΠΕΝ, τη δική μας Διεύθυνση Περιβαλλοντικών Αδειοδοτήσεων, αλλά από την αποκεντρωμένη. Και ως εκ τούτου πήρε θετική κατά πλειοψηφία γνωμοδότηση του Περιφερειακού Συμβουλίου Περιβαλλοντικής Αδειοδότησης. Στον διοικητικό φάκελο έχουν καταγραφεί διαφορετικές γνωμοδοτήσεις αρμόδιων οργάνων και υπηρεσιών μεταξύ των οποίων αρνητικές γνωμοδοτήσεις του Δήμου Χερσονήσου και της Περιφέρειας Κρήτης. Έχουν τεθεί ζητήματα που αφορούν την προστασία του αρχαιολογικού χώρου, τη δασική νομοθεσία και τις περιβαλλοντικές επιπτώσεις. Επίσης, γνωμοδότησαν θετικά όλες οι συναρμόδιες υπηρεσίες στα πλαίσια των αρμοδιοτήτων τους. 
Ειδικά για τα θέματα προστασίας αρχαιοτήτων υπήρξε απόφαση της Διεύθυνσης Προϊστορικών και Κλασικών Αρχαιοτήτων της Γενικής Διεύθυνσης Αρχαιοτήτων του Υπουργείου Πολιτισμού και όλες οι υπόλοιπες όπως απαιτούνται. Τα στοιχεία, λοιπόν, αυτά πρέπει να εξετάζονται στο σύνολό τους, στο πλαίσιο των αρμοδιοτήτων κάθε διοικητικής αρχής και των απαιτήσεων της περιβαλλοντικής νομοθεσίας. 
Να αναφέρω, επίσης, ότι ο Δήμος Χερσονήσου έχει ασκήσει διοικητική προσφυγή ενώπιον του Υπουργού Περιβάλλοντος και Ενέργειας κατά της συγκεκριμένης ΑΕΠΟ και η προσφυγή αυτή εξετάζεται από τις αρμόδιες υπηρεσίες του Υπουργείου. Η εξέταση πραγματοποιείται στο πλαίσιο της προβλεπόμενης από τον νόμο διαδικασίας και προθεσμίας. Σε κάθε περίπτωση, η αξιολόγηση της συγκεκριμένης υπόθεσης οφείλει να λάβει υπόψη τόσο τη νομιμότητα της αδειοδοτικής διαδικασίας, όσο και τις ειδικότερες απαιτήσεις που διέπουν την αποκατάσταση ανενεργών λατομείων. Ειδικότερα, το άρθρο 40 του 4030/2011, όπως τροποποιήθηκε με το άρθρο 55 του ν.4710/2020, προβλέπει τη δυνατότητα εγκατάστασης ΑΕΚΚ σε ανενεργή λατομεία υπό συγκεκριμένες προϋποθέσεις, τις οποίες πολύ αναλυτικά αναφέρει, με σκοπό την αποκατάσταση του φυσικού τοπίου και του περιβάλλοντος. 
Όμως και ο ν. 4819/2021 με την ΚΥΑ/2010 καθορίζουν το πλαίσιο για τη νόμιμη διαχείριση των ΑΕΚΚ και τη συνεργασία με εγκεκριμένα συστήματα εναλλακτικής διαχείρισης όπου απαιτείται. Η τήρηση των προβλέψεων αυτών είναι ουσιώδης -δεν μπορεί να αμφισβητήσει αυτό κανείς- ώστε η επεξεργασία των αποβλήτων να πραγματοποιείται νόμιμα και η αποκατάσταση να αποτελεί πραγματικό περιβαλλοντικό αποτέλεσμα.
ΠΡΟΕΔΡΕΥΩΝ (Γεώργιος Λαμπρούλης): Τα υπόλοιπα στη δευτερολογία σας, κυρία Υπουργέ.
Κυρία Βατσινά, έχετε τον λόγο.
ΕΛΕΝΗ ΒΑΤΣΙΝΑ: Κυρία Υπουργέ, οι αρμόδιες υπηρεσίες γνωμοδότησαν κατά πλειοψηφία. Υπάρχουν, δηλαδή και φωνές που είπαν «όχι» και αυτό είναι σημαντικό.
Ορθά αντιληφθήκατε ότι η παρούσα επίκαιρη ερώτηση εστιάζει αρχικά στο μεγάλο και πρόσφατο ζήτημα που έχει δημιουργηθεί στον Δήμο Χερσονήσου. Και πρέπει να σας κοινωνήσω ότι δεν αποτελεί μια απλή διαμαρτυρία των πολιτών, δεν αποτελεί μια αντίδραση για το είδος της μονάδας που πρόκειται να γίνει -και σας διαβεβαιώ για αυτό- γιατί σε όσες συναντήσεις βρέθηκα, σε όσα αιτήματα διάβασα υπάρχει αυτή ακριβώς η αγωνία που σας μεταφέρω για την υποβάθμιση του περιβάλλοντος και της περιοχής.
Βλέπετε, αυτή η περιοχή τυγχάνει να είναι ένα εξαιρετικό περιβαλλοντικό σημείο, ένα πραγματικό φυσικό κόσμημα και τοπίο πλησίον του Χοιρόσπηλιου και της αρχαίας θέσης Σελί. Και νομίζω πως συμφωνούμε αμφότερες ότι αυτή η παλαιά κουλτούρα «βάζω μια μονάδα αποβλήτων κάπου μακριά, έτσι ώστε να μην τη βλέπει πολύς κόσμος του αστικού ιστού» πρέπει να εκλείψει. Να τονίσουμε, λοιπόν, εδώ ότι δεν υπάρχει περίπτωση αυτή η κατασκευή να μην επιβαρύνει και να μην καταστρέψει το περιβάλλον. Είναι δεδομένο αυτό, κυρία Υπουργέ.
Δεύτερον, το οδικό δίκτυο είναι απαγορευτικό να σηκώσει αυτό το καθημερινό φορτίο. Πρόκειται για έναν ορεινό άξονα, με στροφές, που εξυπηρετεί καθημερινή διασύνδεση χωριών και αστικού ιστού. Και ξαφνικά, χωρίς κάποια πρόβλεψη, θα εξυπηρετεί μια μονάδα επεξεργασίας αποβλήτων, εκσκαφών, κατασκευών και κατεδαφίσεων, με τα ανάλογα προφανώς οχήματα βαρέως τύπου.
Πώς γίνεται, λοιπόν, για άλλη μια φορά σε ένα τέτοιας φύσης έργο να προηγείται το έργο και να μένουν πίσω οι υποδομές που θα το στηρίξουν; Αυτό είναι το αίτημα των κατοίκων, αλλά και το αίτημα των φορέων της αυτοδιοίκησης και των πολιτιστικών φορέων της περιοχής, που εδώ και χρόνια έχουν απορρίψει μια τέτοια κατασκευή, χωρίς τις ασφαλιστικές δικλίδες που σας ανέφερα. Άρα, πού θα γίνει; Σας απαντώ. Όπου γνωμοδοτήσουν οι αρμόδιοι φορείς, τους οποίους και δεν ακούσατε.
Υπάρχει, όμως, στην ερώτηση αυτή και το σημαντικό πολιτικό ζήτημα, δηλαδή το δεύτερο σκέλος της εφαρμογής του άρθρου 55 του ν.4710/2020. Νομίζω ότι στα χρόνια και στις περιπτώσεις εφαρμογής του άρθρου είναι δεδομένο ότι κρίνεται ανεπαρκές για τον σωστό σχεδιασμό τόσο σημαντικών περιβαλλοντολογικών έργων. Και αυτό, γιατί αφήνει μεγάλο περιθώριο στον φορέα υλοποίησης να ερμηνεύσει κατά το δοκούν τόσο την έκταση όσο και τη μορφή της αποκατάστασης.
Το αποτέλεσμα είναι ένα διαρκές κυνήγι μεταξύ του ποιο είναι το δημόσιο συμφέρον και τι πρέπει να εμπιστευόμαστε στην ιδιωτική πρωτοβουλία. Η αποκατάσταση που ορίζεται στη σύμβαση ανάθεσης πρέπει να αποτελεί τον τελικό και δεσμευτικό στόχο, όχι να λειτουργεί ως μια γενική αιτιολογία για τη διατήρηση της δραστηριότητας επεξεργασίας των αποβλήτων.
Επίσης, δεν αρκεί η πρόβλεψη ελέγχων στον νόμο. Δυστυχώς, είναι μια γενικόλογη. Χρειάζεται απόδειξη ότι οι έλεγχοι πραγματοποιούνται και ότι οι παραβάσεις αντιμετωπίζονται αποτελεσματικά. Ελέγχονται επαρκώς ο χρόνος αποκατάστασης, οι ποσότητες υλικών που εισέρχονται στον χώρο και τα παραδοτέα του έργου;
Πολύ αμφιβάλλω ότι η στελέχωση που διαθέτουν οι αρμόδιες υπηρεσίες μπορούν να εξασφαλίσουν μια εξυγίανση προς αυτόν τον τομέα.
Είναι, λοιπόν, διαπίστωση -και σε αυτό συνίσταται το δεύτερο κομμάτι της ερώτησης- ότι πλέον ο νόμος πρέπει να αλλάξει και κυρίως, να μετασχηματιστεί σε μια πηγή σωστότερης αξιοποίησης του Πράσινου Ταμείου και όλα αυτά με έμφαση στις τοπικές ανάγκες, που μόνο οι τοπικοί φορείς και η αυτοδιοίκηση μπορούν να αποτυπώνουν με ακρίβεια.
Όπως ξέρετε, στηρίζεται ένα μεγάλο μέρος του τουρισμού και στην περιοχή της Χερσονήσου. Και αντί να ασχολούμαστε με τη βελτίωσή του, η τοπική αυτοδιοίκηση, όπως είπατε και εσείς πριν, αναγκάζεται να προσφύγει στα δικαστήρια. Ο δήμος με τον Δήμαρχο, τον κ. Δοξαστάκη, ξεκινούν έναν μεγάλο αγώνα. Γι’ αυτό, πρέπει να σταματήσει αυτή η επιδεικτική αγνόηση της αυτοδιοίκησης σε τόσο σημαντικά ζητήματα.
Σας ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Κυρία Υπουργέ, ο λόγος σε εσάς για τη δευτερολογία σας.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Σας ευχαριστώ, κύριε Πρόεδρε.
Κυρία συνάδελφε, θα ήθελα στη δευτερολογία μου να υπογραμμίσω τρία σημεία που θεωρώ ουσιώδη για την υπόθεση που συζητάμε. Πρώτον, η περιβαλλοντική αδειοδότηση δεν απαλλάσσει κανέναν από την υποχρέωση πλήρους συμμόρφωσης με τη νομοθεσία. Η λειτουργία μονάδων επεξεργασίας ΑΕΚΚ πρέπει να υπηρετεί την ανακύκλωση και την ανάκτηση υλικών. Πρέπει να περιορίζει τις περιβαλλοντικές επιπτώσεις και όπου συνδέεται με την αποκατάσταση ενεργών λατομείων, να οδηγεί σε ολοκληρωμένο, συγκεκριμένο, τεκμηριωμένο αποτέλεσμα αποκατάστασης. Ξεκάθαρα!
Το θεσμικό πλαίσιο προβλέπει συγκεκριμένες υποχρεώσεις για τη διαχείριση των αποβλήτων, τη συνεργασία με εγκεκριμένα συστήματα εναλλακτικής διαχείρισης -όπου απαιτείται- και την αποκατάσταση των λατομικών χώρων. Οι υποχρεώσεις αυτές δεν είναι προαιρετικές ούτε μπορούν να υποκαθίστανται από γενικές διαβεβαιώσεις περί περιβαλλοντικής αναβάθμισης.
Δεύτερον, η προστασία της τοπικής κοινωνίας και της πολιτιστικής κληρονομιάς είναι κρίσιμο στοιχείο κάθε περιβαλλοντικής αξιολόγησης. Οι προβληματισμοί που έχουν διατυπωθεί για την κυκλοφορία βαρέων οχημάτων, την επιβάρυνση του οδικού δικτύου, τη σκόνη, τον θόρυβο και την προστασία του Χοιρόσπηλιου και της αρχαίας θέσης Σελί αναδεικνύουν ζητήματα που πρέπει να αντιμετωπίζονται από τις αρμόδιες υπηρεσίες, που πρέπει και οφείλουν να γνωμοδοτούν προς αυτή την κατεύθυνση, τους εγκεκριμένους περιβαλλοντικούς όρους και τις προβλεπόμενες διαδικασίες ελέγχου, γιατί υπάρχει και έλεγχος μετά από την έγκριση.
Η τήρηση των περιβαλλοντικών όρων και των ειδικών απαιτήσεων προστασίας της πολιτιστικής και φυσικής κληρονομιάς αποτελεί υποχρέωση του φορέα του έργου και η εποπτεία και ο έλεγχος αποτελούν υποχρέωση να ασκούνται από τις κατά τον νόμο αρμόδιες αρχές.
Τρίτον, ως προς την προσφυγή του Δήμου Χερσονήσου, η προσφυγή όντως έχει υποβληθεί ενώπιον του Υπουργού Περιβάλλοντος και Ενέργειας και εξετάζεται από τις αρμόδιες υπηρεσίες.
Σε ό,τι αφορά το ευρύτερο ζήτημα που θέτετε για το άρθρο 55 του ν. 4713/2020, η ορθή εφαρμογή του πλαισίου για την αποκατάσταση των ανενεργών λατομείων προϋποθέτει σαφείς υποχρεώσεις, προσδιορισμό του απαιτούμενου χρόνου αποκατάστασης και αποτελεσματική παρακολούθηση της υλοποίησης των εγκεκριμένων εργασιών. Η αναγκαιότητα της διαχείρισης των ΑΕΚΚ δεν μπορεί να οδηγεί σε αποδυνάμωση της υποχρεωτικότητας που υπάρχει στην αποκατάσταση. Αντίθετα, η αποκατάσταση πρέπει να αποτελεί ουσιαστικό σκοπό και μετρήσιμο αποτέλεσμα της δραστηριότητας, σύμφωνα με τους όρους και τις προϋποθέσεις του νόμου.
Κλείνοντας, θέλω να επαναλάβω ότι η περιβαλλοντική πολιτική οφείλει να συνδυάζει την ορθολογική διαχείριση των αποβλήτων με την προστασία του φυσικού, του πολιτισμικού περιβάλλοντος και της ποιότητας ζωής των ανθρώπων που ζουν σε αυτή την περιοχή. Για εμάς, η προστασία του περιβάλλοντος σε καμία περίπτωση δεν είναι γενική διακήρυξη. Είναι συγκεκριμένες πολιτικές, θεσμικές παρεμβάσεις και κανόνες που διασφαλίζουν ότι η ανάπτυξη μπορεί να προχωρά με σεβασμό στη φύση, σεβασμό στους φυσικούς πόρους και στις ανάγκες των τοπικών κοινωνιών. Θα έλεγα και πολλές από τις πολιτικές μας, που ήδη γνωρίζετε, κυρία συνάδελφε, αλλά ο χρόνος είναι αμείλικτος, οπότε θα σταματήσω εδώ.
Σας ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Ευχαριστούμε.
Μια ανακοίνωση πριν περάσουμε στην επόμενη επίκαιρη ερώτηση.
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το Δημόσιο Ωνάσειο Γενικό Λύκειο Πύργου.
Σας καλωσορίζουμε στη Βουλή.
(Χειροκροτήματα από όλες τις πτέρυγες της Βουλής)
Εισερχόμαστε στη συζήτηση της έβδομης με αριθμό 97/14-10-2026 επίκαιρης ερώτησης δεύτερου κύκλου του Βουλευτή Α΄ Ανατολικής Αττικής της Κ.Ο. ΝΕΑ ΔΗΜΟΚΡΑΤΙΑ κ. Γεωργίου Βλάχου προς τον Υπουργό Περιβάλλοντος και Ενέργειας, με θέμα: «Άμεση αναστολή της διαδικασίας περιβαλλοντικής έγκρισης και θεσμοθέτησης του Master Plan του Λιμένα Ραφήνας - Παράκαμψη των αντιρρήσεων της τοπικής κοινωνίας και των αρνητικών γνωμοδοτήσεων της Τοπικής Αυτοδιοίκησης».
Κύριε Βλάχο, έχετε τον λόγο για την πρωτολογία σας.
ΓΕΩΡΓΙΟΣ ΒΛΑΧΟΣ: Σας ευχαριστώ, κύριε Πρόεδρε. 
Κυρία Υπουργέ, επανέρχομαι σήμερα με αυτή την ερώτηση σε ένα πολύ σημαντικό ζήτημα για τη Ραφήνα και γενικότερα για την Ανατολική Αττική, την επικαιροποίηση  του Master Plan και την περαιτέρω επέκταση του Λιμένα Ραφήνας. 
Με την υπ’ αριθμόν 8513 ερώτησή μας προς το Υπουργείο σας στις 22 Σεπτεμβρίου έθεσα συγκεκριμένα ερωτήματα για την αύξηση των πλοίων και των δρομολογίων, καθώς και για τις επιπτώσεις στις υποδομές, στο περιβάλλον, στην καθημερινότητα των κατοίκων. Μέχρι σήμερα, όμως, δεν πήρα καμία απάντηση.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Όπως γνωρίζετε -εδώ επιτρέψτε μου να κάνω μια μικρή παρένθεση- όλα τα Υπουργεία, όλοι οι Υπουργοί είναι υποχρεωμένοι εντός μηνός να απαντούν στους Βουλευτές. Δεν είναι, βεβαίως, η πρώτη φορά που το Υπουργείο το δικό σας και ο Υπουργός σας αγνοεί ερώτηση δική μου. Σας θυμίζω ότι λίγο παλαιότερα δεν μου απάντησε και αναγκάστηκα τα ερωτήματα αυτά να τα θέσω στον Πρωθυπουργό. Δεν ξέρω αν θα κάνω κι αυτή τη φορά το ίδιο κι αν έχει και νόημα στο τέλος-τέλος, αλλά πώς να ερμηνεύσω αυτή τη συμπεριφορά; Είναι απαξίωση του Κοινοβουλίου; Είναι απαξίωση της κοινοβουλευτικής διαδικασίας; Είναι αλαζονεία; Τι είναι αυτό δηλαδή, το να μην νοιώθει την ανάγκη να απαντήσει στον κοινοβουλευτικό έλεγχο.
 Συνεχίζω. Την ίδια στιγμή που, όπως είπα, μένουν αναπάντητα τα ερωτήματα, πληροφορούμαστε ότι αρμόδια υπηρεσία του Υπουργείου Περιβάλλοντος έχει εισηγηθεί θετικά για την περιβαλλοντική έγκριση του σχεδιασμού. Δηλαδή, έχει ξεκινήσει μια διαδικασία, για να πάει στη συνέχεια στο Υπουργείο Εμπορικής Ναυτιλίας και βεβαίως, κάποια στιγμή να προωθηθεί για Προεδρικό Διάταγμα. Πώς, λοιπόν, προχωρά αυτή η διαδικασία; Πώς νοιώθετε αυτή την ευθύνη όταν έχουν μείνει αναπάντητα ερωτήματα; 
Σας υπενθυμίζω ότι τόσο το Περιφερειακό Συμβούλιο όσο και ο Δήμος και το Δημοτικό Συμβούλιο Ραφήνας-Πικερμίου έχουν γνωμοδοτήσει αρνητικά, ενώ υπάρχουν έντονες αντιδράσεις στην τοπική κοινωνία. Θα μου πείτε, βεβαίως, ότι τα σώματα αυτά που ανέφερα γνωμοδοτούν, αν θέλετε, συμβουλευτικά. Ναι, αλλά κάποιος δεν πρέπει να απαντήσει για την ουσία των ερωτημάτων; Εγώ δεν είπα να γίνει αυτό που λένε. Κάποιος αντίλογος δεν θα γίνει σε αυτά που λέμε; Εδώ δεν γίνεται στους Βουλευτές. 
Εγώ δεν θέλω να κάνετε αυτό που λέω. Θέλω να μου απαντήσετε σε αυτά που σας ρωτάω. Πού κάνω λάθος; Γιατί δεν το καταλαβαίνω πού κάνω εγώ λάθος, πού κάνουν οι τοπικοί φορείς λάθος, πού κάνει η τοπική κοινωνία λάθος και ποιοι είναι αυτοί που σας πιέζουν στο τέλος-τέλος να φέρετε άρον άρον την επέκταση του Λιμανιού της Ραφήνας. Καταλαβαίνω ότι είναι ένα όχι ευκαταφρόνητο ποσό, κάπου 70 εκατομμύρια απ’ ό,τι μαθαίνω και το Υπερταμείο κάπου βιάζεται να τα δώσει. Φαντάζομαι σε κάποιον γνωστό θα τα δώσει και ίσως και να τα έχουν υποσχεθεί…
 ΠΡΟΕΔΡΕΥΩΝ (Γεώργιος Λαμπρούλης): Ο χρόνος είναι αμείλικτος. Θα συνεχίσετε στη δευτερολογία σας. 
Κυρία Υπουργέ, έχετε τον λόγο. 
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Κατ’ αρχήν, κύριε συνάδελφε και ο Υπουργός και όλοι στο Υπουργείο ξέρουμε ότι ο κοινοβουλευτικός έλεγχος είναι ύψιστη διαδικασία και οφείλουμε να τη σεβόμαστε απόλυτα και το κάνουμε. Την ερώτηση πάνω στην οποία κάνατε επίκαιρη σήμερα, σας την έχουμε απαντήσει στις 22-9-2026, διαβιβάζοντας το έγγραφο της ΔΙΠΑ, όπου απαντάει στα συγκεκριμένα ερωτήματα από όλα αυτά που θέσατε, τα οποία αφορούν το Υπουργείο μας, γιατί κάποια από αυτά, βεβαίως, αφορούσαν το Εθνικής Οικονομίας και το Ναυτιλίας. 
Εγώ πάντως οφείλω να σας ευχαριστήσω για την ερώτηση και για το διαρκές ενδιαφέρον που επιδεικνύετε για τα ζητήματα της περιοχής σας. Είναι σημαντικό να συζητάμε και να αναδεικνύουμε σημαντικά τοπικά προβλήματα ή προβληματισμούς μέσα από τον κοινοβουλευτικό έλεγχο, γιατί έτσι μας δίνεται και η δυνατότητα να εξετάζουμε τα ζητήματα με προσοχή και πάντα με γνώμονα το δημόσιο συμφέρον. 
Στο ζήτημα του Λιμανιού της Ραφήνας, το οποίο πραγματικά είναι σημαντικό και σύνθετο, καθώς συνδέεται τόσο με την εξυπηρέτηση των ακτοπλοϊκών συγκοινωνιών όσο και με την προστασία του περιβάλλοντος, την κυκλοφορία και την ποιότητα ζωής των κατοίκων της ευρύτερης περιοχής, θέλω εξαρχής να κάνω κάτι απολύτως καθαρό. Ο σχεδιασμός και η αναβάθμιση των λιμενικών υποδομών οφείλουν να προχωρούν με περιβαλλοντικούς όρους, τεκμηρίωση και σεβασμό στις πραγματικές δυνατότητες της περιοχής. 
Ως προς τις αρμοδιότητες του Υπουργείου Περιβάλλοντος και Ενέργειας, αυτές αφορούν τη στρατηγική, περιβαλλοντική εκτίμηση του Master Plan του Λιμένος Ραφήνας. Ολοκληρώθηκε η διαδικασία, εκδόθηκε η σχετική εισήγηση περιβαλλοντικής έγκρισης με συγκεκριμένους όρους, με συγκεκριμένους περιορισμούς και με συγκεκριμένες κατευθύνσεις. Στη διαδικασία συνεκτιμήθηκαν η στρατηγική μελέτη περιβαλλοντικών επιπτώσεων, τα συμπληρωματικά υπομνήματα και τα αποτελέσματα της διαβούλευσης με τις αρμόδιες δημόσιες αρχές και τους πολίτες.
 Γνωρίζουμε ότι το Δημοτικό Συμβούλιο Ραφήνας-Πικερμίου και το Περιφερειακό Συμβούλιο Αττικής έχουν διατυπώσει αρνητικές γνωμοδοτήσεις. Οι θέσεις αυτές καταγράφονται στη διαδικασία. Γι’ αυτό γίνεται η διαβούλευση. Η διαβούλευση δεν έχει νόημα, αν οι παρατηρήσεις των θεσμικών οργάνων και των πολιτών δεν αξιολογούνται ουσιαστικά. 
Η περιβαλλοντική εισήγηση, λοιπόν, θέτει έναν συγκεκριμένο όρο. Τα έργα που αποσκοπούν στην εξυπηρέτηση αυξημένου αριθμού πλοίων, οχημάτων και επιβατών, όπως η διαμόρφωση νέων χερσαίων χώρων και οι σχετικές λιμενικές εγκαταστάσεις, δεν μπορούν να γίνουν χωρίς την ολοκλήρωση τουλάχιστον ενός βασικού συγκοινωνιακού έργου πρόσβασης στο λιμένα, είτε αυτός είναι η επέκταση της Αττικής Οδού προς τη Ραφήνα, με υπογειοποίηση τμήματός της κοντά στο λιμάνι -σας τα λέω στην ερώτηση που κάνατε τον Σεπτέμβριο- ή τη σιδηροδρομική σύνδεση του λιμένα. 
Τα εξωτερικά λιμενικά έργα που αφορούν την προστασία από τον κυματισμό και δεν έχουν σχέση με την επέκταση, αλλά την προστασία, εκτελούνται ανεξάρτητα από την προϋπόθεση αυτή. 
Παράλληλα, προβλέπεται η εκπόνηση κυκλοφοριακής μελέτης στο στάδιο της περιβαλλοντικής αδειοδότησης των επιμέρους έργων, ώστε να αξιολογηθούν οι υφιστάμενες και οι μελλοντικές κυκλοφοριακές συνθήκες και να προσδιοριστούν μέτρα περιορισμού των επεκτάσεων. 
Προβλέπονται και ακόμα άλλα μέτρα. Θα τα πω απ’ ό,τι φαίνεται στην δευτερολογία μου. 
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης):  Κύριε Βλάχο, έχετε τον λόγο για τη δευτερολογία σας.
ΓΕΩΡΓΙΟΣ ΒΛΑΧΟΣ: Κι εγώ να σας ευχαριστήσω, κυρία Υπουργέ, που ήρθατε να απαντήσετε και ξέρετε ότι και προσωπικά έχω απεριόριστη εκτίμηση στο πρόσωπό σας, οι σχέσεις μας είναι άριστες και αν θέλετε και λίγο δυσκολεύομαι να πω κάποια πράγματα όπως θα τα έλεγα κάποια άλλη στιγμή. 
Την απάντηση που λέτε εσείς εγώ την ακούω πρώτη φορά. Δεν την έχω πάρει. Δεν ξέρω ποιος ευθύνεται. Θα την αναζητήσω αύριο και θα ενημερωθώ για αυτό που λέτε ότι απαντήσατε. Διότι αν είχα πάρει την απάντηση, πιθανόν να μην χρειαζόταν να κάνω την επίκαιρη, εάν έβλεπα τι έχετε απαντήσει. Γι’ αυτό προχώρησα στην επίκαιρη, επειδή δεν είχα κάποια άλλη απάντηση. Θα δω πότε απαντήθηκε και τι ακριβώς λέει. 
Ποια είναι η ουσία τώρα, όμως, για να συνεννοηθούμε. Γιατί δεν ξέρω ποιου είναι αρμοδιότητα. Εμείς ζητάμε πρώτα να περάσουμε μελέτη, να δώσουμε το έργο επέκτασης του λιμανιού και μετά μπορεί να γίνουν κάποιες βελτιώσεις οδικές. Μα, ήδη η Ραφήνα ασφυκτιά.  Ιδιαίτερα τα Σαββατοκύριακα, από τη Μαραθώνος μέχρι το λιμάνι, τα αυτοκίνητα πάνε σημειωτόν. Οι δε κάτοικοι δεν μπορούν να κυκλοφορήσουν. Τα αυτοκίνητα που πάνε στο λιμάνι -γιατί δεν είναι φυσικό λιμάνι η Ραφήνα, χρησιμοποιήθηκε, μέχρι ένα σημείο μπορεί να εξυπηρετήσει- περνάνε μπροστά από τα σπίτια και από τα καταστήματα, από ανθρώπους που πηγαίνουν να ψωνίσουν. Αυτό μπορεί να το καταλάβει κανείς; Δεν καταλαβαίνω την έγνοια και την πίεση του Υπερταμείου να επενδύσει. Δεν είναι επένδυση τα πάντα. Όπου ξοδεύουμε χρήματα, δεν σημαίνει ότι είναι και σωστή η επένδυση. 
Εδώ, λοιπόν, αντί να ασχοληθούμε με αυτό που λέτε, πρώτα να ελέγξουμε οδικούς άξονες πρόσβασης στο λιμάνι, κατ' αρχήν για να καλύψει τις σημερινές του ανάγκες, εμείς πάμε πρώτα να επεκτείνουμε, προφανώς λιμενοβραχίονες, άρα περισσότερα πλοία, άρα περισσότερη επιβάρυνση και μετά στο μέλλον, πιθανόν να δούμε πώς ο καθένας θα φτάνει στο λιμάνι. Γιατί ξέρετε, τα πλοία και αυτούς που θα κάνουν το έργο, δεν τους ενδιαφέρουν και τόσο πολύ αν ταλαιπωρούνται οι πολίτες, πολύ δε περισσότερο δεν τους ενδιαφέρουν αν ταλαιπωρούνται οι κάτοικοι. Γι’ αυτό υπάρχουν και αντιδράσεις από την τοπική κοινωνία. 
Εγώ δεν ήρθα να σας πω να μην γίνουν βελτιώσεις στις σημερινές ανάγκες του λιμανιού. Να γίνουν βελτιώσεις. Κάποιος, όμως, στο Master Plan δεν πρέπει να μας πει για πόσα πλοία συζητάμε; 
Ξέρετε, το καλοκαίρι που πέρασε, επειδή δόθηκαν περισσότερες άδειες, δεν χώραγαν το βράδυ να ελλιμενιστούν στο λιμάνι και έφευγαν κάποιοι για το Λαύριο ή κάποια ελλιμενίζονταν ανοιχτά, για να έρθουν το πρωί να πάρουν δρομολόγιο; Αυτή είναι η ανάπτυξη; Αυτός είναι ο σχεδιασμός; Ε, δεν νομίζω. Επειδή τα έχουμε δει όλα αυτά και επειδή φοβόμαστε τα χειρότερα, θέλουμε το Υπουργείο το δικό σας να ξεκαθαρίσει τις θέσεις του.
Καταρχήν, γιατί να βιάζεστε να γίνει το έργο; Δεν το καταλαβαίνω γιατί τόση βιασύνη. Ποιος είναι αυτός που βιάζεται; Ποιοι είναι αυτοί που εισηγήθηκαν την επέκταση του λιμανιού; Θέλουμε να καταλάβουμε ποιος τη ζήτησε. Κανείς; Έτσι ξαφνικά κάποιος σηκώθηκε και είπε ότι εδώ θα επενδύσουμε χρήματα; Κάποιος το ζήτησε. Η τοπική κοινωνία, οι τοπικοί φορείς, δεν το ζήτησαν. Ποιοι; Οι Πλοίαρχοι και οι  ακτοπλοϊκές εταιρίες; Δεν νομίζω ότι το ζήτησαν.
Άρα, ξεκινάμε ανάποδα εμείς τώρα. Ξεκινάμε να κάνουμε το έργο πριν το ζητήσει κανείς. Πολύ φοβάμαι, όπως είπα και το τονίζω και μακάρι να διαψευστώ, αυτός που θα πάρει το έργο, θα είναι πολύ γνωστή εταιρεία και αυτό με στενοχωρεί ιδιαίτερα.  Διότι είναι υποβάθμιση για τη δουλειά που κάνουμε όλοι και για τον τρόπο που προσπαθούμε να επικοινωνήσουμε με τους πολίτες. 
Αυτά ήθελα να πω, κύριε Πρόεδρε.
Σας ευχαριστώ πολύ.
ΠΡΟΕΔΡΕΥΩΝ (Γεώργιος Λαμπρούλης): Καλώς.
Κυρία Υπουργέ, έχετε τον λόγο για τη δευτερολογία σας.
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Ευχαριστώ πολύ, κύριε Πρόεδρε.
Κύριε συνάδελφε, ως προς το ερώτημα εάν προωθείται η μεγέθυνση του Λιμένα χωρίς προηγούμενη εξέταση των συνεπειών της, πρέπει να ξεκαθαρίσουμε κάτι ουσιαστικό. Η περιβαλλοντική εισήγηση θέτει ρητή προϋπόθεση σύνδεσης με την υλοποίηση βασικής συγκοινωνιακής υποδομής.
Όταν κατατίθεται μια μελέτη, λέει τι προτίθεται να κάνει. Όταν ξεκινάει μετά ένα έργο, υπάρχουν άλλες αδειοδοτήσεις, οι οποίες επίσης συνοδεύονται από περιβαλλοντικές μελέτες. Το master plan έχει μια γενική κατεύθυνση που λέει τι θέλει να κάνει ο Λιμένας Ραφήνας.
Σε αυτήν τη μελέτη, την περιβαλλοντική εισήγηση που ήρθε σε εμάς, έχουμε ρητή προϋπόθεση σύνδεσης με την υλοποίηση βασικής συγκοινωνιακής υποδομής. Αυτό είναι κρίσιμο, διότι δεν μπορεί να εξετάζεται η λειτουργία ενός λιμένα ανεξάρτητα από τις δυνατότητες πρόσβασης σε αυτόν και τις επιπτώσεις στην πόλη. 
ΓΕΩΡΓΙΟΣ ΒΛΑΧΟΣ: Γιατί δεν γίνονται πρώτα οι μελέτες και μετά το έργο;
ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ (Υφυπουργός Περιβάλλοντος και Ενέργειας): Σε αυτή τη φάση γίνεται το ολοκληρωμένο master plan. Δεν προβλέπεται από τη διαδικασία. Έτσι έτσι γίνεται.
Η περιβαλλοντική έγκριση, λοιπόν, είχε και άλλους περιορισμούς και άλλα μέτρα, όσον αφορά τη γνωμοδότηση της υπηρεσίας του Υπουργείου μας. Προβλέπονται μέτρα για τη μείωση της ηχορύπανσης και των εκπομπών, την ηλεκτροδότηση των πλοίων κατά τον ελλιμενισμό, την προστασία των υποδομών της πόλης, την περιβαλλοντική παρακολούθηση.
Είναι σημαντικό να διακρίνουμε την περιβαλλοντική αξιολόγηση από τις αποφάσεις -γιατί το αναφέρατε πολλές φορές σε αυτά που λέτε- για την ακτοπλοϊκή κίνηση και τον συνολικό λιμενικό σχεδιασμό. Δεν είναι αρμοδιότητες του ΥΠΕΝ. Το ΥΠΕΝ έχει να κάνει μόνο με τις περιβαλλοντικές αδειοδοτήσεις σε αυτό το master plan.
Έχει αξία να πούμε ότι η δική μας ευθύνη είναι να διασφαλίσουμε ότι ο σχεδιασμός ως σχεδιασμός αξιολογείται περιβαλλοντικά και ότι συνοδεύεται από ουσιαστικούς όρους προστασίας ως σχεδιασμός. Εδώ υπάρχει μια ακόμα σημαντική πρόβλεψη. Οι επιπτώσεις δεν αντιμετωπίζονται μόνο εκ των προτέρων. Στη δική μας έγκριση αναφέρεται ρητώς ότι θα υπάρχει πρόγραμμα περιβαλλοντικής παρακολούθησης με την ευθύνη του Οργανισμού Λιμένα Ραφήνας, καθώς και ετήσια έκθεση αποτελεσμάτων. 
Σε κάθε περίπτωση, κύριε συνάδελφε, δεν μπορεί να διαφωνήσει κανείς μαζί σας. Συμφωνούμε απόλυτα ότι η Ραφήνα δεν μπορεί να αντιμετωπίζεται μόνο ως σημείο αναχώρησης και άφιξης πλοίων. Είναι μια πόλη ζωντανή, με κατοίκους, επιχειρήσεις, παραλίες και συγκεκριμένες περιβαλλοντικές και κυκλοφοριακές αντοχές. Αυτό, όμως, απαιτεί τεκμηριωμένο σχεδιασμό, απαιτεί σαφή κατανομή ευθυνών και εφαρμογή των προβλεπόμενων όρων. Το Υπουργείο Περιβάλλοντος και Ενέργειας ασκεί τον θεσμικό του ρόλο μέσα από την περιβαλλοντική αξιολόγηση και τους όρους που αυτή θέτει. Σε καμία περίπτωση η περιβαλλοντική προστασία δεν είναι εμπόδιο για τον σχεδιασμό. Είναι προϋπόθεση. Είναι προϋπόθεση, γιατί έχει αξία ο κάθε σχεδιασμός να είναι ανθεκτικός, να είναι βιώσιμος, να είναι λειτουργικός.
Ευχαριστώ.
ΠΡΟΕΔΡΕΥΩΝ (Γεώργιος Λαμπρούλης): Πριν προχωρήσουμε στην επόμενη επίκαιρη ερώτηση, να εγκρίνουμε δύο άδειες απουσίας δύο συναδέλφων.
Ο Βουλευτής κ. Θεόδωρος Ρουσόπουλος ζητεί άδεια ολιγοήμερης απουσίας στο εξωτερικό από 2 έως 5 Νοεμβρίου 2026. 
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Λαμπρούλης): Η Βουλή ενέκρινε τη ζητηθείσα άδεια.
Επίσης, η Βουλευτής κ. Αικατερίνη Μονογυιού ζητεί άδεια ολιγοήμερης απουσίας στο εξωτερικό από 17 Νοεμβρίου έως 2 Δεκεμβρίου 2026.
Η Βουλή εγκρίνει; 
ΠΟΛΛΟΙ ΒΟΥΛΕΥΤΕΣ: Μάλιστα, μάλιστα. 
ΠΡΟΕΔΡΕΥΩΝ (Γεώργιος Λαμπρούλης): Η Βουλή ενέκρινε τη ζητηθείσα άδεια.
Επίσης, να ανακοινώσουμε ότι δεν θα συζητηθούν λόγω κολλήματος των Βουλευτών:
Η έκτη με αριθμό 99/15-10-2026 επίκαιρη ερώτηση πρώτου κύκλου του Προέδρου της Κ.Ο. ΝΙΚΗ και Βουλευτή Α΄ Θεσσαλονίκης κ. Δημητρίου Νατσιού προς τον Υπουργό Εθνικής Οικονομίας και Οικονομικών με θέμα: «Παραβίαση της νομοθεσίας από τον Διοικητή της ΑΑΔΕ στο θέμα της ταυτοποίησης των Ελλήνων πολιτών». 
Η δέκατη έκτη με αριθμό 118/19-10-2026 επίκαιρη ερώτηση δεύτερου κύκλου της Βουλευτού Λασιθίου της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κυρίας Αικατερίνης (Κατερίνας) Σπυριδάκη προς τον Υπουργό Αγροτικής Ανάπτυξης και Τροφίμων με θέμα: «Οι παραγωγοί του Οροπεδίου Λασιθίου παραμένουν χωρίς ουσιαστική στήριξη - Άμεση ανάγκη ειδικού μηχανισμού αποζημιώσεων και αναστολής υποχρεώσεων».
Η ενδέκατη με αριθμό 91/13-10-2026 επίκαιρη ερώτηση πρώτου της Ανεξάρτητης Βουλευτού Βοιωτίας κυρίας Παναγιούς (Γιώτας) Πούλου προς τον Υπουργό Ψηφιακής Διακυβέρνησης με θέμα: «Data Centre 430 MW στη θέση «Αμπέλια» Ορχομενού Βοιωτίας -έλλειψη εθνικού πλαισίου χωροθέτησης υποδομών ψηφιακής κυριαρχίας και Τεχνητής Νοημοσύνης».
Η δέκατη πέμπτη με αριθμό 126/19-10-2026 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Ιωάννη Δελή προς τον Υπουργό Περιβάλλοντος και Ενέργειας με θέμα: «Ακατάλληλο και μη επαρκές το νερό στη Δημοτική Ενότητα Μυγδονίας του Δήμου Ωραιοκάστρου».
Η τέταρτη με αριθμό 106/15-10-2026 επίκαιρη ερώτηση δεύτερου κύκλου του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς τον Υπουργό Ανάπτυξης με θέμα: «Πλασματική ή προϊόν υπερκερδών των διυλιστηρίων η τιμή εκκίνησης των 1,95 ευρώ στο πετρέλαιο θέρμανσης; Πραγματική ή εικονική η έκπτωση των 40 λεπτών;».
Και τέλος, η έκτη με αριθμό 128/19-10-2026 επίκαιρη ερώτηση δεύτερου κύκλου του Βουλευτή Επικρατείας της Κ.Ο. ΠΛΕΥΣΗ ΕΛΕΥΘΕΡΙΑΣ κ. Αλεξάνδρου Καζαμία προς τον Υπουργό Επικρατείας με θέμα: «Έρευνα του Πανελλήνιου Συλλόγου Προσωπικού (ΠΑΝΣΥΠΟ) για την κατακόρυφη αύξηση δαπανών καθαριότητας για νοσοκομεία και υπηρεσίες του Δημοσίου από ιδιώτες».
Στο σημείο αυτό θα κάνουμε μια ολιγόλεπτη διακοπή και θα επανέλθουμε στη συζήτηση των επικαίρων ερωτήσεων.
(ΔΙΑΚΟΠΗ)
(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Γεώργιος Λαμπρούλης): Επαναλαμβάνεται η διακοπείσα συνεδρίαση.
Συνεχίζουμε με την τέταρτη με αριθμό 100/15-10-2026 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών της Κ.Ο. ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Νικολάου Παππά προς την Υπουργό Εργασίας και Κοινωνικής Ασφάλισης, με θέμα: «Να διασφαλιστεί η πραγματική επανένταξη των εργαζομένων της OELD στην Τράπεζα Πειραιώς, χωρίς καταχρηστικές τοποθετήσεις εκατοντάδες χιλιόμετρα μακριά».
Θα απαντήσει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης.
Κύριε Παππά, έχετε τον λόγο για την πρωτολογία σας. 
ΝΙΚΟΛΑΟΣ ΠΑΠΠΑΣ: Ευχαριστώ πάρα πολύ, κύριε Πρόεδρε. 
Κύριε Υπουργέ, στην Τράπεζα Πειραιώς έχουμε το εξής πρωτοφανές: Εργαζόμενοι απολύθηκαν, προσέφυγαν στη δικαιοσύνη, δικαιώθηκαν και τώρα καλούνται να πληρώσουν το τίμημα της δικαίωσής τους. Πώς γίνεται αυτό; Η τράπεζα, η οποία έχασε στα δικαστήρια, επιχειρεί, όπως καταγγέλλουν τεκμηριωμένα οι εργαζόμενοι, να κερδίσει με τις μεταθέσεις. Το 2023 μετέφερε προσωπικό στην εταιρεία OELD κατά παράβαση σύμφωνα με τις καταγγελίες της εργατικής νομοθεσίας και ακολούθησαν 48 απολύσεις. Υπήρξε η προσφυγή, δικαιώθηκαν τελεσίδικα στο Εφετείο Αθηνών. Στις 3 Σεπτεμβρίου εκδόθηκε προσωρινή διαταγή για άλλους 35 εργαζόμενους, η οποία υποχρεώνει την τράπεζα να αποδεχτεί την εργασία τους με τους προηγούμενους όρους και τις αποδοχές. Και τι κάνει η τράπεζα; Τους επαναφέρει στα χαρτιά και στην πράξη τους απομακρύνει. Εργαζόμενη, λοιπόν, από τη Φλώρινα, μητέρα τριών παιδιών, στέλνεται στη Θάσο. Εργαζόμενος από το Ηράκλειο Κρήτης στέλνεται στην Αμοργό και -κρατηθείτε- με επίδομα 300 ευρώ. Θα στήσει δηλαδή δεύτερο νοικοκυριό αυτός ο άνθρωπος εάν δεν καταφέρει να μετακομίσει τα παιδιά του και να τους αλλάξει σχολείο με 300 ευρώ. Εργαζόμενη με παιδί νηπιαγωγείου στέλνεται στη Μύκονο. Άλλος από τη Θεσσαλονίκη με προβλήματα υγείας στην Ιερισσό της Χαλκιδικής. Και εργαζόμενοι που ζουν στην Αθηνά με τις οικογένειές τους καλούνται να υπηρετήσουν στη Χίο και τη Σαντορίνη. 
Δεν είναι αυτό επί της ουσίας βλαπτική μεταβολή των όρων εργασίας; Δεν είναι αυτό επί της ουσίας εξώθηση σε παραίτηση; Έχει υπόψιν του το Υπουργείο τι ακριβώς συμβαίνει με την υπόθεση; Θα λάβει κάποια μέτρα; Και ας μην απαντά η τράπεζα ότι υπάρχουν τέτοιου τύπου επιχειρησιακές ανάγκες, διότι στα πλάνα τους είναι να κάνουν 900 προσλήψεις. Δηλαδή, έχουν χώρο για 900 προσλήψεις και υπάρχει υπέρτερη υπηρεσιακή ανάγκη που αυτούς που δικαιώθηκαν στα δικαστήρια πρέπει να τους κάνει να ξενιτευτούν. 
Ερωτάται λοιπόν το Υπουργείο, θα συμβάλλει για να τηρηθεί ο νόμος ή θα εγγυηθεί διά της σιωπής την εκδίκηση της εργοδοσίας στην προκειμένη περίπτωση; 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Γεώργιος Λαμπρούλης): Κύριε Υπουργέ, έχετε τον λόγο.
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Συνάδελφε, ευχαριστώ πάρα πολύ για την ερώτηση. Καταλαβαίνω και την αγωνία σας όταν μεταφέρετε ερωτήματα που έχουν και ένα κοινωνικό αποτύπωμα. 
Προφανώς, θα σας μεταφέρω την απάντηση της αρμόδιας αρχής, που είναι η Ανεξάρτητη Αρχή Επιθεώρησης Εργασίας που πάντα παρεμβαίνει. Γιατί όπως ξέρετε το Υπουργείο Εργασίας συντάσσει διαχρονικά ένα νομοθετικό πλαίσιο και μάλιστα, το νομοθετικό είναι και αυστηρό. Θα σας απαντήσω λοιπόν βάσει αυτού του πλαισίου. Γίνονται και οι ανάλογοι έλεγχοι της Ανεξάρτητης Αρχής. Αν δεν υπάρξει χρόνος, θα συνεχίσω και μετά, αλλά φαντάζομαι ότι θα προλάβω. 
Το Τμήμα, λοιπόν, Επιθεώρησης Εργασιακών Σχέσεων Ανατολικού Τομέα ζήτησε εξηγήσεις από την Τράπεζα Πειραιώς, από τις οποίες προκύπτουν τα ακόλουθα: από τους 35 απολυμένους εργαζομένους της συγκεκριμένης εταιρείας, για τους οποίους η Τράπεζα Πειραιώς υποχρεώθηκε να αποδέχεται προσωρινά τις υπηρεσίες τους, δυνάμει της 2/9/2026 προσωρινής διαταγής του Πρωτοδικείου Αθηνών και κατά δήλωση της Τράπεζας Πειραιώς, οι 13 εξ αυτών αποχώρησαν οικειοθελώς, υπογράφοντας ιδιωτικά συμφωνητικά εξωδικαστικού συμβιβασμού. Όσον αφορά τη μεταβολή του τόπου παροχής εργασίας τους και ειδικότερα για τους υπολοίπους 22 εργαζομένους υφίσταται όρος σύμβασης εργασίας, σύμφωνα με τον οποίο η τράπεζα θα δικαιούται κατά την κρίση της για την κάλυψη προσωρινών ή μονιμότερων αναγκών, να μετακινεί τον μισθωτό στις εξής θέσεις: α) σε άλλη υπηρεσία εντός της τραπέζης, β) σε θυγατρική κατά την έννοια του άρθρου 42 του νόμου 2190, εντός ή εκτός του τόπου, στον οποίο ο μισθωτός προσλήφθηκε για να παρέχει τις υπηρεσίες του. Για 11 εργαζομένους ορίζεται στις συμβάσεις εργασίας τους σαν συμφωνημένος τόπος παροχής εργασίας όλα τα μέρη και πόλεις της Ελλάδος, που η τράπεζα διατηρεί τώρα ή θα ιδρύσει στο μέλλον, υποκαταστήματα ή θυγατρικές εταιρείες ή γραφεία κάθε φύσεως ή όπου λειτουργούν γραφεία οποιουδήποτε νομικού προσώπου που τυχόν συνεργάζεται με την τράπεζα, είτε τώρα είτε στο μέλλον. Τρίτον, για τη μη εργαζόμενη κατατέθηκε αντίγραφο σύμβασης εργασίας από την Κεντρική Τράπεζα Ελλάδος με ημερομηνία 16/5/1995, σύμφωνα με την οποία η τράπεζα θα μπορεί να την μεταθέτει σε οποιοδήποτε υποκατάστημα του δικτύου της. Τέταρτον, για έναν εργαζόμενο από τη σύμβαση εργασίας που έχει υπογραφεί μεταξύ του ιδίου και της Γενικής Τράπεζας της Ελλάδος, με ημερομηνία 21/06/2000 δεν προκύπτει δηλωμένος τόπος παροχής εργασίας, ενώ σύμφωνα με την τράπεζα ο εργαζόμενος τοποθετήθηκε στο παράρτημα με αριθμό 185, το οποίο από αναζήτηση στην ΕΡΓΑΝΗ προκύπτει ότι ανήκει στο νησί της Μυκόνου.
Κατόπιν των ανωτέρω και δεδομένου ότι από την ΕΡΓΑΝΗ δεν μπορούν να αντληθούν περαιτέρω στοιχεία από τα οποία να προκύπτει ο τόπος διαμονής και κατοικίας του εν λόγω εργαζόμενου, η τράπεζα κλήθηκε με νέο δελτίο ελέγχου σε συμπληρωματικές εξηγήσεις. Από τις υποβληθείσες γραπτές εξηγήσεις, προέκυψε ότι ο εν λόγω εργαζόμενος τοποθετήθηκε και δεν μετατέθηκε στο κατάστημα 2714 Μυκόνου, δηλαδή παράρτημα 185, σύμφωνα με τη σύμβαση εργασίας του, η οποία δεν περιέχει όρο που να απαγορεύει την εκεί τοποθέτησή του, ούτε προβλέπει όρο που θα υποχρεώνει τον εργοδότη να μεταθέτει τον εργαζόμενο σε συγκεκριμένο τόπο παροχής εργασίας.
Ακόμη επισημαίνεται από την Επιθεωρητή Εργασίας ότι δεν έχει υποβληθεί αίτημα στο Τμήμα Επιθεώρησης Εργασιακών Σχέσεων Ανατολικού Τομέα για την διενέργεια εργατικής διαφοράς, ώστε στο πλαίσιο αυτό να υπάρξει η εξέταση των εκατέρωθεν ισχυρισμών και η διατύπωση αιτιολογημένης γνώμης, με την επιφύλαξη πάντα της αρμοδιότητας των δικαστηρίων να αποφανθούν για τα ζητήματα προφανώς του 281, άσκησης του δικαιώματος τοποθέτησης σε άλλο τόπο εργασίας από τα συμφωνηθέντα. 
Από τον έλεγχο τέλος των εκκαθαριστικών σημειωμάτων, διαπιστώνεται ότι το σύνολο των εργαζομένων λαμβάνουν τον Σεπτέμβριο του 2026 μικτές αποδοχές υψηλότερες από τον Σεπτέμβριο του 2023 πριν τη μεταφορά τους στην εν λόγω εταιρεία. 
Αυτή είναι η πλήρης αποτύπωση για κάθε εργαζόμενο, που προφανώς αυτήν τη στιγμή έχουν δοθεί εξηγήσεις από την τράπεζα και η Ανεξάρτητη Αρχή Επιθεώρησης Εργασίας όλα τα παρακολουθεί. 
ΠΡΟΕΔΡΕΥΩΝ (Γεώργιος Λαμπρούλης): Κύριε Παππά, έχετε τον λόγο για τη δευτερολογία σας. 
ΝΙΚΟΛΑΟΣ ΠΑΠΠΑΣ: Κύριε Υπουργέ, με λύπη διαπιστώνω ότι η Κυβέρνηση εδώ κάνει τον Πόντιο Πιλάτο και έρχεται να προσκομίσει μία αλληλογραφία τυπική που έκανε με ζέση και θέληση η ανεξάρτητη, υποτίθεται, αρχή Επιθεώρησης της Εργασίας. Η οποία τι μας είπε; Μας κόμισε τους ισχυρισμούς της τράπεζας, τους οποίους εσείς με τη σειρά σας μεταφέρατε στο Ελληνικό Κοινοβούλιο. Όλα δηλαδή προβλέπονται. Δηλαδή, κατά το Υπουργείο δεν υπάρχει βλαπτική μεταβολή; Προβλέπεται, λέει, στη σύμβαση εργασίας να εργάζεται οπουδήποτε στην Ελλάδα ο εργαζόμενος και ως εκ τούτου για να καταλάβουν και οι επόμενοι ότι δεν πρέπει να πάνε στα δικαστήρια, θα πηγαίνουμε έναν εργαζόμενο που έχει ανήλικο παιδί να καλύψει, λέει, υπηρεσιακές έκτακτες ανάγκες στη Σαντορίνη, Οκτώβριο μήνα. Στη Σαντορίνη, Οκτώβριο μήνα! Κατ’ επείγουσες ανάγκες, η μωρομάνα να μετατεθεί, επειδή τόλμησε να πάει στα δικαστήρια απέναντι στην απόλυση της. Αυτή είναι τώρα η καινούργια πραγματικότητα; Η Ανεξάρτητη Αρχή θα ανταλλάσσει χαρωπά email με όποιον καταφανώς αρνείται να εφαρμόσει τις αποφάσεις της δικαιοσύνης και η Κυβέρνηση εδώ θα έρχεται να μας λέει «τι να κάνω, Ανεξάρτητη Αρχή είναι, δεν μπορώ να παρέμβω»; Πείτε μας τουλάχιστον εσείς, κύριε Υπουργέ, δεν μπορεί να μην έχετε γνώμη τυπικά. Δεν έχετε καμία αρμοδιότητα να ασκήσετε; Δεν έχετε γνώμη αν υπάρχει βλαπτική μεταβολή ή έχει δίκιο η Τράπεζα Πειραιώς που λέει «τόπος εργασίας, οπουδήποτε στην Ελλάδα»; Καλά που δεν έχουμε και αποικίες, δηλαδή, να στέλνουν τους ανθρώπους εξωχώρια. 
Περιμέναμε κάτι σαφέστερο ως απάντηση, κύριε Υπουργέ, και λυπάμαι πάρα πολύ που δεν πήραμε απόφαση. 




Έχουμε θέσει το ζήτημα κοινοβουλευτικά από τον Μάρτιο.
Είναι σαφές ότι δεν έχετε αποφανθεί, δεν έχει εξεταστεί αν εδώ έχουμε μονομερή βλαπτική μεταβολή όρων εργασίας. Προφανώς δεν ζητήθηκε από την τράπεζα να τεκμηριώσει τις υποτιθέμενες επιχειρησιακές ανάγκες, που την «αναγκάζουν» -εντός εισαγωγικών και προκαλεί και λίγο θυμηδία- να κάνει αυτές τις εκδικητικές τοποθετήσεις. 
(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. ΒΑΣΙΛΕΙΟΣ ΒΙΛΙΑΡΔΟΣ)
Θα θέλαμε τη θέση της Κυβέρνησης, κύριε Υπουργέ. Διότι δεν είναι δυνατόν, δεν νοείται οι εργαζόμενοι που έχουν δικαιωθεί, θέλουν να επιστρέψουν στην δουλειά τους, να αντιμετωπίζουν μία Επιθεώρηση Εργασίας, η οποία μόνο κατ’ επίφαση εδώ πέρα δικαιώνει τον τίτλο της και ασκεί τα καθήκοντά της, που ανταλλάσσει χαρωπά email με την διοίκηση.
Επίσης, έχουμε μία Κυβέρνηση, η οποία έρχεται στο Ελληνικό Κοινοβούλιο να πει: Τι να σας πω; Αυτή είναι η αλληλογραφία με την Επιθεώρηση Εργασίας. Έστειλαν ένα email. Απάντησε η Τράπεζα Πειραιώς ότι καλύπτονται όλα από την επιχειρησιακή σύμβαση και η ζωή συνεχίζεται. Δεν συνεχίζεται με 300 ευρώ επίδομα και αναγκαστική μετάθεση στη Μύκονο, στη Σαντορίνη, στη Θάσο και εγώ δεν ξέρω πού αλλού. 
Κύριε Υπουργέ, θέλουμε τις θέσεις της Κυβέρνησης. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε.
Έχετε τον λόγο, κύριε Υπουργέ.
ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης): Κύριε συνάδελφε, πρώτα την αποτύπωση της Ανεξάρτητης Αρχής της Επιθεώρησης Εργασίας, όπου εκεί είναι σε πρώτη φάση η εκδίκαση οποιασδήποτε εργατικής διαφοράς. 
Η Κυβέρνηση και το Υπουργείο Εργασίας δεν είναι ένα δικαιοδοτικό όργανο. Το Υπουργείο Εργασίας, τι κάνει; Νομοθετεί. Και θα σας πω ακριβώς ποιες είναι οι δυνατότητες τώρα και των εργαζομένων. Από εκεί και πέρα η Ανεξάρτητη Αρχή Επιθεώρησης Εργασίας, η οποία σε πρώτη φάση επιλαμβάνεται όλων αυτών των διαφορών και είτε μπορεί να επιβάλει κυρώσεις είτε να πάει σε μια διαδικασία επίλυσης της διαφοράς. Πολλές από τις διαφορές επιλύονται νωρίτερα από την Ανεξάρτητη Αρχή Επιθεώρησης Εργασίας. 
Αν υπάρχει -το αναφέρατε- απρόοπτη μεταβολή των συνθηκών, αυτό το αποφασίζουν τα δικαστήρια και προφανώς ούτε η Ανεξάρτητη Αρχή, στο τέλος της ημέρας ούτε σε καμία περίπτωση το Υπουργείο. 
Ποια είναι, όμως, τα νομικά πατήματα και τα όπλα, τα οποία έχει ο εργαζόμενος σε αυτήν την διαδικασία; Προφανώς, το διευθυντικό δικαίωμα του εργοδότη συνίσταται στον προσδιορισμό του τρόπου, του χρόνου, του τόπου της εν γένει διάρθρωσης εργασίας, υπό την προϋπόθεση ότι το δικαίωμά του δεν περιορίζεται από διατάξεις νόμου, συλλογικών συμβάσεων εργασίας, κανονισμών εργασίας ή από όρους ατομικής σύμβασης εργασίας, διότι μπορεί να υπάρχει ατομική σύμβαση. 
Έτσι δεν μπορεί μονομερώς να προβαίνει σε δυσμενή μεταχείριση του εργαζομένου ως προς τον τόπο, χρόνο και τρόπο παροχής εργασίας και αν ακόμη ο νόμος ή η συλλογική σύμβαση εργασίας ή ο κανονισμός εργασίας ή η ατομική σύμβαση παρέχουν στον εργοδότη τέτοιο δικαίωμα, αυτό υπόκειται στους περιορισμούς, που θέτει το άρθρο 281 «περί καταχρήσεως δικαιώματος», το οποίο προφανώς αντιλαμβάνεστε, κύριε συνάδελφε, δεν θα το αποφασίσει το Υπουργείο Εργασίας. Θα το αποφασίσουν τα δικαστήρια. 
Η μονομερής μεταβολή των όρων της εργασίας από τον εργοδότη αν είναι και βλαπτική για τον εργαζόμενο, σύμφωνα με τα ανωτέρω, προκαλεί τις συνέπειες του άρθρου 43 του π.δ.62/25, ο εργαζόμενος έχει τις εξής δυνατότητες. Να αποδεχθεί τη μονομερή εργοδοτική μεταβολή, οπότε πλέον η μεταβολή από μονομερής γίνεται διμερής και η εργασιακή σύμβαση συνεχίζεται μόνιμα πλέον με τους νέους όρους. Να αξιώσει από τον εργοδότη τη συνέχιση της σύμβασής του με τους μέχρι τώρα όρους και να εξακολουθήσει να προσφέρει σε αυτόν την εργασία του, σύμφωνα με αυτούς, οπότε αν ο εργοδότης δεν την αποδέχεται, περιέχεται σε υπερημερία και οφείλει το συμφωνημένο μισθό. Δεν είναι, όμως, πάντα απαραίτητο να εγκαταλείψει την εργασία του, αλλά μπορεί να συνεχίσει να εργάζεται με τους νέους όρους, επιφυλασσόμενος και τα δικαιώματά του. Επίσης, να θεωρήσει τη μεταβολή ως καταγγελία της συμβάσεως από πλευράς εργοδότη και να αποχωρήσει από την εργασία του, αξιώνοντας συγχρόνως και τη νόμιμη αποζημίωσή του. 
Επιπλέον, ο εργαζόμενος μπορεί να ζητήσει δικαστικώς να υποχρεωθεί ο υπερήμερος εργοδότης να αποδέχεται πραγματικώς τις υπηρεσίες του σύμφωνα με τους αμοιβαίως συμφωνημένους όρους της σύμβασής του και εφόσον η μονομερής βλαπτική μεταβολή προκαλεί επιπλέον και προσβολή της προσωπικότητάς του, να ζητήσει και τη χρηματική ικανοποίηση της ηθικής του βλάβης. 
Αυτά, λοιπόν, είναι τα όπλα, το νομικό οπλοστάσιο που μάλιστα τροποποιήσαμε με το π.δ.62/2025. Δώσαμε περαιτέρω δυνατότητες στον εργαζόμενο να αξιώσει αυτά τα οποία σας εξειδίκευσα νωρίτερα. Οπότε το νομικό οπλοστάσιο υπάρχει, είναι πολύ σαφές. Σίγουρα -και φαντάζομαι ότι αυτό το καταλαβαίνουμε και το αντιλαμβανόμαστε- δεν είμαστε εμείς ούτε το Υπουργείο Εργασίας και όχι σε οριστική ή αμετάκλητη φάση η Ανεξάρτητη Επιθεώρηση Εργασίας που σε πρώτο στάδιο μπαίνει στη διαδικασία που θα το αποφασίσουμε εάν όλα αυτά που προβλέπει ο νόμος ισχύουν- και είναι αυστηρά αυτά που προβλέπει ο νόμος- αλλά προφανώς αυτά τα αξιολογεί κάθε φορά το δικαστήριο και γι’ αυτό και βγαίνουν και οι λοιπές αποφάσεις. 
Τώρα σε πρώτη φάση σας ενημέρωσα για την Ανεξάρτητη Αρχή Επιθεώρησης Εργασίας τι συμβαίνει για κάθε μία από τις περιπτώσεις που αναφέρατε. Σε κάθε περίπτωση προφανώς υπάρχει και η εξέλιξη, εάν υπάρξει, των δικαστηρίων.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, πολύ κύριε Υπουργέ. 
Θα συνεχίσουμε με την ένατη με αριθμό 83/12-10-2026 επίκαιρη ερώτηση πρώτου κύκλου του Ανεξάρτητου Βουλευτή Μαγνησίας κ. Αλεξάνδρου Μεϊκόπουλου προς τον Υπουργό Περιβάλλοντος και Ενέργειας με θέμα: «Επανεξέταση της περιβαλλοντικής αδειοδότησης αιολικών σταθμών στο Νότιο Πήλιο».
Θα απαντήσει ο Υφυπουργός Περιβάλλοντος και Ενέργειας, ο κ. Νικόλαος Τσάφος. 
Κύριε συνάδελφε, έχετε τον λόγο. 
ΑΛΕΞΑΝΔΡΟΣ ΜΕΪΚΟΠΟΥΛΟΣ: Ευχαριστώ πολύ, κύριε Πρόεδρε. 
Κύριε Υπουργέ, πρέπει να καταλάβετε ότι στο Νότιο Πήλιο έχετε απέναντί σας έναν ολόκληρο τόπο, τους κατοίκους, τους συλλόγους, τον Δήμο, την Περιφέρεια. Μάλιστα, χθες εκατοντάδες άνθρωποι από όλο το Νότιο Πήλιο όλων των ηλικιών, όλων των πολιτικών αποχρώσεων, πραγματοποίησαν πεζοπορία διαμαρτυρίας ενάντια στην εγκατάσταση ανεμογεννητριών. Έχετε απέναντί σας ομόφωνες αποφάσεις, αρνητικές γνωμοδοτήσεις και προσφυγές στη δικαιοσύνη.
Σήμερα είμαι εδώ, λοιπόν, για να μεταφέρω τη φωνή αυτών των ανθρώπων που κρατούν το Νότιο Πήλιο ζωντανό, που κάθε καλοκαίρι παλεύουν να το προστατεύσουν από τις πυρκαγιές, που αγωνίζονται, κύριε Υπουργέ, να μην φύγει και άλλος κόσμος από τον τόπο του, έναν τόπο πανέμορφο, κύριε Πρόεδρε, αλλά ταυτόχρονα και δύσκολο. 
Και εκεί που θα περίμενε κανείς πραγματικά από την Κυβέρνηση να στηρίξει αυτούς τους ανθρώπους, να δώσει δουλειές, ευκαιρίες, προοπτική στην περιοχή, εσείς τους φέρνετε αντιμέτωπους με την εγκατάσταση ανεμογεννητριών. Και δεν σταματάτε εκεί. Χαρακτηρίζετε και τις πέντε δημοτικές ενότητες περιοχές αιολικής καταλληλότητας, ολόκληρου δηλαδή τον δήμο. 
Ας ανατρέξουμε και λίγο στο τι έχει συμβεί. Ο αρχικός σχεδιασμός, κύριε Πρόεδρε, προέβλεπε δεκαέξι ανεμογεννήτριες. Το δημοτικό συμβούλιο γνωμοδότησε αρνητικά δύο φορές, όπως και το περιφερειακό συμβούλιο. Στη συνέχεια σύμφωνα με τη Συντονιστική Επιτροπή των συλλογικών φορέων παρενέβη η Πολεμική Αεροπορία και οι δεκαέξι ανεμογεννήτριες έγιναν εννέα. 
Και τι κάνατε μετά; Υπογράψατε την τελική περιβαλλοντική αδειοδότηση για τις εννέα ανεμογεννήτριες χωρίς, όπως καταγγέλλετε, να ζητηθεί νέα γνωμοδότηση ούτε από τον δήμο ούτε από την Περιφέρεια. Δηλαδή, για να καταλάβω τι πιστέψατε; Πιστέψατε ότι επειδή μειώσατε τον αριθμό τους, ο δήμος και οι κάτοικοι θα ξεχάσουν τις αρνητικές γνωμοδοτήσεις τους και θα αποδεχτούν εννέα ανεμογεννήτριες εκεί που είχαν απορρίψει τις δεκαέξι, για να καταλάβουμε δηλαδή; Γιατί δεν μπήκατε καν στον κόπο να ζητήσετε ξανά τη γνώμη τους πριν υπογράψετε το τελικό σχέδιο; 
Κύριε Υπουργέ, το Νότιο Πήλιο, μέσα από τους θεσμούς και τους συλλογικούς φορείς του ζητά κάτι ξεκάθαρο, να ανακαλέσετε αυτήν την αδειοδότηση και να εξαιρέσετε την περιοχή από την εγκατάσταση ανεμογεννητριών. Νομίζω ότι, κύριε Πρόεδρε, σήμερα είναι μια πολύ καλή ευκαιρία να μας δώσει το Υπουργείο μια ξεκάθαρη απάντηση, ώστε να γνωρίζει και ο κόσμος στο Νότιο Πήλιο τι σχεδιάζει η Κυβέρνηση για αυτόν τον τόπο. 
Σας ευχαριστώ πάρα πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε. 
Κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Βουλευτά, θα ήθελα να διαχωρίσω δύο πράγματα, γιατί έχει σημασία να τα διαχωρίσουμε. Το ένα είναι το νέο ειδικό χωροταξικό των ΑΠΕ, το οποίο, όπως ξέρετε, βγάλαμε σε δημόσια διαβούλευση τον Μάιο, για το οποίο δεν θυμάμαι ο ΣΥΡΙΖΑ να έκανε κανένα σχόλιο. Έχετε κάνει δεκάδες επίκαιρες ερωτήσεις για το χωροταξικό σχεδιασμό των ΑΠΕ, αλλά όταν ήρθε η ώρα να κάνετε σχόλια πάνω σε ένα συγκεκριμένο κείμενο το 1.200 να μην είναι 1.200, η φέρουσα ικανότητα να αλλάξει, στη Natura που κάνετε αυτό, να κάνετε εκείνο δεν άκουσα συγκεκριμένες προτάσεις. Αυτό είναι ένα κομμάτι, γιατί αυτό που αποκαλείτε εσείς ότι βάζουμε τις περιοχές αυτές ως περιοχές αιολικής καταλληλότητας, η φιλοσοφία του χωροταξικού σχεδιασμού ήταν ότι αν έχεις καλό αιολικό δυναμικό ορίζεσαι περιοχή καταλληλότητας και μετά υπάρχουν οι σαφείς οριζόντιοι περιορισμοί, οι οποίοι αφορούν όλη τη χώρα, που έχουν να κάνουν με το υψόμετρο, με τις ζώνες ειδικής προστασίας Natura, με τα νησιά και με άλλες παραμέτρους.
(PS)
Αυτή ήταν η φιλοσοφία που εμείς βάλαμε στο τραπέζι και για την οποία -όχι μόνο εσείς- κανένα κόμμα πραγματικά δεν τοποθετήθηκε, διότι όλοι θέλουμε να λέμε για χωροταξικό σχεδιασμό, για ΑΠΕ, αλλά όταν έρθει η ώρα να πούμε ποιοι είναι οι πραγματικοί κανόνες που θα διέπουν την εγκατάσταση ΑΠΕ στη χώρα, κανείς δεν έχει μία απάντηση. Και ακούγοντας και τη συγκεκριμένη ερώτηση που κάνατε -που και στην ερώτησή σας η ΑΕΠΟ εκδόθηκε πριν τεθεί σε ισχύ το νέο χωροταξικό, άρα μιλάμε για τον παλιό χωροταξικό σχεδιασμό με τον οποίο οριζόταν αυτή η ΑΕΠΟ- ακόμη και τώρα δεν κατάλαβα ποια είναι ακριβώς η ένσταση που έχετε, πέρα από το γεγονός ότι είναι ανεμογεννήτριες και γενικά, απ’ ό,τι φαίνεται, όλη η Αριστερά έχει αποφασίσει ότι δεν θέλουμε ανεμογεννήτριες σε αυτή τη χώρα, γιατί θέλουμε κυρίως λιγνίτη. Άρα, ποιος είναι ο βασικός κανόνας που θα ακολουθήσουμε για να αποφασίσουμε αν θέλουμε ή δεν θέλουμε ανεμογεννήτριες στην περιοχή; 
ΠΑΥΛΟΣ ΠΟΛΑΚΗΣ: …(Δεν ακούστηκε)
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Πολάκη, τοποθετείται ξεκάθαρα το πρόγραμμά σας, το ξέρουμε. Μηδέν παραπάνω ΑΠΕ στη χώρα, φουλ λιγνίτη. Το ξέρουμε, δεν χρειάζεται να μας το ξαναπείτε. Άρα, σε αυτήν την ερώτηση εδώ πέρα υπάρχουν όντως οι γνωμοδοτήσεις από τον δήμο, από την περιφέρεια, υπάρχουν και άλλες γνωμοδοτήσεις και από τις υπηρεσίες τους που είπανε θετικά και όλα αυτά αξιολόγησε η υπηρεσία για να βγάλει ένα αποτέλεσμα. Και αν θέλετε να έρθετε εδώ πέρα και να πείτε αν θα ακυρώσουμε την ΑΕΠΟ, θα έπρεπε να ακούσουμε κάτι τεκμηριωμένο για μια διαδικασία η οποία δεν τηρήθηκε, για κάτι που αγνοήθηκε σε αυτήν τη διαδικασία, για να πούμε ότι όντως ίσως να έχει γίνει κάποιο λάθος, αλλά προς το παρόν, το μόνο που ακούω είναι γιατί βάζουμε ανεμογεννήτριες. Αυτό είναι το γενικό ερώτημα. Και εμείς απαντάμε, βάζουμε συγκεκριμένους κανόνες για το πού μπορούν να μπουν οι ανεμογεννήτριες και δεν έχω ακούσει κάποια αντιπρόταση για το ποιοι είναι οι σωστοί κανόνες που θα πρέπει να βάλουμε αντί γι’ αυτούς που έχουμε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. Κύριε συνάδελφε, έχετε τον λόγο. 
ΑΛΕΞΑΝΔΡΟΣ ΜΕΪΚΟΠΟΥΛΟΣ: Κύριε Υπουργέ, κατ’ αρχάς οι παρατηρήσεις και οι ενστάσεις μας είχαν διατυπωθεί εκτενώς από τον εισηγητή μας και τομεάρχη περιβάλλοντος. Μάλιστα, είχε βγει και μια ανακοίνωση μακροσκελής, η οποία εξηγούσε τη διαφωνία μας και το τι θα έπρεπε να γίνει. 
Κύριε Υπουργέ, για να καταλάβω, το ερώτημα δεν είναι γενικό, είναι ειδικό. Δεν αμφισβητεί κανείς την ανάγκη για καθαρή ενέργεια. Αυτό, όμως, που είπατε σήμερα, δεν απαντά στο βασικό ερώτημα. Γιατί επελέγη το Νότιο Πήλιο; Η ενεργειακή μετάβαση, κύριε Υπουργέ, δεν καταργεί τη χωροταξία, την προστασία του περιβάλλοντος και τις ανάγκες των τοπικών κοινωνιών. Μην επικαλείστε, λοιπόν, διαρκώς έναν εθνικό στόχο για να αποφύγετε την ευθύνη μιας πολύ συγκεκριμένης απόφασης. 
Το ζήτημα είναι πού εγκαθίστανται οι ανεμογεννήτριες, με ποιους όρους και με ποιες συνέπειες; Και εδώ μιλάμε σήμερα για το Νότιο Πήλιο, για έναν τόπο με μοναδικό φυσικό τοπίο, παραδοσιακούς οικισμούς, αγροτική παραγωγή και τουρισμό. Και δείτε τώρα -επειδή μας μιλήσατε θεσμικά- και μια κορυφαία θεσμική αντίφαση, το ίδιο το κράτος έχει θεσπίσει αυστηρούς περιορισμούς δόμησης για να προστατεύσει τους παραδοσιακούς οικισμούς του Πηλίου και ειδικά του Νοτίου Πηλίου, όλου του Νοτίου Πηλίου. Σε περιοχές όπου ο κάτοικος -και ορθώς- δεν μπορεί να χτίσει πάνω από οκτώμισι μέτρα, εσείς σχεδιάζετε να εγκαταστήσετε, σε κοντινή απόσταση, ανεμογεννήτριες ύψους εκατόν ογδόντα μέτρων. Μπορείτε να εξηγήσετε αυτή την αντίφαση σήμερα; 
Δεν μιλάμε μόνο για τις ανεμογεννήτριες. Μιλάμε για τους δρόμους που θα ανοιχτούν, εκσκαφές, θεμελιώσεις, επεμβάσεις, κορυφογραμμές. Μιλάμε και για την αγροτική παραγωγή, κύριε Υπουργέ. Οι κάτοικοι καταγγέλλουν ότι προβλέπονται έργα μόλις εκατό έως τριακόσια μέτρα από τις ελαιοκαλλιέργειες και στις ίδιες περιοχές υπάρχουν και μελίσσια. Είναι άνθρωποι δηλαδή που καλλιεργούν τη γη τους, που ζουν από την παραγωγή τους. Τους έχετε υπολογίσει αυτούς τους ανθρώπους στον σχεδιασμό σας ή θεωρούνται παράπλευρες απώλειες; Για να καταλάβουμε. Έχετε εξετάσει, ουσιαστικά, τις επιπτώσεις στην αγροτική οδοποιία, στις καλλιέργειες, στη μελισσοκομία; Γιατί σας λέω με βεβαιότητα, κύριε Υπουργέ, ότι το Νότιο Πήλιο δεν μπορεί να χάσει και άλλους ανθρώπους από την παραγωγή.
Έρχομαι λίγο και στην εταιρεία, κύριε Πρόεδρε, γιατί έχει ενδιαφέρον. Έχω εδώ, κύριε Υπουργέ, την επίσημη έκθεση διαχείρισής της για το 2024, την οποία θα καταθέσω και στα Πρακτικά. Τι λέει; Μηδενικός κύκλος εργασιών και το 2023 και το 2024. Ζημιά σχεδόν 1,5 εκατομμύριο ευρώ το 2024. Βραχυπρόθεσμες υποχρεώσεις πάνω από 3,5 εκατομμύρια και την ίδια ώρα η εταιρεία αυτή αναπτύσσει μια σειρά από μεγάλα ενεργειακά έργα. Έχετε, κύριε Υπουργέ, ελέγξει την οικονομική και τεχνική της επάρκεια για να τα υλοποιήσει; Μπορεί η οποιαδήποτε εταιρεία να εξασφαλίζει περιβαλλοντικές εγκρίσεις για ενεργειακές εγκαταστάσεις τέτοιας κλίμακας; Μπορεί; 
(Στο σημείο αυτό ο Βουλευτής κ. Αλέξανδρος Μεϊκόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
Κύριε Υπουργέ, μπορείτε να επικαλείστε την πράσινη μετάβαση, μπορείτε να επικαλείστε μελέτες και υπηρεσιακές εισηγήσεις. Δεν μπορείτε, όμως, να κάνετε πως δεν βλέπετε έναν ολόκληρο δήμο που αντιδρά, ένα Περιφερειακό Συμβούλιο που έχει γνωμοδοτήσει αρνητικά και δεκαεπτά συλλόγους που έχουν προσφύγει στη δικαιοσύνη. Αυτό δεν μπορείτε να το παραβλέψετε. Δεν μπορείτε να ζητάτε από τους κατοίκους να προστατεύσουν το Πήλιο την ώρα που εσείς υπογράφετε παρεμβάσεις τέτοιας κλίμακας. 
Και κάτι τελευταίο. Υπερηφανεύεστε ότι η Ελλάδα έγινε η πρώτη χώρα στην Ευρώπη που θέσπισε ειδικό καθεστώς προστασίας και σημαντικούς ορεινούς όγκους. Την ίδια ώρα, όμως, σε άλλα βουνά της χώρας ανοίγονται δρόμοι, σκάβονται κορυφογραμμές και γίνονται εκτεταμένες παρεμβάσεις για να εγκατασταθούν ανεμογεννήτριες. Αυτή είναι η προστασία των βουνών; Εμείς, κύριε Υπουργέ, δεν θα δεχτούμε να έχει αυτήν την τύχη το νότιο Πήλιο. Ο δήμος μίλησε, η περιφέρεια μίλησε, οι κάτοικοι έχουν μιλήσει, το μπαλάκι είναι σε εσάς. Πάρτε μια απόφαση για να δείξετε ότι ακούτε τον κόσμο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Μεϊκόπουλε.
Κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Κύριε Βουλευτά, κατ’ αρχάς, να ξεκινήσω από τα οικονομικά της εταιρείας. Σε γενικές γραμμές δεν κάνουμε οικονομική αξιολόγηση όταν αδειοδοτούμε περιβαλλοντικά, διότι θα αντιλαμβάνεστε ότι η οικονομική αξιολόγηση έχει και πάρα πολύ μεγάλη υποκειμενικότητα. Αν αρχίσουμε να λέμε ποιος μπορεί και δεν μπορεί να υλοποιήσει έργα, ποιος θα το κρίνει αυτό το πράγμα και ποιος θα κρίνει τι κύκλο εργασιών πρέπει να έχει, τι ενεργητικό, τι παθητικό, τι κέρδη, τι ζημίες για να μπορέσουμε να αδειοδοτήσουμε περιβαλλοντικά ένα έργο. Οπότε αυτό είναι κάτι που δεν κρίνεται στην περιβαλλοντική αδειοδότηση, γι’ αυτό και ονομάζεται περιβαλλοντική αδειοδότηση. 
Πάμε τώρα στα επιμέρους θέματα τα οποία θίξατε, γιατί στην ουσία όλης αυτής της δευτερολογίας είναι ότι οι ΑΠΕ έχουν επιπτώσεις και αυτές οι επιπτώσεις είναι επιζήμιες και άρα δεν πρέπει να έχουμε ΑΠΕ. Το θέσατε σε ένα συγκεκριμένο σημείο. Το ξέρω, είπατε, γιατί έχει επιλεγεί το Νότιο Πήλιο. Και εγώ σας λέω ότι όπως εσείς ξεκινάτε και λέτε «γιατί έχει επιλεγεί το…», ο καθένας μπορεί να συμπληρώσει αυτή τη φράση με τη δική του περιοχή. Πριν από δέκα μέρες ήμουν εδώ πέρα για να απαντήσω σε μια ερώτηση γιατί έχει επιλεγεί η Γαλατινή, πριν από αυτό είχαμε μια άλλη ερώτηση γιατί έχει επιλεγεί ο ένας ή ο άλλος χώρος. Το ζήτημα, λοιπόν, είναι ότι ο καθένας, προφανώς, μπορεί να θεωρήσει ότι ένας συγκεκριμένος χώρος έχει μια μοναδικότητα και το αντιλαμβανόμαστε.
Υπάρχουν πάρα πολλοί μοναδικοί χώροι στη χώρα μας, υπάρχουν πάρα πολλά τοπία ιδιαίτερου φυσικού κάλλους, υπάρχουν πάρα πολλές ιδιαίτερες περιοχές που θέλουμε να προστατεύσουμε, αλλά ταυτόχρονα, πρέπει να βάλουμε και κάποιους κανόνες. Πρέπει να ορίσουμε με κάποιον τρόπο τι σημαίνει αυτή η μοναδικότητα. Πρέπει να ορίσουμε με κάποιον τρόπο τι σημαίνει εδώ και όχι εκεί. Σας το λέω γιατί το δοκιμάσαμε, είναι μια πάρα πολύ δύσκολη άσκηση αυτό το πράγμα. Να ορίσεις τι ακριβώς επιτρέπεται και πού επιτρέπεται και πού βάζεις τους κανόνες και πού βάζεις τους κόφτες.
Άρα, το ερώτημα δεν είναι γιατί επιλέξαμε το Νότιο Πήλιο. Δεν επιλέξαμε το Νότιο Πήλιο. Εμείς βάλαμε μια σειρά από περιορισμούς οι οποίοι δεν αποκλείσανε συγκεκριμένες περιοχές και άρα, αυτές είναι οι περιοχές που μπορεί κάποιος να εγκαταστήσει ΑΠΕ στη χώρα και ανεμογεννήτριες, αλλά και φωτοβολταϊκά πάρκα.
Τώρα για την αδειοδότηση, όπως ξέρετε, υπάρχει μια συγκεκριμένη διαδικασία όπου γνωμοδοτούν και οι υπηρεσίες, γνωμοδοτούν από την περιφέρεια, από τα δημοτικά συμβούλια, οπότε σε όλες τις ΑΕΠΟ, στις περισσότερες ΑΕΠΟ, υπάρχουν κάποιες θετικές γνωμοδοτήσεις και κάποιες αρνητικές γνωμοδοτήσεις και η υπηρεσία καλείται να αξιολογήσει τις θετικές και τις αρνητικές γνωμοδοτήσεις για να καταλήξει σε έναν συμπέρασμα. Αν υπάρχει κάποια θεώρηση ότι αυτή η διαδικασία δεν τηρήθηκε, δεν έγινε σωστά, γι’ αυτό υπάρχουν και οι προσφυγές στις οποίες αναφέρεστε, έτσι ώστε να μπορέσουν οι πολίτες να πούνε ότι η διαδικασία η οποία ακολουθήθηκε δεν ήταν η σωστή. Εγώ δεν έχω ακούσει από σάς συγκεκριμένα τι ακριβώς δεν έλαβε υπ’ όψιν η υπηρεσία, αλλά υπάρχει μια ξεκάθαρη διαδικασία με την οποία όλες οι γνωμοδοτήσεις λαμβάνονται υπ’ όψιν στη διαδικασία της περιβαλλοντικής αδειοδότησης. Μάλλον οι γνωμοδοτήσεις οι οποίες είναι διαθέσιμες την ώρα της περιβαλλοντικής αδειοδότησης. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε κύριε Υπουργέ.
Θα συνεχίσουμε με την δέκατη έβδομη με αριθμό 119/19-10-2026 επίκαιρη ερώτηση δεύτερου κύκλου του Βουλευτή Ιωαννίνων της Κοινοβουλευτικής Ομάδας του ΠΑΣΟΚ-Κινήματος Αλλαγής κ. Ιωάννη Τσίμαρη προς τον Υπουργό Περιβάλλοντος και Ενέργειας με θέμα: «Μη ενεργοποίηση των προβλεπόμενων μέτρων οικονομικής ελάφρυνσης των καταναλωτών για την αντιμετώπιση της αιθαλομίχλης στα Ιωάννινα - Διασφάλιση των αναγκαίων πόρων για την εφαρμογή τους».
Έχετε τον λόγο, κύριε Τσίμαρη.
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Πρόεδρε. 
Κύριε Υπουργέ, η ατμοσφαιρική ρύπανση και η αιθαλομίχλη αποτελούν ένα ιδιαίτερο οξύ πρόβλημα για το λεκανοπέδιο των Ιωαννίνων και τους κατοίκους του. Έχει σοβαρές επιπτώσεις στη δημόσια υγεία και στην ποιότητα ζωής. Το αποτέλεσμα σ’ αυτό είναι οι παρατεταμένοι ρύποι, οι οποίοι αποτυπώνονται σύμφωνα με τα στοιχεία ετήσιων εκθέσεων, όπως της IQAir για το 2025 που δημοσιεύτηκε το 2026, όπου κατατάσσει την πόλη των Ιωαννίνων στο 8%, στο ανώτερο 8% παγκοσμίως των πόλεων που είναι πιο μολυσμένες, έχοντας τη χειρότερη ποιότητα αέρα, με συγκεντρώσεις ρύπων 4,3 φορές παραπάνω από τα όρια του Παγκόσμιου Οργανισμού Υγείας. 
Την αιτία την ξέρουμε. Είναι η καύση στερεών καυσίμων για θέρμανση, αλλά και οι ιδιαίτερες γεωμορφολογικές και μετεωρολογικές συνθήκες της περιοχής. Άρα, για να λύσουμε το πρόβλημα θα πρέπει να έχουμε μία συνεκτική πολιτική, η οποία θα πρέπει να συνδυάζει την προστασία της δημόσιας υγείας, την πρόσβαση σε οικονομικά προσιτή θέρμανση και την εφαρμογή των ήδη θεσπισμένων μέτρων.
Αυτά είναι μέτρα τα οποία υπάρχουν ως υπουργικές αποφάσεις από το 2013 και 2014 από τον κ. Μανιάτη, όπου κάτω από συγκεκριμένες προϋποθέσεις και όρια ρύπων υπάρχει οικονομική ελάφρυνση των καταναλωτών ηλεκτρικής ενέργειας για την εντόπιση της αιθαλομίχλης, μέσω μηδενισμού της χρέωσης για τους δικαιούχους του κοινωνικού οικιακού τιμολογίου και για τους λοιπούς καταναλωτές μείωση του 70%. 
Άρα ερωτάστε, κύριε Υπουργέ: Έχετε εξασφαλίσει και είναι διαθέσιμα στον Κρατικό Προϋπολογισμό τα αναγκαία χρήματα για την εφαρμογή των προβλεπόμενων εκπτώσεων ή απαλλαγών στους λογαριασμούς της ηλεκτρικής ενέργειας των κατοίκων; 
Ποιο είναι το ύψος που έχετε προϋπολογίσει για αυτή την πίστωση, το 2026 και το 2027 και αν δεν υπάρχει, προτίθεστε να προβείτε σε εκείνες τις απαραίτητες ενέργειες για δέσμευση των σχετικών πόρων; 
Και ουσιαστικά θα εκσυγχρονίσουμε και το πλαίσιο, ώστε να μπορούμε ακόμα πιο έγκαιρα και αυτοματοποιημένα όταν προκύπτουν ρύποι, οι οποίοι είναι πάνω από τα όρια επιφυλακής, να προβαίνουμε στις άμεσες ενέργειες για να μπορούμε να αντιμετωπίσουμε την αυξημένη ρύπανση στα Ιωάννινα και να δώσουμε στους κατοίκους τη δυνατότητα να αναπνέουν μια ποιότητα αέρα, η οποία να είναι όπως και στις υπόλοιπες περιοχές της Ελλάδας; Και το κυριότερο, υπάρχει ένα λειτουργικό χρονοδιάγραμμα που θα τεθεί σε εφαρμογή; 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Τσίμαρη. 
Κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ, κύριε Πρόεδρε. 
Κύριε Βουλευτά, ξέρετε, το θέμα της αιθαλομίχλης στα Ιωάννινα είναι κάτι που έχει απασχολήσει αυτή την Κυβέρνηση πολλές φορές και εγώ έχω απαντήσει σε αυτή την Αίθουσα πολλές επίκαιρες ερωτήσεις πάνω στο θέμα. 
Θα ξεκινήσω με τα στοιχεία, γιατί νομίζω έχει μια αξία τουλάχιστον να παραθέσουμε τα πραγματικά στοιχεία τα οποία προέρχονται από τους μετρητικούς σταθμούς που έχουμε, διότι δεν δείχνουν ακριβώς την εικόνα την οποία παραθέσατε εσείς, που φαίνεται ότι προέρχεται από καταγραφές, από μετρήσεις οι οποίες έρχονται όχι από μετρητές που έχουν συγκεκριμένες προδιαγραφές. 
Για το 2025 είχαμε μια μέση συγκέντρωση για τα αιωρούμενα σωματίδια 10, 32 μιλιγκράμ το κυβικό μέτρο, ενώ το όριο είναι 40. Άρα είχαμε 32, ενώ το όριο είναι 40. Το όριο 40 παρεμπιπτόντως είναι διαφορετικό από το συνιστώμενο όριο του Παγκόσμιου Οργανισμού Υγείας, όπου έχει ένα πιο χαμηλό όριο, αλλά αυτό που υπάρχει στην ευρωπαϊκή και στην εθνική νομοθεσία είναι τα όρια που σας περιγράφω. Άρα, σε αυτό το όριο δεν είχαμε υπέρβαση. 
Είχαμε υπέρβαση του ορίου στις ημέρες όπου έχουν καταγραφεί πάνω από 50 μιλιγκράμ το κυβικό μέτρο, όπου ακόμα και αν αφαιρέσουμε την επίδραση της σκόνης από τη Σαχάρα, είχαμε όντως μια υπέρβαση. Όμως δεν είχαμε υπέρβαση στα αιωρούμενα σωματίδια 2,5, όπου είχαμε μια ετήσια μέτρηση ίση με το όριο. 
Τα λέω αυτά, διότι στον μηχανισμό ο οποίος περιγράφεται και στην απόφαση που πηγαίνει πίσω πάνω από μια δεκαετία πρέπει να συγκρίνουμε τα όρια στα οποία θα μπορεί να ενεργοποιείται ένα τέτοιο σχήμα με τα πραγματικά δεδομένα. Και τα πραγματικά δεδομένα, που έχουμε ως τώρα, δεν δείχνουν αυτή την υπέρβαση, αλλά είναι κάτι που φυσικά συνεχώς παρακολουθούμε και γνωρίζουμε ότι μπορούν να εξελιχθούν. Είναι κάτι που συνεχίζουμε να παρακολουθούμε. 
Εμείς έχουμε πάρει συγκεκριμένα μέτρα για να αντιμετωπίσουμε αυτό το πρόβλημα. Δώσαμε από το Ταμείο Ανάκαμψης για να υπάρξει ένας επιπλέον σταθμός πλήρως εξοπλισμένος. Έχουμε, φυσικά, την πολιτική στο επίδομα θέρμανσης για τα καυσόξυλα και τη βιομάζα. Έχουμε στηρίξει μια σειρά από μέτρα και εξοικονόμησης και για αντλίες θερμότητας, έτσι ώστε να μπορέσουμε να ενισχύσουμε τον κόσμο να αλλάξει τον τρόπο με τον οποίο θερμαίνεται, αλλά στην ουσία του θέματος τα νούμερα τα οποία έχουμε, δεν έχουν ενεργοποιήσει ακόμα τα επίπεδα στα οποία εσείς αναφέρεστε. 
Σας ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Κύριε Τσίμαρη, έχετε τον λόγο. 
ΙΩΑΝΝΗΣ ΤΣΙΜΑΡΗΣ: Κύριε Υπουργέ, μου λέτε αυτή τη στιγμή δηλαδή ότι δεν έχουμε τα ποσοστά ρύπανσης για να ενεργοποιήσουμε τον μηχανισμό; Δηλαδή αυτή εδώ η εικόνα που βιώνουν οι Γιαννιώτες συνέχεια, μου λέτε ότι δεν είναι ρύπανση και μου μιλάτε για μέσους όρους, όταν υπάρχουν εργαλεία με τα οποία ξέρουμε, με μοντέλα πρόβλεψης, ότι μπορούμε και μετράμε την πιθανότητα να κυμαίνεται η ρύπανση στα επόμενα εικοσιτετράωρα σε συγκεκριμένα επίπεδα; Δεν υπήρξε ποτέ αυτό το φαινόμενο στα Γιάννενα και δεν μπορούσε να ενεργοποιηθεί ένας μηχανισμός, ο οποίος έχει ενεργοποιηθεί στο παρελθόν στη Θεσσαλονίκη 24 και 27-12-2013, στη Λάρισα 13 έως 16-1-2014, στην Καρδίτσα 17 έως 24-1-2014, στη Φλώρινα και σε άλλες περιοχές; Έχει ενεργοποιηθεί το μέτρο αυτό. 
Θέλετε να μου πείτε, δηλαδή, ότι το γνωρίζουμε; Υπάρχει κατ’ αρχήν κονδύλιο στον αντίστοιχο κωδικό, αν χρειαστεί ποτέ να το ενεργοποιήσουμε; Και η απάντησή σας εδώ στους Γιαννιώτες είναι ότι δεν υπάρχει μόλυνση; Ότι αυτό που βιώνουν δεν συνάδει με τα μέτρα τα οποία υπάρχουν, ενώ ξέρετε ότι υπάρχουν μετρήσεις; Στο συνέδριο στο Μέτσοβο πέρυσι παρουσιάστηκαν, από την Επιτροπή Περιφερειών, τα στοιχεία -καθ’ όλη τη διάρκεια από επιστήμονες και του Πανεπιστημίου Ιωαννίνων- των μετρήσεων για τα μικροσωματίδια και για τα 2,5 και για τα 10 μιλιγκράμ και δείχνουν μεγάλες περιόδους στις οποίες η ρύπανση είναι πολύ παραπάνω από αυτό που λέμε, ακόμα και από τα αποδεκτά όρια, στα πλαίσια της Ευρωπαϊκής Ένωσης. Μη μου μιλάτε με μέσους όρους. Άρα δεν υπάρχει η δυνατότητα να ενεργοποιηθούν αυτές οι ΚΥΑ; 
Και το άλλο ερώτημα είναι το εξής. Πείτε ότι τώρα έχουμε μια τέλεια καταιγίδα. Υπάρχει ακρίβεια. Η θέρμανση έχει ακριβύνει πάρα πολύ και αυτή τη στιγμή υπάρχει μεγάλη πιθανότητα να έχουμε έξαρση της κατανάλωσης βιομάζας για να θερμανθεί ο κόσμος. Τι θα γίνει αυτό το χειμώνα; Τι θα πούμε; Έχουμε τα εργαλεία, ακόμα και με τις δικές σας μετρήσεις, να πούμε ότι μπορούμε να ενεργοποιήσουμε τον μηχανισμό; Υπάρχουν τα κονδύλια; 
Αυτό θέλω να απαντήσετε. Εάν υπάρχουν τα κονδύλια για να μπορούμε να ενεργοποιήσουμε τον μηχανισμό άμεσα και αν υπάρχει πρόθεση να γίνει ένας εκσυγχρονισμός του μηχανισμού για να μπορεί να ανταποκρίνεται και στα νέα δεδομένα. Γιατί σας λέω ότι οι μετρήσεις που έχουν παρουσιαστεί είναι πολύ διαφορετικές. Εσείς μιλάτε για μέσους όρους, εγώ σας μιλάω για περιόδους που είναι πάρα πάρα πολύ έντονο το φαινόμενο της αιθαλομίχλης και των ρύπων και σας έδειξα φωτογραφία. 
Αυτό πρέπει να μου απαντήσετε και όχι να μου μιλάτε για μέτρα τα οποία μπορεί να έχουν και αποτέλεσμα σε μια διετία, τριετία. Γιατί ξέρετε, ήδη από το 2019 -και όταν έχει τεθεί με ένταση το φαινόμενο, εδώ σε αυτή τη Βουλή, της αιθαλομίχλης- και λέτε ότι λαμβάνετε μέτρα. Ξέρετε ότι τα πράγματα στα Γιάννενα πηγαίνουν κάθε χρόνο και χειρότερα; Έχουμε γίνει το Λονδίνο της Ελλάδος, αλλά για λάθος λόγους. 
Εδώ πρέπει να απαντήσετε. Αν υπάρχει ο μηχανισμός, αν προβλέπονται τα χρήματα και κυριότερα αν θα κάνετε μία επικαιροποίηση για να ενεργοποιηθεί. Έρχεται δύσκολος χειμώνας και η γιαννιώτικη κοινωνία περιμένει απάντηση σε αυτό το ερώτημα. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο. 
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Σας ευχαριστώ, κύριε Πρόεδρε. 
Να ξεκινήσω από την τελευταία ερώτηση που κάνατε. Όντως ο χειμώνας που διανύουμε πρακτικά θα είναι πάρα πολύ δύσκολος ενεργειακά. Αυτός είναι και ο λόγος που ανακοινώσαμε πριν από μερικές ημέρες δύο συγκεκριμένα μέτρα για το θέμα της θέρμανσης και μια επιδότηση στην αντλία για το πετρέλαιο θέρμανσης, για να γίνει πιο οικονομικό και να απορροφήσουμε ένα μέρος από την αύξηση, η οποία έχει επέλθει στις τιμές μετά τον Μάρτιο του 2026.

Και ταυτόχρονα ανακοινώσαμε και μια αύξηση στο επίδομα θέρμανσης, έτσι ώστε να μπορέσουμε και με ένα δεύτερο τρόπο να βοηθήσουμε τον κόσμο που δικαιούται αυτό το επίδομα θέρμανσης, να ανταποκριθεί στις ανάγκες αυτού του χειμώνα με βάση τις διεθνείς πληθωριστικές πιέσεις, οι οποίες υπάρχουν. 
Εγώ σας μίλησα για τα δεδομένα τα οποία έχουμε. Αντιλαμβάνομαι -αλλά είναι κάτι που μπορούμε να δούμε- ότι μπορεί να υπάρχουν μετρήσεις σημειακές με συγκεκριμένα εξαρτήματα, με συγκεκριμένες μεθοδολογίες, οι οποίες να δίνουν μια διαφορετική εικόνα. Αντιλαμβάνεστε, όμως, ότι πρέπει με κάποιο τρόπο να μπορούμε να πιστοποιούμε αυτά τα νούμερα και να τα φέρουμε σε μια μεθοδολογία, η οποία να μπορεί να διασταυρώνεται με το τι προβλέπει και τι πιστοποιημένους σταθμούς έχουμε. Και γι’ αυτό προσθέσαμε και έναν σταθμό εκεί, για να μπορέσουμε να έχουμε πιο αξιόπιστα δεδομένα. 
Αυτό που σας λέω εγώ είναι ότι πάντα βλέπουμε και αναζητούμε επιπλέον τρόπους να έχουμε πιο αξιόπιστα στοιχεία, ειδικά για το θέμα της αιθαλομίχλης. 
ΙΩΑΝΝΗΣ ΤΣΙΜΑΡΗΣ: Το εργαλείο υπάρχει, κύριε Υπουργέ;
ΝΙΚΟΛΑΟΣ ΤΣΑΦΟΣ (Υφυπουργός Περιβάλλοντος και Ενέργειας): Άκουσα την ερώτησή σας και την απαντάω. Και σας λέω ότι τα δεδομένα που έχουμε είναι τα συγκεκριμένα δεδομένα. Αν υπάρχουν άλλα δεδομένα και αν πρέπει να δούμε αν υπάρχουν περίοδοι ή υποπερίοδοι… Αν και σας είπα ότι πέρα από τον ετήσιο μέσο όρο, υπάρχει και η μέτρηση που λέει πόσες ημέρες υπερβαίνουμε το όριο. Άρα, ακόμα και τα όρια που έχουμε στο εθνικό δίκαιο συμπεριλαμβάνουν και τις ετήσιες τιμές, αλλά συμπεριλαμβάνουν και τις περιόδους που ξεπερνάμε ένα συγκεκριμένο όριο. 
Άρα, είναι κάτι που μπορούμε να δούμε για τις μετρήσεις αν υπάρχει μια βελτίωση στη μεθοδολογία. Αυτό είναι κάτι που φυσικά πάντα αναζητούμε για να βεβαιωθούμε ότι έχουμε τα πιο αξιόπιστα στοιχεία, για να μπορέσουμε να αντιμετωπίσουμε το φαινόμενο. 
Σας ευχαριστώ πολύ. 
ΙΩΑΝΝΗΣ ΤΣΙΜΑΡΗΣ: Δεν απαντήσατε. Υπάρχει ή δεν υπάρχει το εργαλείο;
ΠΡΟΕΔΡΕΥΩΝ (Βασίλειος Βιλιάρδος): Κύριε συνάδελφε, απάντησε αυτά που ήθελε να απαντήσει. Δεν γίνεται διαφορετικά. Λυπάμαι. 
Πριν συνεχίσουμε, μία ανακοίνωση προς το Σώμα. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, σαράντα έξι μαθήτριες και μαθητές και τρεις συνοδοί εκπαιδευτικοί από το Γυμνάσιο Βλαχιώτη Λακωνίας. 
Η Βουλή σάς καλωσορίζει!
Σας ευχόμαστε καλή πρόοδο!
(Χειροκροτήματα από όλες τις πτέρυγες της Βουλής)
 Παρακολουθείτε μια ιδιαίτερη διαδικασία επικαίρων ερωτήσεων. Υπάρχει ένας Βουλευτής που ρωτάει, ο Υπουργός που απαντάει και γι’ αυτόν τον λόγο η Βουλή είναι άδεια. 
Τώρα επειδή δεν βλέπω ακόμη τον Υπουργό, θα κάνω μια μικρή διακοπή μέχρι να εμφανιστεί. 
(ΔΙΑΚΟΠΗ)


(ΜΕΤΑ ΤΗ ΔΙΑΚΟΠΗ)
ΠΡΟΕΔΡΕΥΩΝ (Βασίλειος Βιλιάρδος): Κυρίες και κύριοι συνάδελφοι, επαναλαμβάνεται η διακοπείσα συνεδρίαση. 
Θα ξεκινήσουμε με την με αριθμό 93/14-10-2026 δεύτερη επίκαιρη ερώτηση πρώτου κύκλου του Βουλευτή Ιωαννίνων της ΚΟ ΠΑΣΟΚ-ΚΙΝΗΜΑ ΑΛΛΑΓΗΣ κ. Ιωάννη Τσίμαρη προς τον Υπουργό Υγείας με θέμα: «Σε στασιμότητα η συνέχιση της δράσης αντιμετώπισης της παχυσαρκίας του προγράμματος 'ΠΡΟΛΑΜΒΑΝΩ'».
 Θα απαντήσει ο Υπουργός Υγείας, ο κ. Σπυρίδων Άδωνις Γεωργιάδης.
Ορίστε, κύριε Τσίμαρη, έχετε τον λόγο.
ΙΩΑΝΝΗΣ ΤΣΙΜΑΡΗΣ: Ευχαριστώ, κύριε Πρόεδρε. 
Κύριε Υπουργέ, στις 13 Ιουλίου του 2026 κατέθεσα ερώτηση σχετικά με τη διακοπή της χρηματοδότησης της δράσης αντιμετώπισης της παχυσαρκίας του εθνικού προγράμματος «ΠΡΟΛΑΜΒΑΝΩ». Δεν πήρα κάποια απάντηση και γι’ αυτό είμαστε σήμερα εδώ. 
Η χρηματοδότηση της δράσης από το Ταμείο Ανάκαμψης έληξε στις 30 Ιουνίου του 2026 με αποτέλεσμα σαράντα τρεις χιλιάδες πεντακόσιοι δικαιούχοι να έχουν διακόψει την πρόσβασή τους στη δωρεάν φαρμακευτική αγωγή και να καλούνται να επωμισθούν το κόστος θεραπείας τους. 
Παρά τις επανειλημμένες κυβερνητικές ανακοινώσεις για τη συνέχιση του προγράμματος με εθνικούς πόρους, τρεις και πλέον μήνες μετά τη λήξη της προηγούμενης χρηματοδότησης, δεν υπάρχει ακόμα σαφές, -το τονίζω- σαφές, χρονοδιάγραμμα επανέναρξης. Και είναι ιδιαίτερα ανησυχητικό το γεγονός ότι ενώ από τις αρχές Σεπτεμβρίου είχε ανακοινωθεί η έναρξη διαπραγματεύσεων με τις φαρμακευτικές εταιρείες για τη διαμόρφωση των τιμών, είμαστε σήμερα μέσα Οκτώβρη και η σχετική διαδικασία δεν έχει ουσιαστικά προχωρήσει. 
Παράλληλα, εξακολουθεί να παραμένει το ζητούμενο για την εξασφάλιση των αναγκαίων πόρων για τη συνέχιση της θεραπείας των ήδη ενταγμένων ασθενών. Και αυτή η κατάσταση δημιουργεί σοβαρά προβλήματα για τον σχεδιασμό και την έγκαιρη προετοιμασία της συνέχισης ενός προγράμματος, που αφορά χιλιάδες ασθενείς και τη θεραπευτική αντιμετώπιση μιας χρόνιας νόσου. 
Επειδή, ακριβώς, η θεραπευτική συνέχεια δεν μπορεί να εξαρτάται από διαδικασίες που έχουν εξαγγελθεί, αλλά δεν έχουν ακόμα ολοκληρωθεί κι επειδή ούτε οι χρηματοδοτήσεις έχουν καθοριστεί και δεν υπάρχει σταθερός ορίζοντας γι’ αυτές, ερωτάσθε κύριε Υπουργέ: Για ποιο λόγο τρεις και πλέον μήνες μετά τη λήξη της χρηματοδότησης δεν έχει προχωρήσει η διαδικασία διαπραγμάτευσης με τις φαρμακευτικές εταιρείες για την επανεκκίνηση της δράσης; 
Ποιο είναι το συγκεκριμένο και δεσμευτικό χρονοδιάγραμμα για την ολοκλήρωσή της και την επανένταξη του προγράμματος;
 Έχουν εξασφαλιστεί οι απαιτούμενοι πόροι για τη συνέχιση του προγράμματος εντός του 2026; Και αν ναι, ποιο είναι το συνολικό ύψος της χρηματοδότησης; 
Πόσοι και ποιοι θα είναι οι δικαιούχοι και πότε προβλέπεται να καταστεί δυνατή η εκ νέου χορήγηση των φαρμάκων;
Σας ευχαριστώ. 



ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο. Ταμείο Ανάκαμψης για παχυσαρκία; Ενδιαφέρον.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είχαμε, αν θυμάμαι καλά, και μια διαφωνία μαζί κάποια στιγμή για το Ταμείο Ανάκαμψης και πώς χρησιμοποιούνται οι πόροι του. Καλά, το αυτονόητο στη ζωή έχει πολλά υποκειμενικά στοιχεία. Μην είμαστε τόσο βέβαιοι ότι κατέχουμε τη μοναδική αλήθεια, κύριε Πρόεδρε. 
Τώρα θα έρθω στο προκείμενο, κύριε συνάδελφε, και ευχαριστώ για την ερώτηση. Κατ’ αρχάς, είμαι εξαιρετικά υπερήφανος, γιατί ως Υπουργός Υγείας της Ελλάδος εκπροσωπώ την πολιτική ηγεσία του Υπουργείου Υγείας, που για πρώτη φορά σε όλη την ιστορία του Υπουργείου Υγείας ασχολήθηκε σοβαρά με την παχυσαρκία με μια σειρά προγραμμάτων, και με την παχυσαρκία ενηλίκων και με την παχυσαρκία των παίδων. 
Και πρέπει να πω εδώ ότι η παχυσαρκία γενικά ως ασθένεια είναι μεγάλο πρόβλημα για τη δημόσια υγεία και εξαιρετικά μεγάλο πρόβλημα για τη δημόσια υγεία στην Ελλάδα. Το λέω, γιατί μας παρακολουθούν και παιδιά, τα οποία καλωσορίζω εδώ στη Βουλή των Ελλήνων. Η παχυσαρκία δεν είναι ζήτημα αισθητικής. Είναι ζήτημα υγείας. Η ύπαρξή της επιβαρύνει συνολικά το σώμα και την υγεία των ανθρώπων, προκαλεί πολλές άλλες παράπλευρες χρόνιες παθήσεις και υποβαθμίζει κατά πολύ την ποιότητα ζωής ενός ανθρώπου. 
Τώρα, στο γενικό μας πλάνο κατά της παχυσαρκίας επαναλαμβάνω ότι δεν έγινε μία δράση, έγινε σειρά δράσεων: άλλες με τον Παγκόσμιο Οργανισμό Υγείας για τους ενήλικες, άλλες με την UNICEF για τα παιδιά. Αναφέρω τη UNICEF για τα παιδιά επίτηδες, γιατί βλέπω εδώ τον κ. Πολάκη, που ανακάλυψε το νέο σκάνδαλο μετά το ΚΕΕΛΠΝΟ, τη Novartis και όλα τα προηγούμενα. 
ΠΑΥΛΟΣ ΠΟΛΑΚΗΣ: Απαντήστε. Αφήστε τα σάπια τώρα. Δώστε κανένα στοιχείο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Επανέρχομαι λοιπόν, κύριε Τσίμαρη. Δεν έχω τώρα διάλογο με τον κ. Πολάκη. Ακολουθεί ο έτερος Καππαδόκης. 
Λέω, λοιπόν, το εξής, κύριε συνάδελφε. Το Υπουργείο Υγείας της Ελλάδος σ’ αυτήν μου τη θητεία έχει ασχοληθεί με την παχυσαρκία περισσότερο από ποτέ στο παρελθόν συνολικά και με σειρά δράσεων. Ένα υποτμήμα αυτής όλης της πολιτικής ήταν το πρόγραμμα που αρχικά εντάχθηκε στο Ταμείο Ανάκαμψης και Ανθεκτικότητας για την παροχή των ειδικών σκευασμάτων κατά της παχυσαρκίας σε μία συγκεκριμένη ομάδα ανθρώπων που είναι υπερβολικά παχύσαρκοι και η επιλογή τους έγινε με το κριτήριο ότι το πρόβλημά τους ήταν τόσο πολύ μεγάλο, που -πέραν του γενικού προβλήματος το οποίο ανέφερα προηγουμένως και προσπαθήσαμε να αντιμετωπίσουμε- ήταν σχεδόν αόρατοι για την κοινωνία μας. Έφταναν στα όρια του κοινωνικού αποκλεισμού λόγω της νοσογόνου παχυσαρκίας από την οποία υποφέρουν. 
Έτσι φτιάξαμε το πρώτο πρόγραμμα, για να βοηθήσουμε αυτούς τους ανθρώπους να αντιμετωπίσουν αυτήν τη μεγάλη ασθένεια. Και είμαι πάρα πολύ περήφανος που το κάναμε. Ήταν ένα πολύ δύσκολο πρόγραμμα. Πήρα αρχικά έγκριση από την Ευρωπαϊκή Επιτροπή και εντάχθηκε στους πόρους του Ταμείου Ανάκαμψης και Ανθεκτικότητας και την ημέρα που ξεκίνησε ανακοινώθηκε ότι τελειώνει στις 30 Ιουνίου, γιατί στις 30 Ιουνίου τελείωνε το Ταμείο Ανάκαμψης και Ανθεκτικότητας πανευρωπαϊκά. Άρα, δεν έγινε κανένας αιφνιδιασμός. Όποιος έμπαινε στο πρόγραμμα ήξερε από την αρχή -από δικές μου συνεντεύξεις και της κ. Αγαπηδάκη, από την υπουργική απόφαση, από τα δελτία Τύπου- ότι το πρόγραμμα είχε ημερομηνία λήξης στις 30 Ιουνίου. Τώρα, πράγματι, επειδή το πρόγραμμα είχε πολύ μεγαλύτερη συμμετοχή από την αρχικά υπολογισμένη και έφτασε στον συγκλονιστικό αριθμό των 43.000 ανθρώπων οι οποίοι τελικά μπήκαν, με τη λήξη του προγράμματος ανακοίνωσα ότι θα το χρηματοδοτήσουμε με εθνικούς πόρους. 
Τα υπόλοιπα θα τα πω στη δευτερολογία, γιατί έχω φτάσει το τετράλεπτο. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Κύριε Τσίμαρη, έχετε τον λόγο. 
ΙΩΑΝΝΗΣ ΤΣΙΜΑΡΗΣ: Κύριε Πρόεδρε, μου φαίνεται ότι μεγάλο μέρος της πρωτολογίας σας το αναλώσατε γύρω γύρω, χωρίς να απαντήσετε ουσιαστικά. Γιατί; Γιατί 43.500 άνθρωποι περιμένουν να δουν αν θα συνεχίσουν μία θεραπεία και σκοπός είναι να την κάνουν σωστά. 
Το ερώτημα που τίθεται είναι: Πρώτον, γιατί υπήρξε αυτή η διακοπή, ενώ έπρεπε να γίνει σχεδιαστικά έτσι ώστε να ολοκληρωθεί; Δεύτερον, αν αυτοί οι άνθρωποι μπουν, θα μπουν ξανά από εκεί που σταμάτησαν -το οποίο δεν είναι ιατρικά σωστό- ή θα ξαναμπούν από την αρχή και ποιος θα το κρίνει αυτό; Και το άλλο σημείο είναι: Πότε θα ξεκινήσουν;
Και έχουμε και βέβαια και ένα πρόγραμμα που λέγεται «Προλαμβάνω». Θα μπουν νέοι οι οποίοι είναι δικαιούχοι με βάση τις εξετάσεις που θα κάνουνε στους αντίστοιχους γιατρούς;
Γιατί καλά λέτε εσείς ότι κάνατε μία δράση, αλλά φαίνεται να ήταν έτσι σχεδιασμένη που τελικά το αποτέλεσμα έχει πάει στο βρόντο. Ξέρετε, αν κάποιος δεν κάνει σωστή θεραπεία, τα 50 εκατομμύρια που δώσαμε δεν θα πιάσουν αποτελεσματικά τόπο. 
Άρα, ερχόμαστε εδώ και περιμένω τις απαντήσεις στα εξής: Πρώτον, υπάρχει σαφές χρονοδιάγραμμα; Θα ξεκινήσει το 2026 και πότε; Έχουν τελειώσει οι διαπραγματεύσεις με τις εταιρείες; Θα ξεκινήσουν οι δικαιούχοι από εκεί που σταμάτησαν ή θα υπάρξει πρόνοια για κάποιους να ξαναξεκινήσουν από την αρχή; Γιατί είναι και ο τρόπος που λειτουργεί αυτή η συγκεκριμένη θεραπεία. Και φυσικά, θα μπούνε και νέοι δικαιούχοι; 
Δεν πήρα καμία απάντηση σ’ αυτά που σας ρώτησα. Το μόνο που μου είπατε είναι πόσο καλό είναι και πώς το σχεδιάζουμε. Το κράτος αδυνατεί να σχεδιάσει σωστά και έχουμε κόσμο ο οποίος απογοητεύεται με τη λειτουργία του και το κυριότερο έχουμε δαπάνη χρημάτων. Είναι δαπάνη και όχι επένδυση, γιατί απλά δεν φέρνει το θεραπευτικό αποτέλεσμα το οποίο ζητάμε. Με τον τρόπο που το λειτουργήσατε, φαίνεται ότι πολύ μεγάλο μέρος από τα 50 εκατομμύρια δεν έπιασε τόπο, γιατί από αρκετοί από αυτούς τους ασθενείς θα αναγκαστούν ή να ξαναξεκινήσουν τη θεραπεία ή να αναγκαστούν να τη συνεχίσουν από εκεί που είναι. Υπάρχει πρόβλημα να μην έχουμε το αποτέλεσμα που θέλουμε. 
Άρα, 43.500 άνθρωποι περιμένουν από εσάς να δώσετε σαφέστατες απαντήσεις. Και θα πρέπει να το κάνετε. Γιατί; Γιατί οι ασθενείς πρέπει να έχουν εμπιστοσύνη στον τρόπο που λειτουργούμε. Και με τον τρόπο που το λειτουργήσατε το συγκεκριμένο πρόγραμμα, πιστέψτε με, ούτε στους ασθενείς αλλά ούτε και στους μετέχοντες σε αυτήν τη διαδικασία δεν δείξαμε σαν κράτος ότι μπορούμε να σχεδιάσουμε. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Τσίμαρη.
Κύριε Υπουργέ, έχετε τον λόγο.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Επανέρχομαι.
Πρώτα απ’ όλα, επαναλαμβάνω ότι δεν υπήρξε κανένας αιφνιδιασμός. Το πρόγραμμα ήταν από Ταμείο Ανάκαμψης και ήταν γνωστό από την αρχή ότι τελείωνε στις 30 Ιουνίου. 
Δεύτερον, δεν δαπανήθηκαν 50 εκατομμύρια, γιατί ίσως διέλαθε την προσοχή σας ότι είχα έρθει εδώ πέρα στη Βουλή και ψήφισα τροπολογία και επέβαλα clawback. Είναι περίπου 22 εκατομμύρια. Το νούμερο που λέτε είναι λάθος. 
Τρίτον, ίσα ίσα που υπήρξε συγκλονιστικότερη του αναμενομένου συμμετοχή στο πρόγραμμα. Γιατί, για να είμαι ειλικρινής, όταν τέθηκαν οι παράμετροι του προγράμματος από την επιτροπή, ο υπολογισμός ήταν ότι οι δικαιούχοι δεν θα είναι πάνω από 20.000. Τελικά γράφτηκαν 43.000. Άρα, πράγματι ήταν πολύ μεγαλύτερη η συμμετοχή από αυτήν που αρχικά είχαμε προβλέψει. Αυτό είναι γεγονός. Όμως, καθόλου χαμένα δεν πήγαν αυτά τα χρήματα. Απόδειξη το πολύ μεγάλο ενδιαφέρον στην κοινή γνώμη για το πρόγραμμα αυτό καθαυτό, που αποδεικνύει ότι τελικά η ζήτησή του ότι ήταν πάρα πολύ μεγάλη. Για πρώτη φορά ασχολήθηκε τόσο πολύ το Υπουργείο Υγείας, οι υπηρεσίες του, τα μέσα μαζικής επικοινωνίας, η κοινή γνώμη με την ασθένεια που λέγεται παχυσαρκία. Δεν θυμάμαι καμία προηγούμενη περίοδο που να γίνεται τόσο μεγάλη συζήτηση για ένα τόσο μεγάλο θέμα. Πέρναγαν πάντα αυτά στα ψιλά. 
Άρα, χάρη στο δικό μας πρόγραμμα αυτό όχι μόνο έχει πιάσει τόπο, αλλά έχει βάλει πολλές χιλιάδες ανθρώπων στη λογική ότι πρέπει να κάνουν μεγάλη προσπάθεια με τη δική μας βοήθεια, για να χάσουν βάρος. Δεν φτάνει το φάρμακο. Χρειάζεται και προσωπική προσπάθεια εδώ, για να είμαστε συνεννοημένοι. Δεν είναι το φάρμακο η πανάκεια. 
Πάμε τώρα στα ερωτήματα. Για να απαντήσω στα ερωτήματα που όσα είπατε είναι απολύτως δόκιμα, δεν μπορούσα να απαντήσω εγώ. Όλα αυτά τα ερωτήματα, δηλαδή αν μπορεί να αντικατασταθεί το ένα φάρμακο με το άλλο -δεν λέω τα ονόματα, για να μην φανεί ότι κάνω διαφήμιση- αν πρέπει να πάρουν τις υπόλοιπες δόσεις από τους οκτώ ή πρέπει να ξεκινήσουν από την αρχή και ούτω καθεξής, ήταν ερωτήματα που τέθηκαν στην επιτροπή των επιστημόνων που σχεδίασαν το πρόγραμμα. Το πρακτικό της απόφασής τους παραδόθηκε σε εμένα την Παρασκευή προχθές. 
Τώρα που μιλάμε ετοιμάζεται η επιστολή μου στην επιτροπή διαπραγμάτευσης του ΕΟΠΥΥ, γιατί τώρα που μπαίνουμε σε εθνικούς πόρους -ο κ. Πολάκης μπορεί να τα θυμάται αυτά από τη θητεία του- καλούμε τις δύο αυτές εταιρείες να έρθουν να κάνουν συμφωνία. 
Δεν θα πάμε τώρα σε αναδρομικό clawback, θα πάμε σε έκπτωση από την αρχή, για να εξασφαλίσουμε την τιμή που θέλουμε και που συμφέρει το κράτος. Και η έκπτωση -σας το λέω από τώρα- πρέπει να είναι πάρα πολύ γενναία για να μπορέσουν να μπουν στο πρόγραμμα. 
Άρα λοιπόν με την επιστολή που θα κάνω εγώ τώρα, με τις κατευθυντήριες οδηγίες που μας έδωσε η επιτροπή των ειδικών, καλεί η επιτροπή διαπραγμάτευσης του ΕΟΠΥΥ τις δύο εταιρείες για να κάνουν προσφορά. 
Θα πω εδώ ότι η επιτροπή έχει καταλήξει ότι δύναται να αντικατασταθεί το ένα φάρμακο από το άλλο. Είναι συμβατά δηλαδή τα δύο φάρμακα μεταξύ τους ως προς τη θεραπευτική δράση. Το λέω και ως ένα μήνυμα προς τις εταιρείες, να μην πάνε να μας εκβιάσουν, διότι έχουμε βρει τη λύση. 
Άρα λοιπόν, υπό την έννοια αυτή, με αυτό το χρονοδιάγραμμα που τώρα σας λέω, τις επόμενες μέρες θα τους καλέσει η επιτροπή και μόλις καταλήξουν σε συμφωνία για την τιμή που θα μας το πουλάνε θα βγούμε να ανακοινώσουμε ακριβώς τους όρους του προγράμματος και πώς συνεχίζεται. 
Είναι λοιπόν ζήτημα πια ολίγων ημερών να έχουμε το τελικό αποτέλεσμα, που δεν μπορούσε να γίνει νωρίτερα όμως, γιατί έπρεπε πρώτα να καταλήξει η επιτροπή πριν εγώ πάρω οποιαδήποτε απόφαση. 
Ευχαριστώ πάρα πολύ. 
ΙΩΑΝΝΗΣ ΤΣΙΜΑΡΗΣ: …(δεν ακούστηκε).  
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Όχι «δεν τα ξέραμε». 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Αυτά είναι τα δωρεάν προγράμματα.
Θα συνεχίσουμε με την τρίτη με αριθμό 120/19-10-2026 επίκαιρη ερώτηση πρώτου κύκλου του Βουλευτή Ιωαννίνων της Κοινοβουλευτικής Ομάδας του Κομμουνιστικού Κόμματος Ελλάδας κ. Νικολάου Έξαρχου προς τον Υπουργό Υγείας, με θέμα: «Να αντιμετωπιστούν άμεσα τα σοβαρά προβλήματα στο νοσοκομείο Λευκάδας». 
Κύριε Έξαρχε, έχετε τον λόγο. 
ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Ευχαριστώ, κύριε Πρόεδρε. 
Κύριε Γεωργιάδη, το Νοσοκομείο Λευκάδας αντιμετωπίζει πολύ μεγάλες ελλείψεις σε ιατρικό, νοσηλευτικό, παραϊατρικό και διοικητικό προσωπικό. Στο απαρχαιωμένο οργανόγραμμα του 2012, που καμία σχέση φυσικά δεν έχει με τις σημερινές ανάγκες, σε σύνολο διακοσίων πενήντα οχτώ οργανικών θέσεων καλυμμένες είναι οι εκατόν ογδόντα τέσσερις, δηλαδή παραμένουν εβδομήντα τέσσερις κενές. Μόνο τον τελευταίο χρόνο έχουν αποχωρήσει τριάντα έξι άτομα από ιατρικό, νοσηλευτικό, διοικητικό και παραϊατρικό προσωπικό, ενώ μέχρι τέλος του χρόνου θα αποχωρήσουν ακόμη δώδεκα. 
Οφείλονται στο προσωπικό άδειες και ρεπό από το 2021 ακόμα, ενώ με μεγάλη δυσκολία κατάφεραν οι εργαζόμενοι να πάρουν πέντε μέρες καλοκαιρινή άδεια. 
Σε σύνολο σαράντα πέντε οργανικών θέσεων γιατρών του οργανογράμματος του 2012 υπηρετούν είκοσι εφτά ειδικευμένοι, οι δύο είναι συνταξιούχοι και δεκατρείς επικουρικοί. 
Στον νέο πολυδιαφημισμένο οργανισμός που έχει χαθεί στα συρτάρια του Υπουργείου, προβλέπονται εξήντα εννέα θέσεις ειδικευμένων γιατρών. Από τις εννέα θέσεις ειδικευμένων γιατρών που αφορούσε η προκήρυξη του Υπουργείου Υγείας για το Νοσοκομείο Λευκάδας εκδηλώθηκε ενδιαφέρον μόνο για πέντε απ’ αυτές. 
Υπάρχουν στο νοσοκομείο μέρες που δεν εφημερεύει χειρουργός. Το αναισθησιολογικό τμήμα έχει μείνει με μία μόνιμη αναισθησιολόγο, αφού η δεύτερη πηγαίνει σε σύνταξη, και με έναν συνταξιούχο με μπλοκάκι. 
Μεγάλο πρόβλημα επίσης είναι και η Μονάδα Τεχνητού Νεφρού, που έχει μείνει με μία μόνιμη νεφρολόγο, αφού η δεύτερη βρίσκεται σε άδεια κύησης. Και εδώ η λύση μπάλωμα είναι μπλοκάκι, όπως και στην καρδιολογική κλινική, που έχει μείνει με δύο μόνιμους καρδιολόγους. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Πολλές ειδικότητες γιατρών είναι μονήρεις, όπως νευρολόγος, πνευμονολόγος, οφθαλμίατρος, με μεγάλες αναμονές στα ραντεβού, ενώ άλλες δεν υπάρχουν καν, όπως γαστρεντερολόγος, ωτορινολαρυγγολόγος, αιματολόγος, ρευματολόγος, ενδοκρινολόγος. 
Στο τέλος του χρόνου συνταξιοδοτούνται η μοναδική πνευμονολόγος και η διευθύντρια της καρδιολογικής κλινικής, που βρίσκονται ήδη σε παράταση, αφού έχουν ξεπεράσει το όριο ηλικίας συνταξιοδότησής τους. 
Κλειστή παραμένει η ΜΕΘ με τα έξι κρεβάτια, ο ψυχιατρικός τομέας, το μαιευτικό χειρουργείο, η μονάδα εμφραγμάτων λόγω έλλειψης προσωπικού, με τον υπερσύγχρονο εξοπλισμό που έχει χρυσοπληρώσει ο λαός να σαπίζει. 
Τα πλυντήρια και τα στεγνωτήρια του νοσοκομείου δεν λειτουργούν και το πλύσιμο έχει δοθεί σε ιδιώτες. Δηλαδή, οι εργολάβοι έχουνε βάλει πόδι στην κουζίνα, την καθαριότητα, τη σίτιση και την τεχνική υπηρεσία του νοσοκομείου και κοστίζουν πολλαπλάσια από την πρόσληψη μόνιμου προσωπικού. 
Η συνεχιζόμενη αντιλαϊκή πολιτική που εφαρμόζεται απ’ όλες τις κυβερνήσεις στον χώρο της υγείας έχει ακριβώς αποτέλεσμα αυτή την υποστελέχωση, την υποχρηματοδότηση και την εμπορευματοποίηση του νοσοκομείου, με συνέπεια να δυσκολεύονται να καλύψουν τις στοιχειώδεις αυξανόμενες ανάγκες των ασθενών. 
Ρωτάμε λοιπόν ποια μέτρα θα πάρετε για να καλυφθούν τα κενά σε προσωπικό όλων των ειδικοτήτων με προσλήψεις μόνιμου προσωπικού πλήρους και αποκλειστικής απασχόλησης, ώστε να εξασφαλιστεί η λειτουργία του νοσοκομείου και να καλύπτονται οι ανάγκες των ασθενών και για να μονιμοποιηθούν όλοι οι συμβασιούχοι, επικουρικοί, εργολαβικοί, μέσω ΔΥΠΑ, με μπλοκάκι κ.λπ..
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Έχετε τον λόγο, κύριε Υπουργέ. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κύριε συνάδελφε, κατ’ αρχάς, σας ευχαριστώ για την ερώτηση. Ίσως να μην το γνωρίζετε, αλλά η μισή μου καταγωγή είναι από τη Λευκάδα -από εκεί καταγόταν η αείμνηστη μητέρα μου και ο παππούς μου, από τον Άγιο Πέτρο- και έχω πολύ μεγάλη ευαισθησία ιδιαίτερα για τη Λευκάδα. 
Πάμε στο πρώτο, στην υποχρηματοδότηση. Η Κυβέρνηση της Νέας Δημοκρατίας παρέλαβε από την προηγούμενη κυβέρνηση του ΣΥΡΙΖΑ για το Γενικό Νοσοκομείο Λευκάδας προϋπολογισμό του 2019 2.231.414 ευρώ και τελικά εκτελεσθέντα προϋπολογισμό, δαπάνη δηλαδή, 2.415.414 ευρώ. Μιλήσατε για υποχρηματοδότηση. Ξαναλέω. Παραλάβαμε 2.200.000. Ο προϋπολογισμός του 2026 ήταν 6 εκατομμύρια και σε τελικές δαπάνες θα φτάσει φέτος τα 7.700.000. 
Κύριε Πρόεδρε, τα 2.400.000 έχουν γίνει σε επτά χρόνια 7.700.000, δηλαδή έχουν αυξηθεί τρεις φορές. 
Για να συνεννοηθούμε κάποτε στη χώρα, γιατί θα με τρελάνετε, φωνάζετε όταν πατάω στην νοσοκομεία ότι «δώστε λεφτά για την υγεία». Μάλιστα. Δίνουμε στη Λευκάδα, που με ρωτάτε, τρεις φορές μεγαλύτερο προϋπολογισμό απ’ αυτόν που παραλάβαμε. 
Πόσα παραπάνω λεφτά πιστεύετε ότι πρέπει να δώσουμε σε ένα νοσοκομείο; Είκοσι πέντε φορές παραπάνω; Τριάντα πέντε φορές παραπάνω; Σαράντα πέντε φορές παραπάνω; Πόσο θέλετε; 
Μιλάμε τώρα για ένα νοσοκομείο στο οποίο έχουμε περισσότερο προσωπικό. Προχθές υπέγραψε ο Διοικητής της ΥΠΕ την πρόσληψη άλλων τριάντα νοσηλευτών επικουρικού προσωπικού. Έχουμε οκτώ γιατρούς, που βάλαμε από την τελευταία προκήρυξη που βρήκαμε, που δεν βγήκαν άγονες δηλαδή. 
Να σας πω και ποιους γιατρούς περιμένουμε να πάρουμε τις επόμενες μέρες; Εγκρίθηκε μία θέση επιμελητή Α΄ Καρδιολογίας, μία θέση διευθυντή αιματολογίας, μία θέση επιμελητή Α΄ πνευμονολογίας-φυματιολογίας, μία θέση επιμελητή Α΄ χειρουργικής -δύο δηλαδή γίνονται οι χειρουργοί-, μία θέση επιμελητή Α΄ ΩΡΛ -δύο οι ΩΡΛ, που μου είπατε στην ερώτηση ότι έχουμε έναν-, μία θέση επιμελητή Β΄ μαιευτικής-γυναικολογίας και μία θέση επιμελητή Β΄ ιατρικής-βιοπαθολογίας-εργαστηριακής ιατρικής. 
Αυτοί είναι που έχουν αποδεχτεί τον διορισμό τους και είναι στη διαδικασία διορισμού μέσα στις επόμενες μέρες, που προστίθενται στον προϋπολογισμό του νοσοκομείου. 
Σημειώστε ότι μιλάμε για ένα νοσοκομείο στο οποίο -το έχω σημειώσει, για να μην το ξεχάσω- έχουμε ξεκινήσει -προσέξτε- και τη διαδικασία για την αγορά του νέου αξονικού τομογράφου και τη διαδικασία για μαγνητικό τομογράφο και για πρόσθετο τεχνολογικό εξοπλισμό. Αυτά είναι ήδη εγκεκριμένα. 
Είναι ένα νοσοκομείο δηλαδή που το παραλάβαμε με 2.400.000, το έχουμε φτάσει 7.700.000, έχουμε περισσότερο συνολικό προσωπικό, περισσότερους γιατρούς, περισσότερους νοσηλευτές, περισσότερο λοιπό προσωπικό, παίρνουμε άλλους οχτώ γιατρούς τώρα, βάζουμε αξονικό τομογράφο, βάζουμε μαγνητικό, που δεν είχε. 
Επίσης, έχουμε κάνει και την έκδοση του νέου Προεδρικού Διατάγματος για τον νέο οργανισμό του, που είναι ο πρώτος νέος οργανισμός νοσοκομείου του ΕΣΥ που εκδόθηκε. Ο πρώτος! Αυτή τη στιγμή είναι στη διαδικασία δημοσίευσης στο Φύλλο της Εφημερίδας της Κυβέρνησης, έχει περάσει και από το Σ.τ.Ε.. Το πρώτο νέο Προεδρικό Διάταγμα είναι για τη Λευκάδα από όλα τα εκατό είκοσι επτά νοσοκομεία της χώρας. Και έρχεστε εδώ και μου λέτε για την κατάσταση του Νοσοκομείου Λευκάδος; 
Ναι, χρωστάμε ρεπό. Ξέρετε κανένα νοσοκομείο που δεν χρωστάμε ρεπό; Μπορείτε να μου δείξετε ένα που δεν χρωστάμε; Υπάρχει ένα που δεν χρωστάμε; Ξέρετε γιατί χρωστάμε τα ρεπό; Γιατί στην πανδημία επί τρία χρόνια δεν δίνονταν ρεπό. Έχουν μαζευτεί τα ρεπό τριών ετών, που θα τα δώσουμε τα επόμενα δύο χρόνια. Αν πάω να δώσω όλα τα ρεπό των τριών ετών, τι λέτε να γίνουν τα νοσοκομεία; Δεν θα κλείσουν; Δεν θα πάτε πρώτος να φωνάζετε απ’ έξω; 
Ευχαριστώ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ. 
Παντού χρωστάμε πάντως, ακόμη και ρεπό, απ’ ό,τι καταλαβαίνω. 
Κύριε συνάδελφε, έχετε τον λόγο. 
ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Ναι, έτσι είναι, η συμμορία της μιζέριας. Αυτό μόνο δεν είπε ο Υπουργός. 
Υπάρχει όμως μία διαφορά εδώ. Η παιδιατρική, παθολογική και καρδιολογική κλινική, που περιλαμβάνει και τη μονάδα εμφραγμάτων, με δύο κρεβάτια και πλήρη εξοπλισμό, δεν λειτουργούν λόγω έλλειψης προσωπικού γιατρών και νοσηλευτών. Η ΜΕΘ με έξι κρεβάτια και η ΜΑΦ με πλήρη εξοπλισμό δεν λειτουργούν. Ο ψυχιατρικός τομέας δεν λειτουργεί. Η μονάδα μεσογειακής αναιμίας δεν λειτουργεί. Το μαιευτικό χειρουργείο δεν λειτουργεί. Υπερσύγχρονα πλυντήρια και στεγνωτήρια, ακόμα και για πλύσιμο και αποστείρωση στρωμάτων, δεν λειτουργούν και ο ιματισμός έχει δοθεί σε ιδιώτες, για να δούμε και πού πάνε τα λεφτά τώρα τελικά. 
Στο χειρουργείο δεν μπορούν να λειτουργήσουν ταυτόχρονα τα δύο κρεβάτια λόγω έλλειψης αναισθησιολόγων - ένας είναι- με αποτέλεσμα να μαλώνουν οι γιατροί ποιος θα χειρουργήσει. 
Τον Μάη του 2022, μιας και είπατε για covid, επισκέφθηκε η κ. Γκάγκα το νοσοκομείο και είχε υποσχεθεί δημιουργία Κέντρου Τραύματος, λειτουργία Μονάδας Ημερήσιας Νοσηλείας, λειτουργία Μονάδας Εμφραγμάτων και τη λειτουργία δύο από τα έξι κρεβάτια της ΜΕΘ. Όλα αυτά τα τέσσερα χρόνια δεν έγινε τίποτα. 
Έλλειψη προσωπικού, ρεπό που χρωστάτε. Δεν χρωστάτε ρεπό, χρωστάτε μόνο στους νοσηλευτές έξι χιλιάδες μέρες σε κανονικές άδειες και ρεπό. Έξι χιλιάδες μέρες που δεν είναι από την πανδημία αυτά. 
Επιπλέον, είπατε ότι θα φέρετε αξονικό και μαγνητικό τομογράφο που δεν έχει το νοσοκομείο. Όμως, δεν μας είπατε ότι μέχρι τέλος του χρόνου η μία από τις τρεις ακτινολόγους θα φύγει για την Κέρκυρα και άρα θα μείνει μία, ενώ την ίδια ώρα υπάρχει έλλειψη σε χειριστές ακτινολογικών μηχανημάτων. 
Ο προϋπολογισμός βεβαίως και έχει αυξηθεί. Όμως, πού πάνε τα λεφτά; Εδώ είναι το ζήτημα. Ένα μεγάλο μέρος πηγαίνει σε συντηρήσεις του ιατροτεχνολογικού εξοπλισμού που γίνεται κυρίως με απευθείας αναθέσεις, αφού έχουν την αποκλειστικότητα εταιρείες στη συντήρηση και στον εξοπλισμό, σε συντηρήσεις ψηφιακών και πληροφορικών συστημάτων, σε εξωτερικούς συνεργάτες τεχνικούς υπηρεσίας, σε εργολάβους - είπα και πριν για την τεχνική υπηρεσία, την καθαριότητα, τη σίτιση, τα μαγειρεία κτλ.- σε πληρωμές φαρμακευτικού και αναλώσιμου υλικού, τροφίμων, ενέργειας και καυσίμων που όλα έχουν πάρει την ανηφόρα. Το ξέρετε πάρα πολύ καλά αυτό!
Στην ουσία, τι κάνετε εσείς; Και φυσικά εδώ είναι και οι πληρωμές του επικουρικού προσωπικού που δεν πληρώνονται από τον προϋπολογισμό του κράτους, αλλά του νοσοκομείου. Τι κάνετε; Δίνετε πέντε παραπάνω, αλλά χρεώνετε δέκα από τον προϋπολογισμό του νοσοκομείου. Αυτή είναι η ιστορία. 
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)
Και φυσικά εμείς δεν συγκρίνουμε με το 2019, δεν κάνουμε εμείς τέτοιες συγκρίσεις, αυτές να τις κάνετε με άλλους. Εμείς συγκρίνουμε με βάση τις ανάγκες που έχει ο λαός για δημόσια, δωρεάν, αναβαθμισμένη υγεία. 
Άρα, λέτε ότι οι γιατροί δεν πάνε. Πώς να πάνε; Με τι μισθούς να πάνε οι γιατροί, με μισθούς πείνας; Τους μισθούς που είναι ίδιοι από το 2012, την ίδια στιγμή που έχει αυξηθεί το κόστος ζωής 30% και 40%; Να πάνε οι γιατροί με αυτούς τους μισθούς στη Λευκάδα που ο μισός μισθός πηγαίνει για το νοίκι; Να πάνε οι γιατροί σε ένα νοσοκομείο που ξέρουν εκ των προτέρων ότι θα κάνουν δέκα-έντεκα εφημερίες το μήνα; Πότε θα δουν αυτοί οι άνθρωποι τις οικογένειές τους ή να πάνε να παίζουν τη ζωή τους κορώνα-γράμματα με τις ελλείψεις εκεί πέρα των άλλων γιατρών, αναισθησιολόγων, χειρουργών και τα λοιπά;
Γι’ αυτό εμείς λέμε ότι απαιτούνται ταυτόχρονα μαζικές προσλήψεις, απαιτούνται εδώ και τώρα γενναίες αυξήσεις στους μισθούς των γιατρών και των νοσηλευτών. 
Φυσικά, αυτά σκοντάφτουν, κύριε Υπουργέ και εδώ βλέπετε αντοχές της οικονομίας, βλέπετε σταθερότητα, βλέπετε δημοσιονομικές ανάγκες. Όμως, όταν πρόκειται να δώσετε λεφτά για νατοϊκές ανάγκες, όταν πρόκειται να δώσετε τέσσερα δισεκατομμύρια στον Ρούμπο, τρία για την «Ασπίδα» και εφτά για το ΝΑΤΟ, εκεί δεν υπάρχουν δημοσιονομικές ανάγκες. 
Δεν έχω περισσότερο χρόνο, αλλά το νοσοκομείο της Λευκάδας…
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Κύριε Υπουργέ, έχετε τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε Πρόεδρε. 
Ακούστε, κύριε συνάδελφε, σε μια συζήτηση στη Βουλή -για να καταλαβαίνει και ο κόσμος- πρέπει να έχουμε κοινή γλώσσα. Σας είπα ότι τώρα εκδίδεται το Προεδρικό Διάταγμα του νέου Οργανισμού για το Νοσοκομείο Λευκάδος. 
Αφού ασχολείστε με το νοσοκομείο, σίγουρα ξέρετε ότι ο παλαιός Οργανισμός δεν είχε Μονάδα Εντατικής Θεραπείας. Άρα, μέχρι να βγει ο νέος Οργανισμός, εγώ δεν μπορώ να προκηρύξω τις θέσεις για την πρόσληψη προσωπικού για τη Μονάδα Εντατικής Θεραπείας. Μόλις εκδοθεί το Προεδρικό Διάγραμμα του νέου Οργανισμού, έχετε τον λόγο μου ότι κατά πρώτη προτεραιότητα -γι’ αυτό βγάζουμε τον Οργανισμό πρώτο- θα προκηρύξουμε όλες εκείνες τις θέσεις που προβλέπει πια ο νέος Οργανισμός και που δεν είχε ο παλαιός, για να λειτουργήσουν Μονάδες που στην πορεία φτιάξαμε και που δεν υπήρχαν. Είναι τόσο απλό και το ξέρετε. 
Μου λέτε για την ακτινολόγο που θα πάει στην Κέρκυρα. Βεβαίως θα πάει στην Κέρκυρα. Γιατί; Γιατί κάναμε τη Λευκάδα «Άγονο Α», τους δίνουμε περισσότερα χρήματα για να μπορούν να έρχονται και στα τρία χρόνια μπορούν βεβαίως να φύγουν από τη Λευκάδα. Η συγκεκριμένη θέλει να πάει στο Νοσοκομείο της Κέρκυρας, ΕΣΥ είναι και η Κέρκυρα, αλλά φεύγει από τη Λευκάδα.
Για να προλάβουμε την εξέλιξη, μόλις χθες προσλάβαμε ακτινολόγο με μπλοκάκι για να μην μείνουμε χωρίς ακτινολόγους στο Νοσοκομείο Λευκάδας. Το έχουμε ήδη φροντίσει πριν μου κάνετε την ερώτηση. Όμως, το ξέρετε γιατί είχε ανακοινωθεί, αλλά δεν το λέτε όταν έρχεστε για την ερώτηση. 
Καλά, όλα αυτά για τους εργολάβους κτλ. τα έχω απαντήσει 200 φορές και δεν έχει νόημα να λέμε τα ίδια. Εσείς είστε κατά του ιδιωτικού τομέα, εγώ δεν είμαι και το αν συμφέρει ή όχι το κράτος, το αποφασίζει το Ελεγκτικό Συνέδριο. 
Το Ελεγκτικό Συνέδριο, όποτε έχουμε κάνει διαγωνισμό, κρίνει ότι τελικά συμφέρει το κράτος, ενώ εσείς οι συνδικαλιστές θα λέτε ότι δεν συμφέρει. Δεν έχει σημασία. Όταν βάζουμε κάτω μολύβι και χαρτί, συμφέρουν τελικά οι εργολάβοι στις περισσότερες περιπτώσεις -όχι σε όλες, στις περισσότερες, το τονίζω.
Πάμε τώρα στο μείζον. Λέτε: «Πότε θα μονιμοποιήσετε εκείνους με μπλοκάκι, τους ΙΔΟΧ, τους επικουρικούς και όλα τα υπόλοιπα. Αφού το ξέρετε -το ξέρετε, Βουλευτής είστε- ότι το άρθρο 103 του Συντάγματος απαγορεύει τη μονιμοποίηση εκτός ΑΣΕΠ. Άρα, ξέρετε ότι ό,τι λέτε στις συγκεντρώσεις σας, στα πανό που κρατάτε και στο αίτημα που κάνετε τώρα εδώ στη Βουλή ότι είναι παράνομο. 
Αν εμείς οι 300 της Βουλής ψηφίσουμε -και οι 300- την αυτόματη μονιμοποίηση των επικουρικών και των λοιπών στο ΕΣΥ, μονιμοποιούνται, κύριε Πρόεδρε; «Όχι» είναι η απάντηση, γιατί το άρθρο 103 απαγορεύει τη μονιμοποίηση εκτός ΑΣΕΠ.
Άρα, γιατί το λέτε και το ξαναλέτε ενώ ξέρετε ότι δεν γίνεται; Το λέτε και το ξαναλέτε για να πουλήσετε δήθεν εκδούλευση σε αυτούς ανθρώπους και να τους κοροϊδέψετε και να παίξετε με τον πόνο τους και με τις ανασφάλειες τους, ενώ ζητάτε κάτι που ξέρετε ότι είναι παράνομο. Αυτό είναι και πολιτικά ανέντιμο.
ΝΙΚΟΛΑΟΣ (ΠΑΚΟΣ) ΕΞΑΡΧΟΣ: Σε ομηρία τους έχεις, αλλά δεν μπορώ να σου απαντήσω.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Είναι και πολιτικά ανέντιμο να υπόσχεσαι σε κάποιον κάτι που ξέρεις ότι δεν γίνεται. 
Άρα, για να το ανακεφαλαιώσω. Επίσης, είπατε ότι οι γιατροί δεν πάνε. Σας είπα ότι στις δώδεκα θέσεις που προκηρύξαμε, βρήκαμε τους οχτώ. Πώς δεν πάνε; Πάνε! Και θα επαναπροκηρύξουμε και τις άλλες. 
Τέταρτον, είπατε «Δώστε παραπάνω λεφτά στους γιατρούς!». Μάλλον σας διαφεύγει ότι επί θητείας μου και εγώ προσωπικά ψήφισα τη διάταξη για την αυτοτελή φορολόγηση των αποδοχών από τις εφημερίες που έχει οδηγήσει σε πολύ μεγάλη αύξηση του εισοδήματος των γιατρών. 
Για να καταλάβετε, κύριε Πρόεδρε, κάθε γιατρός του ΕΣΥ που κάνει εφημερίες, λόγω αυτής και μόνον της διάταξης, αύξησε το ετήσιο εισόδημά του από έξι έως δώδεκα χιλιάδες ευρώ -μόνον από αυτήν τη διάταξη- και με το «Άγονο Α», που από 50 ευρώ που ήταν, το έκανα 600 ευρώ σε 8 ειδικότητες, έχει αυξήσει το εισόδημά του άλλες 6.000 ευρώ. 
Ποιος σας είπε ότι δεν έχουμε δώσει λεφτά στους γιατρούς; Οι γιατροί του ΕΣΥ σήμερα πληρώνονται καλύτερα από οποιονδήποτε δημόσιο υπάλληλο στην Ελλάδα και πάνω από τον αρχηγό ΓΕΕΘΑ αν είναι Διευθυντής του ΕΣΥ, σε άγονη περιοχή, σε περιφερειακό νοσοκομείο, όπως είναι π.χ. η Λευκάδα.
Άρα, λοιπόν, μη λέτε ότι δεν έχουμε ενδιαφερθεί για τους γιατρούς. Ναι, θα έπρεπε να τους δίνουμε ακόμα περισσότερα -καμία αντίρρηση. Ναι, παίρνουν λιγότερα στην Ελλάδα απ’ ό,τι σε άλλες χώρες της Ευρωπαϊκής Ένωσης και αυτό είναι αλήθεια. Όχι όμως ότι δεν έχουν δει μεγάλη αύξηση του εισοδήματός τους επί Μητσοτάκη!
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ. 
Πάντως, 297 είμαστε και όχι 300. 
Λοιπόν, θα συνεχίσουμε με την δέκατη με αριθμό 122/19-10-2026 επίκαιρη ερώτηση δεύτερου κύκλου του Βουλευτή Χανίων της Κοινοβουλευτικής Ομάδας ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ κ. Παύλου Πολάκη προς τον Υπουργό Υγείας με θέμα: «Σοβαρά προβλήματα υποστελέχωσης στο Νοσοκομείο Χανίων».
Έχετε τον λόγο, κύριε Πολάκη.
ΠΑΥΛΟΣ ΠΟΛΑΚΗΣ:  Ευχαριστώ, κύριε Πρόεδρε.
Κύριε Υπουργέ, κύριε Γεωργιάδη, θα μπορούσα απλά να ξαναδιαβάσω την ερώτηση που σας έκανα στις 19 Γενάρη του 2025, εδώ. Τότε είχαμε πει ότι έκλεισε η Πνευμονολογική Κλινική στο Νοσοκομείο Χανίων που σας παραδώσαμε και σχεδόν έκλεισε και η Παιδοχειρουργική που σας παραδώσαμε, αφού ένας υπηρετεί μόνον. Στο Τμήμα Επειγόντων Περιστατικών, από εφτά ή οχτώ γιατρούς έχουν μείνει δύο. Η Νευρολογική τότε κόντευε να κλείσει, η Παθολογική ζοριζόταν και επίσης και το Ακτινολογικό. 
Τότε, αν θυμάστε, είχατε τάξει εκατόν πενήντα θέσεις νοσηλευτικού προσωπικού και σας είχα πει κι εγώ «μπράβο, θα το κάνετε αυτό;». Τάξατε εκατόν πενήντα θέσεις νοσηλευτικού προσωπικού στην προκήρυξη που θα ερχότανε, η οποία ήρθε 9 Μαρτίου -19 Γενάρη κουβεντιάσαμε, 9 Μαρτίου ήρθε- και στο Νοσοκομείο Χανίων βάλατε μόνον είκοσι θέσεις:  Δεκατέσσερις ΤΕ και έξι ΔΕ!  Αυτό ήταν η αλήθεια σε σχέση με το τάξιμο των εκατόν πενήντα θέσεων νοσηλευτικού που κάνατε! 
Ξέρετε καλά ότι ένα από τα μεγαλύτερα προβλήματα του Νοσοκομείου είναι η επάρκεια σε νοσηλευτικό προσωπικό. Τον Ιούλιο του 2019 σας το παραδώσαμε με 414 άτομα και τον Σεπτέμβρη- Οκτώβρη του 2025 είχε 401 άτομα, ενώ πέρασε ολόκληρη η πανδημία και είχατε τη δυνατότητα να προσλάβετε και επικουρικό προσωπικό.
Επίσης βέβαια υπάρχει η ίδια κατάσταση. Αυτή τη στιγμή τα πράγματα είναι λίγο ακραία. Πενήντα γιατροί απείλησαν ότι είχαν πρόθεση να παραιτηθούν αφού στάλθηκε μήνυμα «εντέλλεσθε» να εφημερεύσουν από τη ΜΕΘ στο Νοσοκομείο Ρεθύμνου. Έγινε μια ολόκληρη ιστορία και πάρθηκε πίσω αυτό. Τότε βγήκε στη φόρα όλο το πρόβλημα. Δηλαδή, το ακτινολογικό, δύο γιατροί, το 70% του έργου σε ιδιωτικό κέντρο. Το τεράστιο πρόβλημα είναι οι δύο παθολογικές κλινικές. Η μία έχει τρεις και η άλλη έχει έναν. Επικουρούνται από κάποιους πνευμονολόγους. Έχουμε πει για τη δεύτερη παθολογική κλινική αναπνευστικής ανεπάρκειας, ας πούμε. Δεν λειτουργεί η έτοιμη φτιαγμένη πνευμονολογική κλινική εκεί. Σε λίγο καιρό, άμα φύγει άλλη μία από τους παθολόγους, κατέρρευσε. Διότι νοσοκομείο χωρίς παθολογική κλινική πρακτικά δεν υπάρχει. 
Δεν είναι δυνατόν να σας δίνουμε 7 κρεβάτια χειρουργικά συν ένα επειγόντων και αυτή τη στιγμή να λειτουργούν 2+1 λόγω έλλειψης νοσηλευτικού και αναισθησιολόγων. Αυτό δεν είναι ανάπτυξη νοσοκομείου. Επίσης, δεν γίνεται να έχουμε τώρα 30 άτομα αντί για 72 άτομα προσωπικό καθαριότητας. Γι’ αυτό θα πω κι άλλα μετά. Και επίσης, αν θα πάτε την Παρασκευή, το φυλάκιο που θα δείτε είναι σαν ρημαδιό. Κοντεύει να γίνει κοτέτσι. Δεν υπάρχει προσωπικό ασφαλείας, όταν υπήρχε άφθονο τα χρόνια τα δικά μας. Τι θα κάνετε; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ.
Κύριε Υπουργέ, έχετε τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καταρχάς, με τους αριθμούς είναι βέβαιον ότι δεν τα πάτε πάρα πολύ καλά.
ΠΑΥΛΟΣ ΠΟΛΑΚΗΣ: Τέλεια. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Καθόλου καλά, αλλά μη με διακόπτετε γιατί εγώ δεν σας διέκοψα, γιατί αλλιώς θα πρέπει να μου μηδενιστεί ο χρόνος. 
Για το νοσηλευτικό προσωπικό αυτή τη στιγμή που μιλάμε έχουμε 37 θέσεις που αναμένονται από την 1Κ, 2Κ, 4Κ τις επόμενες εβδομάδες, συν 25 άτομα επικουρικού προσωπικού που πρόκειται να προσληφθούν εντός Νοεμβρίου από την πλατφόρμα και έχουν ήδη αποδεχθεί τη θέση. Άρα, 37 και 25 μας κάνουν 62 θέσεις. Και συνεχίζουμε. Όλο το προσωπικό που έχω πει ότι θα προσλάβω μέχρι να τελειώσω τη θητεία μου, θα προσληφθεί. Βεβαίως, μας ενδιαφέρει το νοσοκομείο να έχει τους νοσηλευτές που πρέπει. 
Πάμε τώρα συνολικά στο προσωπικό. Θα μας τρελάνετε. Κύριε Πρόεδρε, έχει συμβεί το ίδιο με το νοσοκομείο Χανίων. Είναι να πάω την Παρασκευή στα Χανιά για πολύ συγκεκριμένους λόγους. Πρώτα απ’ όλα για να δω το εργοτάξιο για το ΤΕΠ του Νοσοκομείου Χανίων πού θα παραδοθεί στις 31 Ιανουαρίου. Γίνεται πραγματικά καταπληκτικό αλλά είναι ένα πολύ μεγάλο έργο και δύσκολο. Γι’ αυτό έχει καθυστερήσει και θέλω να πάω να δω τι συμβαίνει. Να επισκεφθώ το Νοσοκομείο Χανίων, για το οποίο γίνεται εσχάτως πολύ μεγάλη φασαρία, αλλά και να κάνω εγκαίνια σε διάφορα κέντρα υγείας. 
Μου έκανε εντύπωση αυτό που έμαθα. Πήγατε στην Κίσσαμο πριν από λίγο καιρό αλλά στο νέο πλήρως ανακαινισμένο κέντρο υγείας δεν πήγατε. Για το Κέντρο Υγείας στα Σφακιά που κάνουμε ενεργειακή αναβάθμιση γράψατε διάφορες αρλούμπες στο facebook αλλά σας προκαλώ να πάμε μαζί τώρα που θα είμαι κάτω στα Χανιά να δούμε το Κέντρο υγείας στα Σφακιά. Τι παραδώσατε εσείς, που ήσασταν και Δήμαρχος Σφακίων κάποτε, και τι θα παραδώσω εγώ που είμαι από τη Φλώρινα και την Κλεισούρα. 
Πάμε τώρα στα νούμερα για να ξέρουν οι δικοί σας συντοπίτες περί τίνος πρόκειται. Υπουργός Υγείας, Παύλος Πολάκης: συνολικό προσωπικό του Νοσοκομείου Χανίων 575 άτομα. Υπουργός Υγείας Άδωνις Γεωργιάδης: 618 άτομα. Και εδώ δεν βάζω τους 25 που θα πάρουμε σε λίγες εβδομάδες. Θα πάμε συν 25. Ούτε τους 8 γιατρούς που θα πάρουμε μέσα στο Νοέμβριο που έχουν δεχτεί τη θέση, συν 25 και συν 8. Άρα, θα φτάσουμε συν 71 θέσεις παραπάνω από ό,τι επί Πολάκη. Πώς γίνεται, αγαπητέ κύριε συνάδελφε, με εσάς το νοσοκομείο με 71 άτομα λιγότερα να λειτουργούσε σωστά και να με εμάς να μη λειτουργεί. 
Να μην πω και για τον προϋπολογισμό του νοσοκομείου τώρα που έχει ακόμα μεγαλύτερο ενδιαφέρον. Για ποιο λόγο το λέω αυτό; Γιατί επαναλαμβάνετε εσείς στο τέλος «θα με τρελάνετε». Πάμε, λοιπόν, να δούμε λίγο τον προϋπολογισμό του. Παύλος Πολάκης, Βουλευτής Χανίων και Αναπληρωτής Υπουργός Υγείας ΣΥΡΙΖΑ. Προϋπολογισμός Νοσοκομείου Χανίων: 33,35 εκατομμύρια ευρώ. Ξέρετε πόσο έχει φτάσει φέτος; Εξήντα εκατομμύρια. Έχουμε αύξηση σχεδόν 100% στον προϋπολογισμό του νοσοκομείου. Θέλετε να μιλήσουμε λίγο για το έργο ενάμιση εκατομμύριο ευρώ που κάναμε για να αντικαταστήσουμε τις σωληνώσεις νοσοκομείου που παραλάβαμε στην εκλογική σας περιφέρεια, κύριε Υπουργέ; Ήταν ένα νοσοκομείο που έσταζαν τα ταβάνια, ήταν υπό κατάρρευση και δώσαμε ενάμισι εκατομμύριο μόνο για να αλλάξουμε τις σωληνώσεις. Το είχατε αφήσει αχούρι. 
Να κάνω μια πρόταση εδώ. Βλέπω ότι έχει γίνει μεγάλη φασαρία επειδή θα κατέβω στο νησί και είναι πολύ μεγάλες οι αντιδράσεις. Λοιπόν, εγώ καλώ τους πάντες να κάνουμε μια ανοιχτή συζήτηση την Παρασκευή το μεσημέρι και να είμαστε με ανοιχτές τις κάμερες και live μετάδοση και με εσάς, κύριε συνάδελφε, αν θέλετε να είστε παρών. Για το Νοσοκομείο Χανίων μέσα στο νοσοκομείο, μπροστά στους γιατρούς του νοσοκομείου και μπροστά στους εργαζόμενους του νοσοκομείου. Για να δούμε πια είναι η αλήθεια για το Νοσοκομείο Χανίων. 
Να πω μόνο μερικά νούμερα για να καταλάβουμε για τι νοσοκομείο μιλάμε. Σύνολο εξετάσεων και ιατρικών πράξεων εννεαμήνου 2026 σε σχέση με το 2025. Από 3.062.000 σύνολο πράξεων το 2025, έχουμε φτάσει ήδη τις 3.170.000 το 2026. Δηλαδή, στο πρώτο εννεάμηνο είμαστε 100.000 ιατρικές πράξεις παραπάνω απ’ ό,τι όλο το 2025. 
Τα υπόλοιπα στη δευτερολογία μου. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Κύριε Πολάκη, καλή πρόταση σας έκανε. 
Έχετε τον λόγο. 
ΠΑΥΛΟΣ ΠΟΛΑΚΗΣ: Πρώτον, θα αλλάξω την πτήση, θα έρθω νωρίς και θα τα πούμε στο Νοσοκομείο Χανίων. 
Δεύτερον, εγώ με τους αριθμούς τα πάω πάρα πολύ καλά. Εσύ πρέπει να πάρεις ένα λογιστή να σου κρατά βιβλία. Το ΕΣΥ θα το κλείσετε και θα είναι αμαρτία. Όταν θα λες νούμερα προϋπολογισμών θα λες και τι παραλάβαμε. Το 2014 παραλάβαμε προϋπολογισμό στα Χανιά 16.859.000. Το 2017-2018 το φτάσαμε 26.953.000. Αυτό είναι το νούμερο. Δεν ήταν 33.000.000. Εσύ ξέρεις τι λουμπινιά κάνεις; Επειδή δεν ξέρει ο κόσμος νομίζεις ότι δεν ξέρω κι εγώ. Προσθέτεις μέσα στον προϋπολογισμό. Όταν λέμε προϋπολογισμό λειτουργικών δαπανών, είναι προϋπολογισμός λειτουργικών δαπανών. Δηλαδή, φως, νερό, τηλέφωνο, υγειονομικό υλικό, ορθοπεδικό υλικό, φάρμακα, καθαριότητα, σίτιση κλπ. Αυτό συγκρίνουμε. Δεν θα μου συγκρίνεις τα υποτιθέμενα έργα του Ταμείου Ανάκαμψης που μπαίνουν μέσα. Γιατί στα 60 εκατομμύρια έχεις βάλει προφανώς και το ποσό του Ταμείου Ανάκαμψης. Εμείς τότε δεν είχαμε Ταμείο Ανάκαμψης. Μαζεύαμε από το Πρόγραμμα Δημοσίων Επενδύσεων και από το αποθεματικό του Υπουργείου Υγείας για να κάνουμε αυτά που κάναμε. Μέσα εκεί εγώ να δεις περηφάνεια που έχω. Το 1,5 εκατομμύριο για τις σωληνώσεις και τα πατώματα εγώ το άφησα. Δεν το έβαλες εσύ. Εγώ άφησα τα χρήματα αυτά. 
Δεύτερον, την πυρηνική ιατρική εγώ την άνοιξα. Τον στεφανιογράφο εγώ τον άνοιξα. Τον λιθοτρίπτη εγώ τον έβαλα. Τη λειτουργία του νοσοκομείου με καινούργιους κλιβάνους και με τέτοια, εμείς τα κάναμε. Το παιδοχειρουργικό, το θωρακοχειρουργικό εμείς τα κάναμε. Επτά χρόνια τι έχετε ανοίξει; Το καινούργιο που έχετε ανοίξει στα Χανιά, ποιο είναι; Ότι έχεις πάρει προσωπικό; Αφού σου απαντά, βρε, το σωματείο. Λέει, παίρνω 20 προσλήψεις επικουρικών και φεύγουν 20 άτομα από τον ΟΑΕΔ 55+. Μηδέν από μηδέν, μηδέν. 
Και βέβαια πάλι με ταρζανιές πας να απαντήσεις για το θέμα των… Είπες εδώ μέσα ότι θα προκηρύξεις 150; Ένα μήνα μετά προκήρυξες 20. Άρα, είσαι ψεύτης. Είσαι ή δεν είσαι;  Μη μου πεις σε βάθος τετραετίας. Πάει η τετραετία. Τελείωσε. Και δεν θα έχει κι άλλη. Έπα θα είμαστε.  
Με λίγα λόγια, με την παθολογική τι θα κάνεις; Εάν φύγει ένας, γκρεμίστηκε. Για τα υπόλοιπα, για την αντιπαράθεση στο Νοσοκομείο Χανίων, βεβαίως, ν’ αλλάξω το εισιτήριο. Είχα βγάλει εισιτήριο το μεσημέρι, να κατέβω για το συλλαλητήριο το βράδυ. Θα βγάλω πρωινό εισιτήριο και να τα πούμε στο αμφιθέατρο του Νοσοκομείου Χανίων. Τι κάναμε εμείς και τι έκανες εσύ. 
Και όσον αφορά -έχω χρόνο- στα Σφακιά, δεν ντρέπεσαι; Ένα αχούρι παρέλαβα από εσάς, ένα αχούρι και έφτιαξα δύο Κέντρα Υγείας και τολμάς και μιλάς, επειδή έφτιαξες δυο στέγαστρα;
Πέντε χρόνια στα Σφακιά και με εσένα Υπουργό, η ενεργειακή αναβάθμιση ξέρεις τι ήταν; Δύο στέγαστρα, πάνινα κιόλας το ένα και ως προς το άλλο, θεμελιώσατε κάτι σίδερα από κάτω, λες και θα στερεώσετε ουρανοξύστη. Αυτά.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Πολάκη.
Έχετε τον λόγο, κύριε Υπουργέ.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Το ότι θα τολμούσατε στη Βουλή των Ελλήνων εσείς να μου κάνετε υπόδειξη για το πώς να κρατάω τα βιβλία, όταν όλη η Ελλάδα ακόμη αναρωτιέται και γελάει με το βίντεο για τα διπλά βιβλία που είχατε δημοσίως παραδεχθεί ότι κρατούσατε, ως Δήμαρχος Σφακίων! Σε λίγο θα σας γνωρίσει και αυτός με το «Χωριάτικο» να σας έχει για τα διπλά βιβλία, να τα κρατάτε μαζί!
Άρα, υπόδειξη ο Πολάκης σε μένα για λογιστικά βιβλία πάει πολύ!
ΠΑΥΛΟΣ ΠΟΛΑΚΗΣ: Έλα, έλα!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Χαίρομαι που θα αλλάξετε την πτήση σας και θα είστε παρών, για να μιλήσουμε επιτέλους όχι με τον συνήθη συνδικαλιστικό οίστρο, αλλά με αριθμούς. Να ακούσει, λοιπόν, λίγο ο κόσμος για το τι παράγει αυτό το Νοσοκομείο, που δήθεν είναι υπό κατάρρευση.
Λοιπόν, στις εξετάσεις πρώτης ζήτησης κολονοσκοπήσεων, από επτακόσιες ογδόντα οκτώ το εννιάμηνο πέρσι, έχουμε φτάσει φέτος τις χίλιες τριακόσιες τριάντα τρεις. Είμαστε, δηλαδή, 69% πάνω. Στις γαστροσκοπήσεις, από εξακόσιες ενενήντα τέσσερις πέρσι, έχουμε φτάσει ήδη τις εννιακόσιες πενήντα μία, δηλαδή 37% πάνω.
Στην καρδιολογία -που λέει ότι δεν λειτουργεί- από διακόσιες ογδόντα αγγειοπλαστικές πέρσι, έχουμε κάνει ήδη τριακόσιες ενενήντα εννιά, +42%. Στις στεφανιογραφίες, από εννιακόσιες είκοσι επτά πέρσι, έχουμε κάνει ήδη στο εννιάμηνο χίλιες εκατόν πενήντα, +25%.
Ως προς τις αξονικές τομογραφίες, από έντεκα χιλιάδες εξακόσιες ογδόντα οκτώ πέρσι, έχουμε ήδη φτάσει στο εννιάμηνο -το άλλο είναι ετήσιο- δεκατρείς χιλιάδες τετρακόσιες δεκαεννιά. Ως προς τους υπέρηχους, από δεκατέσσερις χιλιάδες διακόσιους πενήντα έξι πέρσι στο έτος, στο εννιάμηνο έχουμε φτάσει τις δεκατέσσερις χιλιάδες εννιακόσιες ενενήντα πέντε.
Πείτε μου, κύριε Πολάκη: Ένα νοσοκομείο που καταρρέει γίνεται να ανεβάζει την παραγωγή του σε όλους τους δείκτες ταυτόχρονα; Και να καταρρέει και να ανεβάζει την παραγωγή του; Τότε εγώ δεν είμαι Υπουργός! Εγώ είμαι ταχυδακτυλουργός, εγώ είμαι μάγος, άμα καταφέρνω να το κάνω αυτό!
Άρα, προφανώς, το Νοσοκομείο δεν καταρρέει και αυτή είναι άλλη μια άσκηση μιζέριας που κάνετε μπας και ξαναβγείτε.
Όμως, δεν θα ξαναβγείτε, κύριε Πολάκη, με τέτοια! Δεν θα βγείτε! Και επειδή μου κάνατε και πρόκληση για το αν θα έχουμε άλλη θητεία, δεκτή η πρόκληση. Δίνουμε ραντεβού στη δημιουργία της νέας Βουλής, να δούμε ποιος από τους δυο μας θα είναι από μέσα και ποιος από τους δυο μας θα βλέπει τη Βουλή απ’ έξω. Να δούμε τι θα αποφασίσει ο ελληνικός λαός!
ΠΑΥΛΟΣ ΠΟΛΑΚΗΣ: Εδώ θα είμαστε!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Άρα, λοιπόν, επίσημα δεν έφερα τίποτα στο Νοσοκομείο. Η Γ΄ κάμερα πότε ήρθε και ένα σωρό άλλα;
Θα τα πούμε, λοιπόν…
ΠΑΥΛΟΣ ΠΟΛΑΚΗΣ: Ποιος την έφερε;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Έχει μπει τώρα και έρχεται.
ΠΑΥΛΟΣ ΠΟΛΑΚΗΣ: Ποιος την έφερε;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ την έφερα. Ποιος την έφερε;
Θα τα πούμε, λοιπόν, κύριε Πολάκη, στο Νοσοκομείο. Έχετε ξεκινήσει…
ΠΑΥΛΟΣ ΠΟΛΑΚΗΣ: Είσαι ψεύτης!
ΠΡΟΕΔΡΕΥΩΝ (Βασίλειος Βιλιάρδος): Κύριε Πολάκη, αφήστε τον να μιλήσει. Θα πει αυτά που θέλει.
ΠΑΥΛΟΣ ΠΟΛΑΚΗΣ: Μα, είναι ψεύτης ο άνθρωπος!
ΠΡΟΕΔΡΕΥΩΝ (Βασίλειος Βιλιάρδος): Κύριε Πολάκη, αφήστε τον να μιλήσει.
Συνεχίστε, κύριε Υπουργέ. Έχετε ένα λεπτό ακόμα.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Εγώ δεν εκνευρίζομαι. Με είπατε ψεύτη, με κατηγορήσατε. Εγώ σας απέδειξα με τους αριθμούς ότι όχι μόνο δεν καταρρέει το Νοσοκομείο, αλλά έχει σε όλους τους δείκτες τη μεγαλύτερη παραγωγή υπηρεσιών υγείας που είχε στην ιστορία του! Αυτή είναι η πραγματικότητα.
ΠΑΥΛΟΣ ΠΟΛΑΚΗΣ: Ναι, φάνηκε!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Και όλη αυτή η εικόνα κατάρρευσης, την οποία προσπαθείτε να χτίσετε όλο τον τελευταίο καιρό, τη χτίζετε, επειδή ακούσατε ότι θα κατέβει ο Γεωργιάδης στα Χανιά για να κάνει εγκαίνια στα κέντρα υγείας και να δει το εργοτάξιο στο Νοσοκομείο. Όμως, δεν θα σας περάσει, γιατί εγώ σε όλη αυτή την προπαγάνδα πάντα απαντώ με την πραγματικότητα.
Και η πραγματικότητα νικάει πάντα την προπαγάνδα, κύριε Πολάκη και ο κόσμος στα Χανιά ξέρει ότι έχει ένα καλό νοσοκομείο, με προβλήματα, ναι, με προκλήσεις που θα τις πούμε κάτω, ναι, αλλά έχει ένα καλό νοσοκομείο.
Ευχαριστώ πολύ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ.
Θα συνεχίσουμε με τη συζήτηση της ενδέκατης με αριθμό 114/16-10-2026 επίκαιρης ερώτησης δεύτερου κύκλου της Βουλευτού Β2΄ Δυτικού Τομέα Αθηνών της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ κ. Μαρίας Αθανασίου προς τον Υπουργό Υγείας, με θέμα: «Ανάγκη λήψης πρωτοβουλιών για τη βελτίωση των συνθηκών παροχής της δημόσιας οδοντιατρικής φροντίδας προς αποκατάσταση ελλείψεων και ανεπαρκειών που αναδεικνύει ο Πανελλήνιος Σύλλογος Οδοντιάτρων Δημόσιας Υγείας».
Κυρία Αθανασίου, έχετε τον λόγο.
ΜΑΡΙΑ ΑΘΑΝΑΣΙΟΥ: Ευχαριστώ, κύριε Πρόεδρε.
Κύριε Υπουργέ, η απάντηση που δόθηκε στην υπ’ αριθμόν 5900 ερώτησή μας του περασμένου Ιουνίου, με θέμα την κατάσταση εκτάκτου ανάγκης στη δημόσια οδοντιατρική φροντίδα, προκάλεσε έντονη δυσαρέσκεια στον κλάδο, καθώς στερούταν ουσιαστικών τοποθετήσεων και δεσμεύσεων.
Ο ως άνω κλαδικός φορέας των οδοντιάτρων κάνει λόγο για δραματική υποστελέχωση και υποχρηματοδότηση που βιώνουν καθημερινά οι οδοντιατρικές δομές στα κέντρα υγείας και στα νοσοκομεία του ΕΣΥ.
Ενόψει των προαναφερθέντων, οι οδοντίατροι θεωρούν ότι είναι αναγκαίες, πρώτον, οι μαζικές προκηρύξεις μόνιμων θέσεων οδοντιάτρων του Εθνικού Συστήματος Υγείας και όχι μόνο επικουρικών τόσο σε δομές πρωτοβάθμιας φροντίδας όσο και σε νοσοκομεία, για την πλήρη κάλυψη όλων των οργανικών κενών, δεύτερον, η θεσμοθέτηση και η υποχρεωτική στελέχωση κάθε δημόσιας οδοντιατρικής έδρας με βοηθό οδοντιάτρου/νοσηλευτή οδοντιατρικής, τρίτον, η άμεση έκδοση της προβλεπόμενης υπουργικής απόφασης για τη διαδικασία επιλογής υπευθύνων συντονισμού στα κέντρα υγείας, με αξιοκρατικά κριτήρια και χωρίς διακρίσεις, τέταρτον, η γενναία χρηματοδότηση για τον εκσυγχρονισμό του τεχνολογικού εξοπλισμού και των οδοντιατρικών μονάδων του ΕΣΥ και πέμπτον, η σύσταση και στελέχωση οδοντιατρικών τμημάτων σε όλα τα νοσοκομεία της χώρας, ιδίως για τη φροντίδα ΑμεΑ και ειδικών ομάδων πληθυσμού.
Ερωτάσθε, λοιπόν, κύριε Υπουργέ: Προτίθεσθε να λάβετε τις απαραίτητες πολιτικές πρωτοβουλίες, προκειμένου να προκηρυχθούν μόνιμες θέσεις οδοντιάτρων στο ΕΣΥ, προκειμένου να θεσμοθετηθεί η υποχρεωτική στελέχωση κάθε δημόσιου οδοντιατρικού ιατρείου με βοηθό οδοντιατρείου/νοσηλευτή οδοντιατρικής, προκειμένου να εκσυγχρονιστεί ο τεχνολογικός εξοπλισμός των οδοντιατρικών μονάδων του ΕΣΥ και προκειμένου να συσταθούν και να στελεχωθούν αναλόγως οδοντιατρικά τμήματα σε όλα τα νοσοκομεία της χώρας, ιδίως για τη φροντίδα ΑμεΑ και ειδικών μονάδων ομάδων πληθυσμού;
Δεύτερον, πότε σκοπεύετε να εκδώσετε την προβλεπόμενη από σχετικό νόμο υπουργική απόφαση για τη διαδικασία επιλογής υπευθύνων συντονισμού στα δημόσια κέντρα υγείας, με αξιοκρατικά κριτήρια και χωρίς διακρίσεις;
Σας ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αθανασίου.
Έχετε τον λόγο, κύριε Υπουργέ.
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε Πρόεδρε.
Κυρία συνάδελφε, να πάμε με τη σειρά. Κατ’ αρχάς, ευχαριστώ για την ερώτηση. Θέλω εισαγωγικά να πω, για να μην παρεξηγηθώ, παρότι το ΕΣΥ κάνει πάρα πολλά και σε επίπεδο πρωτοβάθμιας φροντίδας υγείας, αλλά και σε νοσοκομειακό επίπεδο για την παροχή και οδοντιατρικής κάλυψης στους συμπολίτες μας, είναι το κομμάτι αυτό ένα από τα αδύναμα σημεία του Εθνικού Συστήματος Υγείας.
Όμως, στην ερώτησή σας θέλω να είμαι λίγο συγκεκριμένος. Στην παράγραφο 1 του άρθρου 10 του ν.4486/2017 προβλέπεται ότι σε κάθε οδοντιατρείο κέντρου υγείας συγκροτείται και λειτουργεί οδοντιατρική ομάδα με ελάχιστη σύνθεση έναν οδοντίατρο και έναν βοηθό οδοντιατρείου ή νοσηλευτή. Επικουρικά μέλη της οδοντιατρικής ομάδας μπορεί να είναι οδοντοτεχνίτες, επισκέπτες υγείας και διοικητικό προσωπικό.
Δεν προκύπτει από τη νομοθεσία η υποχρέωση παροχής οδοντιατρικής φροντίδας με τη συμμετοχή βοηθού οδοντιάτρου ή νοσηλευτή τόσο για τον δημόσιο όσο και για τον ιδιωτικό τομέα.
Αναφορικά με την παροχή οδοντιατρικής φροντίδας προς τα άτομα με αναπηρία από τα οδοντιατρεία των κέντρων υγείας της χώρας, η υπηρεσία έχει συγκεντρώσει όλα τα σχετικά στοιχεία για το πότε ακριβώς και υπό ποιες προϋποθέσεις γίνεται αυτό. Θα σας τα παραδώσω, γιατί είναι αναλυτικά και έχουμε φροντίσει σε πάρα πολλά κέντρα υγείας να φτιάξουμε παρόμοιες υποδομές. Σε πάρα πολλά από αυτά που εγκαινιάζω, αν δείτε -και ανεβάζω σχετικά βίντεο- παρουσιάζω πάντα και τα οδοντιατρεία μέσα στα κέντρα υγείας και τη μεγάλη αναμόρφωση που έχουμε κάνει σε αυτά. Διότι είπα ότι θεωρώ σημαντικό σημείο της πολιτικής μου την καλύτερη οδοντιατρική κάλυψη, στην οποία θεωρώ ότι είμαστε ακόμα πίσω σε σχέση με αυτό που θα θέλαμε να είμαστε.
Και με τον ΕΟΠΥΥ πρόκειται σύντομα να ανακοινώσουμε ένα νέο «Dental Pass» σαν και αυτό που είχαμε κάνει πριν από δύο χρόνια, ακριβώς για να δώσουμε την ευκαιρία σε πάρα πολλά παιδιά να εξεταστούν σε κατάλληλη ηλικία, δωρεάν από το κράτος, ως προς την οδοντιατρική τους φροντίδα, γιατί από εκείνη την ηλικία ξεκινάει η σωστή οδοντιατρική φροντίδα όλων των ανθρώπων.
Άρα, η ερώτησή σας είναι σωστή, αγγίζει ένα πραγματικό πρόβλημα του ΕΣΥ, αλλά έχει γίνει ήδη πολύ μεγάλη πρόοδος και σε αυτό.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Κυρία Αθανασίου, έχετε τον λόγο.
ΜΑΡΙΑ ΑΘΑΝΑΣΙΟΥ: Ευχαριστούμε, κύριε Υπουργέ, για την ενημέρωση.
Όμως, οι αυξημένες ανάγκες και η ανύπαρκτη ουσιαστικά οδοντιατρική φροντίδα στη δημόσια υγεία προς το παρόν κάνουν τις προκηρυσσόμενες θέσεις να μοιάζουν με σταγόνα στον ωκεανό. Και τούτο, γιατί η επίκληση της προκήρυξης μόλις οκτώ θέσεων οδοντιάτρων στο ΕΣΥ σε συνολικό αριθμό χιλίων εκατόν εβδομήντα προκηρυσσόμενων θέσεων γιατρών για το σύνολο των νοσοκομείων της χώρας, καθώς και είκοσι πέντε θέσεων για την πρωτοβάθμια φροντίδα υγείας, είναι εμφανές ότι δεν καλύπτει σχεδόν καμία ανάγκη. Όταν οι ελλείψεις αριθμούν εκατοντάδες κενά λόγω αθρόων συνταξιοδοτήσεων και πολυετούς παγώματος διορισμών, ο ισχυρισμός ότι ενισχύεται το σύστημα με μεμονωμένες προκηρύξεις είναι προφανές ότι εξυπηρετεί άλλους σκοπούς.
Δεύτερον, στην απάντηση του Υπουργείου Υγείας δεν έκανε καμία απολύτως αναφορά στο μείζον ζήτημα της στελέχωσης των δομών με βοηθούς οδοντιατρείου. Η άσκηση της οδοντιατρικής φροντίδας χωρίς βοηθό είναι αντιεπιστημονική και επικίνδυνη. Γιατί η σύγχρονη οδοντιατρική πράξη διεθνώς βασίζεται στη συνεργασία τουλάχιστον τεσσάρων χειρών, η οποία εγγυάται την ασφάλεια του ασθενούς, την αυστηρή τήρηση των πρωτοκόλλων αποστείρωσης, υγιεινής και την αποφυγή διασταυρωμένης μόλυνσης. Η απουσία, λοιπόν, βοηθού αναγκάζει τον οδοντίατρο να εκτελεί ταυτόχρονα χρέη γραμματέα, νοσηλευτή και επεμβαίνοντος ιατρού, υποβαθμίζοντας έτσι την ποιότητα της παρεχόμενης φροντίδας. 
Να σημειωθεί ότι υπάρχει ήδη εδώ και εννέα χρόνια σχετικός νόμος, όπως είπατε, στο άρθρο 10 του ν.4486/7-8-2017 του Υπουργείου Υγείας, ο οποίος προβλέπει για τα οδοντιατρεία σε όλες τις πρωτοβάθμιες υγειονομικές μονάδες τη σύσταση και λειτουργία οδοντιατρικής ομάδας, αποτελούμενες κατ’ ελάχιστο από έναν οδοντίατρο και έναν βοηθό οδοντιατρείου ή ελλείψει αυτού εξειδικευμένο νοσηλευτή και επιπλέον γραμματειακή υποστήριξη και οδοτεχνίτη, όπου παρέχονται προσθετικές εργασίες. Ο νόμος αυτός δεν έχει εφαρμοστεί ποτέ και πουθενά έως σήμερα. Υπάρχουν εμπεριστατωμένες προτάσεις από τον οδοντιατρικό κλάδο για την εφαρμογή του. 
Τρίτον, διοικητικός αποκλεισμός και μετάθεση ευθυνών στις Υγειονομικές Περιφέρειες για το πάγιο και θεσμικό αίτημα του κλάδου για αξιοκρατική επιλογή Συντονιστών Διευθυντών στις Πρωτοβάθμιες Υγειονομικές Μονάδες και όχι με την επιλογή του προτιμητέου με βάση αυθαίρετα ή προσωπικά κριτήρια. Το Υπουργείο ομολογεί ότι ακόμα λειτουργεί υπό μεταβατικό καθεστώς βάσει των ν. 4238/2014 και ν.4931/2022, καθώς δεν έχει εκδοθεί η απαραίτητη υπουργική απόφαση. Αντί να αναλάβει την ευθύνη για την καθυστέρηση, μετακυλύει τις αποφάσεις στη διακριτική ευχέρεια των διοικητών των ΥΠΕ.
(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Βουλευτού)
 Τέταρτον, παραπομπή στο αόριστο μέλλον για τους οργανισμούς των νοσοκομείων. Η απάντηση σχετικά με τη σύσταση νέων οδοντιατρικών τμημάτων ή την αύξηση οργανικών θέσεων εξαντλείται σε γενικόλογες αναφορές περί υποβολής προτάσεων και κατάρτισης νέων οργανισμών στο πλαίσιο των οικονομικών δυνατοτήτων. Χωρίς συγκεκριμένο χρονοδιάγραμμα, δεσμευτικό κονδύλι και στρατηγικό σχεδιασμό, οι εξαγγελίες αυτές παραμένουν άνευ αξίας. 
Πέμπτον, πλήρης αγνόηση των πραγματικών αναγκών των πολιτών. Η στοματική υγεία, το είπατε κι εσείς, αποτελεί αναπόσπαστο κομμάτι της γενικής υγείας. Η αδυναμία του ΕΣΥ να παράσχει δωρεάν, πλήρη, επιστημονικά ενδεδειγμένη και ασφαλή οδοντιατρική φροντίδα, επιβαρύνει δυσανάλογα τα νοικοκυριά και οδηγεί στην περιθωριοποίηση ευάλωτων ομάδων. Το ποσοστό των δημόσιων δαπανών για οδοντιατρική φροντίδα είναι μηδαμινό σε σχέση με το αντίστοιχο ποσοστό του μέσου όρου της Ευρωπαϊκής Ένωσης, σύμφωνα με τα στοιχεία της ΕΛΣΤΑΤ.
 Με αυτά τα δεδομένα, είναι άμεση και απαιτητική η ανάγκη για μαζικές προκηρύξεις μόνιμων θέσεων οδοντιάτρων ΕΣΥ και όχι μόνο επικουρικών, σε πρωτοβάθμια φροντίδα υγείας και νοσοκομεία, για την πλήρη κάλυψη όλων των οργανικών κενών, όπως επίσης και για τη θεσμοθέτηση και υποχρεωτική στελέχωση κάθε δημόσιας οδοντιατρικής μονάδας με βοηθό οδοντιατρείου, όπως προβλέπεται από τον ισχύοντα σχετικό νόμο για την ασφαλή και επιστημονικά ενδεδειγμένη άσκηση του λειτουργήματος. 
Επιπροσθέτως, είναι αναγκαίο να δρομολογηθεί άμεσα η διαδικασία επιλογής υπεύθυνων συντονισμού στα Κέντρα Υγείας με αξιοκρατικά κριτήρια… 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Αθανασίου. 
Πριν σας δώσω το λόγο, κύριε Υπουργέ, να αναγγείλω τα παιδιά. 
Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής τριάντα μαθήτριες και μαθητές και τρεις συνοδοί εκπαιδευτικοί από το Γυμνάσιο Διακοπτού Αχαΐας. 
Η Βουλή σάς καλωσορίζει. 
(Χειροκροτήματα από όλες τις πτέρυγες της Βουλής)
Έχετε τον λόγο, κύριε Υπουργέ, για τη δευτερολογία σας. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Ευχαριστώ πολύ, κύριε Πρόεδρε. 
Κυρία Αθανασίου, κατ’ αρχάς, όσον αφορά τις προκηρυχθείσες θέσεις για το ΕΣΥ και για την πρωτοβάθμια φροντίδα υγείας. Εμείς έχουμε συγκεκριμένο αριθμό θέσεων που μπορούμε να προκηρύξουμε και ιεραρχούμε προτεραιότητες. Οι προτεραιότητες ιεραρχούνται από τους διοικητές των νοσοκομείων και από τους διοικητές των υγειονομικών περιφερειών, που βάζουν σε σειρά τις μεγάλες ελλείψεις. 
Δέχομαι ότι είναι μικρός ο αριθμός των οδοντίατρων, όμως έπρεπε να πάρουμε πρώτα αναισθησιολόγους, έπρεπε να πάρουμε πρώτα παθολόγους, έπρεπε να πάρουμε πρώτα καρδιολόγους, ειδικότητες δηλαδή χωρίς τις οποίες ένα νοσοκομείο ή ένα κέντρο υγείας δεν λειτουργεί, δεν υπάρχει. Άρα, αν βάλετε τη συνολική εικόνα, έχουμε κάνει φέτος τη μεγαλύτερη ενιαία προκήρυξη για πρόσκληση ιατρικού προσωπικού στο ΕΣΥ στην ιστορία του. Χίλιες εκατόν εβδομήντα μία θέσεις σε μία προκήρυξη δεν έχουν ξαναγίνει ποτέ. Σε αυτές είχαμε πράγματι περίπου τριάντα πέντε θέσεις για οδοντιάτρους. Θα έπρεπε να έχουμε πενήντα. Καταφέραμε να βάλουμε τριανταπέντε. Όμως, πάλι τριάντα πέντε σε έναν χρόνο δεν νομίζω να έχουν ξαναγίνει ποτέ. Άρα, να το βλέπουμε πάντα συγκριτικά. 
Δέχομαι, όμως, και σας το είπα και από την πρωτολογία μου, ότι για το κομμάτι της οδοντιατρικής κάλυψης είμαστε πίσω. Ενώ γενικά το ΕΣΥ είναι ένα πάρα πολύ καλό σύστημα, απολύτως συγκρίσιμο με τα ξένα συστήματα και σε πολλά σημεία υπερέχει των ξένων συστημάτων, στο κομμάτι της οδοντιατρικής κάλυψης δεν είμαστε στο σημείο που θα ήθελα προσωπικά να είμαστε. Δέχομαι ότι είναι μια πρόκληση που έχουμε να την αντιμετωπίσουμε στο μέλλον και υπό την έννοια αυτή καλωσορίζω την ερώτησή σας. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Θα συνεχίσουμε με την δωδέκατη με αριθμό 129/19-10-2026 επίκαιρη ερώτηση δεύτερου κύκλου της Προέδρου της Κ.Ο. ΠΛΕΥΣΗ ΕΛΕΥΘΕΡΙΑΣ και Βουλευτού Β1' Βόρειου Τομέα Αθηνών κυρίας Ζωής Κωνσταντοπούλου προς τον Υπουργό Υγείας με θέμα: «Η συμμετοχή σας στη μυστική συνάντηση με παράγοντες του διεθνούς σιωνισμού και της κυβέρνησης Νετανιάχου στην Αθηναϊκή Λέσχη στις 12 Οκτωβρίου 2026». 
Έχετε τον λόγο, κυρία Πρόεδρε. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ευχαριστώ πολύ, κύριε Πρόεδρε.
 Κύριε Γεωργιάδη, είπα να σας απασχολήσω λίγο και να σας εκτρέψω από τις ακροβατικές σας επιδόσεις και τα επιφωνήματα στα οποία επιδίδεστε, για να σας ρωτήσω κάτι σοβαρό, το οποίο δεν εξαντλείται, βέβαια, ούτε στη σημερινή ημέρα ούτε στις σημερινές ημέρες. Είναι κάτι εξαιρετικά βαρύ, σοβαρό και η απάντηση που θα δώσετε, βεβαίως, θα σας συνοδεύει. 
Πρέπει να σας επισημάνω ότι την ώρα που περιμένουμε μεθαύριο να γιορτάσουμε την επέτειο του «ΟΧΙ» των Ελλήνων στους φασίστες και στους ναζιστές, είναι εξαιρετική προσβολή για τον ελληνικό λαό ένας εν ενεργεία Υπουργός και Αντιπρόεδρος του κυβερνώντος κόμματος να συναντιέται κρυφά, μαζί με άλλα μέλη του κόμματός του, του κόμματός σας, της Νέας δημοκρατίας, Βουλευτές και Υπουργούς και Βουλευτές άλλων κομμάτων και πρώην πρωθυπουργό, με ομάδες και παράγοντες του διεθνούς σιωνισμού, με διεθνή οργάνωση, την Israel Allies Foundation, που έχει ως σκοπό την προώθηση σιωνιστικών στόχων, δηλαδή τη συνέχιση των παραβιάσεων του διεθνούς δικαίου, που προωθεί την εν εξελίξει γενοκτονία σε βάρος του παλαιστινιακού λαού και υποθάλπει έναν καταζητούμενο εγκληματία, παραβάτη του διεθνούς ποινικού δικαίου, τον Πρωθυπουργό του Ισραήλ Νετανιάχου. Να δούμε τι θα γίνει και με τις αυριανές εκλογές. 
Αποκαλύφθηκε, όχι με δική σας πρωτοβουλία, αλλά από δημοσιογραφική ομάδα, την Reporters United, ότι παρευρεθήκατε σε μυστική συνάντηση στο Κέντρο της Αθήνας στις 12 Οκτωβρίου, για την οποία δεν είχατε πει λέξη μέχρι να αποκαλυφθεί στις 15 Οκτωβρίου, ότι σε αυτή τη μυστική συνάντηση συμμετείχε η πρέσβης του Ισραήλ, η Υπουργός Τεχνολογίας του Ισραήλ -θα μας επιβεβαιώσετε αν είναι αληθές ή όχι- αλλά και παράγοντες της Israel Allies Foundation και ότι για την προώθηση των σκοπιμοτήτων του διεθνούς σιωνισμού στους οποίους συμμετείχατε δεν είχατε πει λέξη. 
Έκτοτε, προσπαθείτε να διασκεδάσετε τις εντυπώσεις. Λέτε ότι δεν γνωρίζετε τίποτα σχετικά, ότι απλώς συμμετείχατε σε μία συνάντηση διακοσίων ατόμων. Θα είχε ενδιαφέρον να μας πείτε ποιοι άλλοι συμμετείχαν και ήταν αυτά τα διακόσια άτομα. Κυρίως, όμως, έχει σημασία, γιατί είστε εν ενεργεία Υπουργός, να μας πείτε: Συμμετείχατε ως Υπουργός; Ενημερώσατε πριν ή μετά τον Πρωθυπουργό, ενημερώσατε τον Πρόεδρο της Βουλής και τι σας είπαν; 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε.
 Κύριε Υπουργέ, έχετε τον λόγο. 
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Πρώτον, ευχαριστώ πάρα πολύ για την ερώτηση. 
Μάλλον με έχετε μπερδέψει με τον κ. Χρηστίδη, τον οποίο ραπίσατε πριν από μερικές μέρες εδώ κι αυτός, κατά τη γνώμη μου πολύ κακώς, αντί να απαντήσει επί του ουσίας, προσπάθησε περίπου να δικαιολογηθεί γιατί βρέθηκε εκεί πέρα. 
Νομίζετε ότι εγώ είμαι τέτοιου είδους πολιτικός και ξεκινήσατε με ένα αστείο για το σύνθημα της ΔΑΠ-ΝΔΦΚ, το οποίο φώναζα με τους Οννεδίτες στα Γιάννενα. Εσείς δεν έχετε πάει σε διαδηλώσεις στη ζωή σας, κυρία Κωνσταντοπούλου; Δεν έχετε φωνάξει «αριστερά» συνθήματα; Τι θα κάνουμε τώρα; Θα μου κάνετε έλεγχο τι είδους συνθήματα θέλω να λέω; Ή πιστεύετε ότι εγώ δεν είμαι περήφανος για τη ΔΑΠ-ΝΔΦΚ που διέλυσε την αριστερά στα πανεπιστήμια και κάποιους τύπους σας εσάς, με τέτοιο σύνθημα το οποίο βγήκε από αυτήν την ιστορία; Το λέω γιατί πολλοί δεν το ξέρουν που είναι ΔΑΠίτες. Το «α και ου και ΔΑΠ-ΝΔΦΚ», κύριε Πρόεδρε, είναι το σύνθημα όταν οι αριστεροί φώναζαν «α και ου» και έβριζαν τους ΔΑΠίτες, και μπαίνανε με θάρρος μέσα στα αμφιθέατρα και κέρδισαν τις εκλογές από την αριστερά και κρατάγανε ανοιχτά τα πανεπιστήμια. Είμαι πάρα πολύ περήφανος που υπήρξα στην ΔΑΠ-ΝΔΦΚ, πάρα πολύ περήφανος για την ΟΝΝΕΔ και τα αστειάκια σας, σας τα επιστρέφω.
Πάμε τώρα στο προκείμενο. Πρώτα από όλα, εγώ δεν πήγα σε καμία μυστική συνάντηση. Μυστική συνάντηση στο κέντρο της Αθήνας, με διακόσιους προσκεκλημένους, μόνο σε ένα άρρωστο μυαλό μπορεί να υπάρχει. Προφανώς, όταν θέλεις να κάνεις μυστική συνάντηση, δεν πας στο κέντρο της Αθήνας και δεν πας με άλλους διακόσιους. Μέσα ήταν και δημοσιογράφοι και πολιτικοί και επιχειρηματίες και πάρα πολύς κόσμος.
Γιατί με κατηγορείτε ακριβώς; Με κατηγορείτε ότι δεν την ανήρτησα στα social media. Γι’ αυτό με κατηγορείτε. Μα, δεν αναρτώ όλα όσα κάνω στα social media. Ούτε τα μισά από όσα κάνω δεν αναρτώ στα social media. Ή μήπως θα χρειαζόταν να αναρτήσω ότι πήγα εκεί για να καταλάβετε ότι ο Άδωνις Γεωργιάδης υποστηρίζει αναφανδόν τη στρατηγική σχέση Ελλάδας-Ισραήλ και προσπάθησα να το αποκρύψω; Μα, σε αυτήν τη Βουλή, γι' αυτό έχουμε συγκρουστεί πάρα πολλές φορές.
Δεν καταλαβαίνω τη φύση της ερώτησής σας. Για να πάω εγώ σε μια συνάντηση με την Πρέσβειρα του Ισραήλ παρούσα και άλλους ανθρώπους από το Ισραήλ και να ενισχύσω τις σχέσεις Ελλάδας-Ισραήλ, χρειάζομαι άδεια από τον Πρόεδρο της Βουλής ή από τον Πρωθυπουργό; Πού τα είδατε αυτά γραμμένα; Προφανώς, όταν ήσασταν εσείς Πρόεδρος της Βουλής, ως τύραννος που ήσασταν εδώ, θα θέλατε όλοι να σας ζητάνε την άδεια. Ευτυχώς, ο κ. Κακλαμάνης δεν έχει τέτοια χούγια. Άρα, ούτε τον Πρωθυπουργό ενημέρωσα, ούτε τον Πρόεδρο της Βουλής, ούτε και χρειαζόταν να πάρω καμία άδεια.
Κυρία Πρόεδρε, αν δεν το ξέρετε -και πάμε τώρα στο ζουμί-, η στρατηγική σχέση Ελλάδος-Ισραήλ δεν οικοδομήθηκε μόνο από την παρούσα Κυβέρνηση, τον παρόντα Πρωθυπουργό, τον Κυριάκο Μητσοτάκη. Ξεκίνησε το 2010 από τον τότε Πρωθυπουργό Γιώργο Παπανδρέου, με την πρώτη συνάντηση Παπανδρέου-Νετανιάχου, συνεχίστηκε με την τριμερή Κυβέρνηση Σαμαρά-Βενιζέλου-Κουβέλη κατά το διάστημα της συγκυβέρνησης 2012-2014, συνεχίστηκε από τον Αλέξη Τσίπρα και την «πρώτη φορά Αριστερά» κατά το 2015-2019 και συνεχίζεται επί Κυριάκου Μητσοτάκη 2019-2026.
Στην περίπτωση που έχει ξεφύγει της προσοχής σας, κυρία Πρόεδρε -καταθέτω μόνο δύο από τις τελευταίες δηλώσεις για τα Πρακτικά-, το κράτος του Ισραήλ και ο Πρωθυπουργός του επισήμως στηρίζουν την Ελλάδα σε όλα τα εθνικά της δίκαια. Καταδικάζουν την παράνομη κατοχή της Κύπρου από την Τουρκία. Καταδικάζουν το παράνομο τουρκολιβυκό μνημόνιο στο Μεσόγειο Θάλασσα. Οικοδομούν το περίφημο καλώδιο με την Κύπρο, το οποίο καταλήγει στο Ισραήλ για  την ενεργειακή απεξάρτηση της Μεγαλονήσου.
Τα υπόλοιπα, στη δευτερολογία μου. 
(Στο σημείο αυτό ο Υπουργός Υγείας κ. Σπυρίδων-Άδωνις Γεωργιάδης  καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και  Πρακτικών της Βουλής)
ΠΡΟΕΔΡΕΥΩΝ (Βασίλειος Βιλιάρδος): Ευχαριστώ πολύ, κύριε Υπουργέ.
Κυρία Πρόεδρε, έχετε τον λόγο.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Κύριε Γεωργιάδη, δεν σας μπέρδεψα. Ξέρω πολύ καλά ότι απευθύνομαι σε φασίστα, ακροδεξιό, αρνητή του Ολοκαυτώματος και που κομπάζει ότι έχει βγάλει πολλά λεφτά πουλώντας βιβλία αντισημιτικά του Κώστα Πλεύρη, που αναλύουν την άρνηση του Ολοκαυτώματος. Ξέρω πολύ καλά σε ποιον απευθύνομαι και καταλαβαίνετε πολύ καλά και ποια σάς απευθύνεται.
Άρα, περιττεύει να μου λέτε τι έχει κάνει ο Πρωθυπουργός του Ισραήλ, γιατί γνωρίζω πολύ καλά και θα φροντίσω να λογοδοτήσει ο κ. Νετανιάχου, ο φίλος σας, γιατί δεν πρόκειται περί Πρωθυπουργού. Πρόκειται περί διεθνούς εγκληματία, ο οποίος παραπέμπεται στο Διεθνές Ποινικό Δικαστήριο και είναι καταζητούμενος με ένταλμα σύλληψης για εγκλήματα πολέμου, εγκλήματα κατά της ανθρωπότητας και έχει κριθεί ότι το κράτος και η Κυβέρνησή του διαπράττουν γενοκτονία. Οπότε και εσείς να είστε λίγο προσεκτικός ως εγκωμιαστής αυτών των εγκλημάτων, που είχατε πει ακόμη ότι καλά έκαναν και βομβάρδισαν τα νοσοκομεία στη Γάζα οι δυνάμεις του ισραηλινού στρατού IDF, που προσομοιάζει με το ΙΑF, με το οποίο εσείς συναντιέστε.
Τώρα, έχω να σας πω ότι εγώ σας αντιμετωπίζω ποινικά σε αυτήν την επίκαιρη ερώτηση, οπότε και αυτό να το λογαριάσετε, γιατί έχετε υποπέσει σε πάρα πολλές αντιφάσεις σε σχέση και με όσα έχετε ο ίδιος πει, αλλά και με όσα λένε οι συνδαιτημόνες σας. Εσείς λέτε ότι δεν γνωρίζετε περί λόμπι, ο κ. Θεοχάρης ήρθε το μεσημέρι και μας έψεξε που δεν γνωρίζουμε εμείς περί λόμπι. Εσείς λέτε ότι ήταν μια ανοικτή συνάντηση, αλλά αυτή η ανοικτή συνάντηση που λέτε ότι δεν ήταν μυστική, δεν δημοσιοποιήθηκε ποτέ και από κανέναν μέχρι τρεις μέρες αργότερα, την Πέμπτη 15 Οκτωβρίου και εντεύθεν δεν έχει υπάρξει καμία επίσημη ανακοίνωση ούτε του κόμματός σας, ούτε του Πρωθυπουργού, ούτε της Κυβέρνησης, ούτε του Προέδρου της Βουλής, ούτε του Προέδρου του ΠΑΣΟΚ. Οι Σπαρτιάτες δεν έχουν Πρόεδρο. Έχουν εσάς, προφανώς, όπως όλα τα απολειφάδια της ακροδεξιάς.
Είπατε ότι συμμετείχαν δημοσιογράφοι; Πείτε μας ποιοι. Είπατε ότι συμμετείχαν και πολιτικοί άλλοι εκτός από αυτούς που δημοσιοποιήθηκε η παρουσία τους; Πείτε μας ποιοι. Είπατε ότι δεν ενημερώσατε τον Πρωθυπουργό και δεν σας έχει καλέσει εντεύθεν να δώσετε εξηγήσεις για αυτήν την πράξη, η οποία συνιστά ωμή παραβίαση των καθηκόντων σας και ως Υπουργού και ως Βουλευτή; Δεν γνωρίζετε ότι δεν δικαιούστε -την ώρα που φέρετε την ιδιότητα του Υπουργού Ελληνικής κυβερνήσεως, με εντολή του Ελληνικού λαού κατά το Ελληνικό Σύνταγμα και του Βουλευτή του Ελληνικού Κοινοβουλίου- να πραγματοποιείτε μυστικές συναντήσεις με ξένους παράγοντες για την προώθηση συμφερόντων ξένου κράτους; Ή θέλετε να μας πείτε ότι το φοβερό που πετύχατε είναι να καταδικάσει ένας διαπράττων διεθνή εγκλήματα εισβολής και κατοχής και παραβίασης του διεθνούς ανθρωπιστικού δικαίου, τις παραβιάσεις που διαπράττει άλλος; Μας λέτε, δηλαδή, ότι τα διλήμματα σας είναι μεταξύ του Ερντογάν και του Νετανιάχου; Καλύτερων δεν έχετε; Αυτά είναι τα διλήμματα σας;
Υπάρχει, κύριε, το Διεθνές Δίκαιο, το Διεθνές Ποινικό Δίκαιο, το Διεθνές Ανθρωπιστικό Δίκαιο που δεσμεύει τη χώρα μας, υπάρχει το Σύνταγμα που σας απαγορεύει να πράττετε προς το συμφέρον ξένου κράτους εν αγνοία των θεσμών της ελληνικής Δημοκρατίας και υπάρχει και ο Ελληνικός λαός που βλέπει τι κάνετε. 
Απαντήστε, λοιπόν, ποιοι άλλοι ήταν και λογοδοτήστε όπως οφείλετε. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κυρία Πρόεδρε.
Κύριε Υπουργέ, έχετε τον λόγο.
ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Κρίμα που δεν υπάρχει τριτολογία. Θα ήθελα πολύ να μου εξηγήσει η κυρία Πρόεδρος τι εννοεί ότι με αντιμετωπίζει στη συζήτηση «ποινικά». Τι κάνατε; Με απειλήσατε ότι θα με κλείσετε φυλακή; Και πιστεύετε τώρα ότι θα βάλω τα κλάματα, γιατί η Ζωή Κωνσταντοπούλου, η χειρότερη Πρόεδρος Βουλής που πέρασε από τη Βουλή, που όταν έπεσε από την Προεδρία πανηγύριζαν, χορεύοντας οι υπάλληλοι έξω, που απηλλάγησαν από τη μισητή σας παρουσία μέσα από αυτό το Κοινοβούλιο, την τυραννική, με απείλησε εμένα, Υπουργό και Βουλευτή, με φυλάκιση μέσα στα ιερά Έδρανα της Βουλής των Ελλήνων; Ποια νομίζετε ότι είστε, κυρία μου και απειλείτε τους άλλους με φυλάκιση, εθνική εισαγγελέας;
Όσον αφορά τις κρίσεις για τον πρωθυπουργό Νετανιάχου και το κράτος του Ισραήλ, ποιος αποφάσισε όλα αυτά που λέτε; Ένας εισαγγελέας του Διεθνούς Ποινικού Δικαστηρίου εξέδωσε ένα ένταλμα σύλληψης. Αυτό ισοδυναμεί με καταδίκη στο μυαλό σας; Το τεκμήριο αθωότητας το ξέρετε; Ή επειδή το αποφάσισε η Ζωή Κωνσταντοπούλου τέρμα, αυτό είναι και όλοι οι άλλοι να μπουν φυλακή που διαφωνούν μαζί της;
Πάμε τώρα και στα συγκεκριμένα. Τα εθνικά συμφέροντα Ελλάδος-Ισραήλ ταυτίζονται απολύτως. Απολύτως. Διότι σήμερα στον κόσμο που ζούμε ο μεγαλύτερος σύμμαχος της Ελλάδος στην Ανατολική Μεσόγειο, σε όλα τα εκκρεμή μας ζητήματα, είναι το Ισραήλ, αν δεν το ξέρετε. Δεν υπάρχει ούτε ένα ανοικτό εθνικό μας ζήτημα. Από την κατοχή της Κύπρου, το παράνομο τουρκολιβυκό μνημόνιο, το καλώδιο, το οποίο συζητάμε όλη την ημέρα που θέλουμε να περάσουμε, τις εξορύξεις φυσικών πόρων, την ΑΟΖ της Ελλάδος με την Κυπριακή Δημοκρατία και την Αίγυπτο και το Ισραήλ, στα οποία το κράτος του Ισραήλ να μην υποστηρίζει τις ελληνικές εθνικές θέσεις.
Άρα, για να σας επιστρέψω τους χαρακτηρισμούς, γιατί σαν πολλά μας τα είπατε, εσείς που αντιστρατεύεστε αυτό το κράτος, το οποίο υποστηρίζει τα εθνικά συμφέροντα των Ελλήνων σε όλα τα fora και το κυριότερο με την ισχυρή του παρουσία στην Ανατολική Μεσόγειο, με τη συνδρομή του σε Ένοπλες Δυνάμεις της χώρας, με αμυντικές πληροφορίες που μοιράζεται μαζί μας, με κοινές στρατιωτικές ασκήσεις, με μεγάλες επενδύσεις στην ελληνική οικονομικά και ούτω καθεξής, εσείς που αντιστρατεύεστε, κυρία Κωνσταντοπούλου, τις σχέσεις μας με αυτό το κράτος, δεν είστε προδότης; Εγώ είμαι φασίστας και εσείς δεν είστε προδότης της Ελλάδος; 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Ποιοι ήταν εκεί, απαντήστε!
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Αφού, λοιπόν, κυρία Πρόεδρε, το πάτε στις απειλές φυλάκισης που μου πετάξατε, λες και θα σας φοβηθώ εγώ κιόλας, σας το λέω ευθέως. Δεν σας αξίζει, ο τίτλος του προδότη. Γιατί και αυτό να είσαι, πρέπει με κάποιο τρόπο η προσωπικότητά σου να λειτουργεί. Εσείς, όμως, ήρθατε στη Βουλή και απειλήσατε έναν Υπουργό και Βουλευτή συνάδελφό σας, μέσα σε αυτό το Βήμα που κατοχυρώνει την ελευθερία του λόγου, ότι αν δεν πει αυτό που σας αρέσει, θα τον κλείσετε φυλακή. Μα, ποια νομίζετε ότι είστε, κυρία μου, επιτέλους; Ποια νομίζετε ότι είστε; Ποιος σας είπε ότι είστε κάτι σπουδαίο; Ποιος κατέστρεψε έτσι τον χαρακτήρα σας και σας έκανε τέτοιο ψώνιο; 
Άρα, λοιπόν, για να επανέλθουμε, φασίστας είσαι εσύ, που δεν σέβεσαι ούτε την ιστορία του Ισραήλ ούτε το Ολοκαύτωμα και κάθεσαι και μας λες ότι η επέτειος της 28ης Οκτωβρίου δεν μπορεί να συνδυάζεται με το Ισραήλ, δηλαδή με τον λαό που πλήρωσε στον Β΄ Παγκόσμιο Πόλεμο με το Ολοκαύτωμα, τη μεγαλύτερη σφαγή πληθυσμού σε όλη την ιστορία της ανθρωπότητας! Και τολμάς και το λες αυτό στη Βουλή, κατάμουτρα! Φασίστα! Εσύ είσαι ο φασίστας όλα αυτά τα χρόνια, που σε όλους τους υπολοίπους συναδέλφους σου μιλάς με αγένεια, τους απειλείς και νομίζεις ότι είσαι και κάτι σπουδαίο. 
Άρα, λοιπόν, κυρία Πρόεδρε, επειδή εγώ δεν σας φοβάμαι σαν τον Χριστίδη, ναι, πήγα στη συγκέντρωση. Αν γίνει λόμπι και κάνουν ομάδα, θέλω να είμαι παρών και υποστηρίζω πλήρως τη σχέση Ελλάδας-Ισραήλ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):  Ποιοι ήταν δεν μας είπατε.
Κύριε Πρόεδρε, γι’ αυτές τις εκφράσεις δεν θα κάνετε καμία…;
ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Υγείας): Οι δικές σας εκφράσεις ήταν καλές.
ΠΡΟΕΔΡΕΥΩΝ (Βασίλειος Βιλιάρδος): Θα συνεχίσουμε με την ένατη με αριθμό 125/19-10-2026 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Κ.Ο. ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ κ. Λεωνίδα Στολτίδη προς τον Υπουργό Αγροτικής Ανάπτυξης και Τροφίμων με θέμα: «Εμπαιγμός των δενδροκαλλιεργητών με το ad hoc πρόγραμμα για τον παγετό του 2025».
Θα απαντήσει ο Υπουργός Αγροτικής Ανάπτυξης και Τροφίμων, ο κ. Ιωάννης Ανδριανός. 
Έχετε τον λόγο κύριε Στολτίδη.
ΛΕΩΝΙΔΑΣ ΣΤΟΛΤΙΔΗΣ: Ευχαριστώ, κύριε Πρόεδρε. 
Κύριε Υπουργέ, αυτό που συμβαίνει με τους δενδροκαλλιεργητές της χώρας δεν είναι απλά μια αδικία. Είναι καθαρός εμπαιγμός. Χιλιάδες οικογένειες βιοπαλαιστών παραγωγών, κερασοπαραγωγοί, μηλοπαραγωγοί και άλλοι σε Πέλλα, Ημαθία, Κοζάνη, Αγιά, Τύρναβο, Ζαγορά βρίσκονται σε απόγνωση. Η Κοινή Υπουργική Απόφαση για τον καταστροφικό παγωτό της άνοιξης του 2025 βγήκε με καθυστέρηση ενάμιση χρόνου, κύριε Υπουργέ. Αφήσατε δηλαδή τους ανθρώπους αυτούς χωρίς εισόδημα για μήνες. Και τελικά τι λέτε ότι τους δίνετε; Έχετε κάνει εξαγγελία για τουλάχιστον 80 εκατομμύρια και εγκρίνατε μόλις τα 50. Την ίδια στιγμή οι πραγματικές ζημιές στο πεδίο είναι τεράστιες, σύμφωνα με τις διαπιστώσεις των ειδικών. Μόνο σε Πέλλα και Ημαθία η απώλεια άγγιξε τα 120 εκατομμύρια ευρώ. Αφού λέτε ότι ένα 20% θα είναι μη χρηματοδοτούμενο, επιβάλλετε έναν απαράδεκτο οριζόντιο κόφτη 50%, δηλαδή ακόμα και αν καταστραφεί κάποιος 100% θα πάρει λιγότερα από 40%. Και σαν να μην έφταναν αυτά, πετάτε εκτός αποζημιώσεων ολόκληρες περιοχές και καλλιέργειες με το πρόσχημα των κανονισμών της ΚΑΠ ότι η ζημιά δεν ξεπέρασε το 30% σε ολόκληρο νομό. Μένουν απ’ έξω δηλαδή μηλοπαραγωγοί της Αγιάς και της Ζαγοράς που έχασαν όλο τους το βιός. Το ίδιο ισχύει και για τους αχλαδοπαραγωγούς. 
Αυτή η κατάσταση αναδεικνύει ξανά το μεγάλο πρόβλημα με την στόχευση που έχει τον αναχρονιστικό κανονισμό του ΕΛΓΑ, έναν κανονισμό που δεν αναγνωρίζει ζημιές στο προανθικό στάδιο, πετάει τις καταστροφές σε χρονοβόρα προγράμματα με κόφτες, αλλά απαιτεί ως όρο υπέρογκες εισφορές από τους αγρότες. Και δώσατε και το περιθώριο, κύριε Υπουργέ, με πληρωμές να γίνουν μέχρι το 2029, δηλαδή κοντά τέσσερα με πέντε χρόνια, αυτοί οι άνθρωποι χωρίς εισόδημα και δυνατότητα παραγωγής. 
Ερωτάσθε, λοιπόν, αν προτίθεστε να τροποποιήσετε την ΚΥΑ, ώστε να καταργηθεί ο κόφτης του 50%, να αυξηθεί ο προϋπολογισμός, να ενταχθούν όλες οι περιοχές και οι καλλιέργειες που αποκλείστηκαν και να δοθεί 100% αποζημίωση για την πραγματική ζημιά κάθε παραγωγού; Και βέβαια εάν προτίθεστε να αλλάξετε τον κανονισμό του ΕΛΓΑ, ώστε να καλύπτει το 100% της χαμένης παραγωγής και του αγροτικού κεφαλαίου από όλους τους κινδύνους, συμπεριλαμβανομένου του παγετού σε όλα τα στάδια. 
Ευχαριστώ.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Στολτίδη. 
Κύριε Υπουργέ, έχετε τον λόγο.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Κύριε συνάδελφε, ακριβώς επειδή αναγνωρίζουμε έμπρακτα τη σοβαρότητα των επιπτώσεων που είχαν οι παγετοί της άνοιξης του 2025 στο εισόδημα των δενδροκαλλιεργητών σε πολλές περιοχές της χώρας, προχωρήσαμε στη θέσπιση του συγκεκριμένου ειδικού προγράμματος Κρατικών Οικονομικών Ενισχύσεων, με συνολικό προϋπολογισμό που φτάνει τα 50 εκατομμύρια ευρώ. 
Συγκεκριμένα με Κοινή Υπουργική Απόφαση, όπως είπατε, την 252456 που δημοσιεύτηκε στις 2 Οκτωβρίου του 2026, ανατέθηκε στον ΕΛΓΑ η υλοποίηση του προγράμματος για τις ζημιές που προκλήθηκαν από τους παγετούς της περιόδου 17 Μαρτίου έως 18 Απριλίου του 2025, σε καλλιέργειες που βρίσκονταν σε προανθικό στάδιο και επομένως δεν καλύπτονται ασφαλιστικά από τον ισχύοντα κανονισμό του οργανισμού. Το πρόγραμμα καλύπτει τις συγκεκριμένες καλλιέργειες κερασιών, βύσσινων, μήλων, κυδωνιών και νωπών σύκων, σε 26 περιφερειακές ενότητες της χώρας, μεταξύ των οποίων η Πέλλα, η Ημαθία, η Λάρισα και περιοχές της Δυτικής Μακεδονίας και θέλω να υπογραμμίσω ότι η ένταξη στο πρόγραμμα δεν έγινε αυθαίρετα. Βασίζεται, όπως πάντα, σε συγκεκριμένα στοιχεία και στις προϋποθέσεις του Ευρωπαϊκού Κανονιστικού Πλαισίου. Όπως ασφαλώς γνωρίζετε, απαιτείται τεκμηριωμένη απώλεια παραγωγής άνω του 30%, το είπατε και εσείς, τόσο σε επίπεδο περιφερειακής ενότητας για τη συγκεκριμένη καλλιέργεια, όσο και σε επίπεδο παραγωγού.
Σε ό,τι αφορά την πρόοδο των διαδικασιών, σύμφωνα με την επίσημη ενημέρωση του ΕΛΓΑ στις περιοχές που αναφέρατε, έχουν πραγματοποιηθεί οι εκτιμήσεις, οι αναγκαίες επισημάνσεις από τις γεωτεχνικές υπηρεσίες, ενώ έχουν ολοκληρωθεί και σχετικοί έλεγχοι. Συνολικά στις περιοχές αυτές υποβλήθηκαν 13.988 δηλώσεις. Η διαδικασία βρίσκεται πλέον σε εξέλιξη για την καταβολή των προβλεπόμενων ενισχύσεων στους δικαιούχους παραγωγούς, η οποία σύμφωνα με τον ΕΛΓΑ αναμένεται το επόμενο διάστημα. 
Αντιλαμβανόμαστε, ασφαλώς, ότι οι παραγωγοί χρειάζονται τη στήριξη αυτή το συντομότερο δυνατό. Γι’ αυτό, λοιπόν, και η προτεραιότητά μας είναι η ολοκλήρωση των αναγκαίων διαδικασιών, ώστε οι ενισχύσεις να φτάσουν στους πραγματικούς δικαιούχους, με διαφάνεια και με βάση τα πραγματικά δεδομένα των ζημιών. 
Στη δευτερολογία μου θα αναφερθώ και στα υπόλοιπα ζητήματα που θέτετε στην ερώτησή σας.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Κύριε Στολτίδη, έχετε τον λόγο.
ΛΕΩΝΙΔΑΣ ΣΤΟΛΤΙΔΗΣ: Ευχαριστώ, κύριε Πρόεδρε.
Μιλήσατε για το ειδικό πρόγραμμα. Επιβεβαιώσατε αυτά που λέμε. Επιβεβαιώνετε ότι ουσιαστικά έχετε πάρει όλα τα μέτρα για να τους ξεκάνετε, κύριε Υπουργέ. Τώρα, δεν κατάλαβα, αμφισβητήσατε τις διαπιστώσεις που κάνουν οι ειδικοί; Θα το ξαναπείτε.
Ο αλγόριθμος του ΕΛΓΑ, όπως και οι κανόνες της ΚΑΠ, το ξέρετε, το λέμε και στους αγρότες με κάθε τρόπο έχει στόχο από τη μία να εξοικονομήσει χρήματα. Γι’ αυτό έχει και αυτόν τον χαρακτήρα για λίγους και κάτω από το 40% για την «πολεμική οικονομία». Για εκεί βρίσκετε όσα δισεκατομμύρια χρειαστούν, αμέσως, 4 δισεκατομμύρια ειδικά για τα μονοπώλια του Τραμπ, 3,5 για τα μονοπώλια του Νετανιάχου, για τα μονοπώλια του Ζελένσκι εκατοντάδες δισεκατομμύρια, άλλα τόσα για τους ΟΠΕΚΕΠΕδες, δεκάδες δισεκατομμύρια κάθε χρόνο για τους εφοπλιστές, βιομήχανους, τραπεζίτες κτλ.
Από την άλλη στοχεύουν και στο ξεκλήρισμα. Είναι στρατηγικός στόχος διατυπωμένος κιόλας για να περάσει η γη σε λιγότερα χέρια, για πάσα χρήση από τσιφλικάδες βιομήχανους, ενεργειακούς ομίλους. Αυτοί είναι οι νόμοι και η οικονομία σας και οι κανόνες σας. Προφανώς ο κανονισμός του ΕΛΓΑ δεν έχει ίχνος επιστημονικότητας, δεν λαμβάνει υπόψη ούτε ένα από τα ζητήματα που τα έχετε κάνει σημαία, για να μοιράζετε βεβαίως δισεκατομμύρια, όπως η κλιματική αλλαγή, το δημογραφικό και άλλα. Περισσότερο μοιάζει με ανέκδοτο. Η επιβίωση, όμως, των βιοπαλαιστών αγροτών και η διατροφική επάρκεια του λαού μας, κάθε άλλο παρά ανέκδοτο είναι, κύριε Υπουργέ. Οι αγρότες παντού ζεσταίνουν τις μηχανές του αγώνα. Πριν λίγες μέρες μαζικά στα Γιαννιτσά, βράζει η Ημαθία και η Πέλλα και όλες οι άλλες περιοχές. 

Το γνωρίζετε πολύ καλά ότι την τελευταία φορά που το πήραν απόφαση να αγωνιστούν οι αγρότες σας νίκησαν σε όλα τα επίπεδα με τα πανελλαδικά μπλόκα τους. Δεν μπορέσατε να κάνετε τίποτα. Ούτε να τους καταστείλετε, γιατί όλος ο λαός ήταν στο πλευρό τους και το ΚΚΕ έκανε τα μέγιστα γι’ αυτό. Δεν μπορέσατε ούτε να τους διαιρέσετε με διάφορους καλοθελητές, ούτε να τους κοροϊδέψετε με Βουλευτές άλλων κομμάτων που πήγαιναν στα μπλόκα και καλούσαν σε αποδέσμευση από την ΠΕΜ. Σας έμεινε μόνο και βέβαια, επειδή έχετε την οικονομία στα χέρια σας, δυστυχώς, να τους στραγγαλίσετε οικονομικά. Αυτό είναι και το μόνο όπλο πλέον, γιατί οι αγρότες πρέπει να το πάρουν απόφαση, να πάνε να σας πάρουν από τα χέρια σας αυτό το εργαλείο και να ξεμπερδεύουν με τα βάσανά τους. 
Το ΚΚΕ και από αυτό το Βήμα τούς καλεί να δουν καθαρά. Και σύμφωνα με την απάντησή σας, κύριε Υπουργέ, ότι η τιμωρία στην Κυβέρνηση Μητσοτάκη, δεν είναι να επιβραβεύεις την πολιτική Μητσοτάκη στηρίζοντας ή ψηφίζοντας ΣΥΡΙΖΑ, Τσίπρα, Βελόπουλο, Πλεύση, που όλοι τους ψήφισαν την ΚΑΠ, την νέα ΚΑΠ, τις αναθεωρήσεις τους και μετά…
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, εμείς.
ΛΕΩΝΙΔΑΣ ΣΤΟΛΤΙΔΗΣ: Κυρία Κωνσταντοπούλου, θέλετε να κάνω σε εσάς την ερώτηση, γιατί ψηφίσατε αυτά που ψηφίσατε;
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, δεν τα ψηφίσαμε. 
ΛΕΩΝΙΔΑΣ ΣΤΟΛΤΙΔΗΣ: Ωραία. Ψήφισαν, δηλαδή, το σχέδιο ξεκληρίσματος των αγροτών.
ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας): Όχι, εμείς δεν ψηφίσαμε την ΚΑΠ.
ΛΕΩΝΙΔΑΣ ΣΤΟΛΤΙΔΗΣ: Με τέτοιου είδους τιμωρία, πρέπει να ξέρουν οι αγρότες ότι κάνουν πάρτι από τη χαρά τους και η Ευρωπαϊκή Ένωση και οι βιομήχανοι και οι εφοπλιστές και η Κυβέρνηση Μητσοτάκη, επειδή ακόμη και να φύγει, που όπως φαίνεται θα γίνει, θα συνεχιστεί η πολιτική της. Ο μόνος τρόπος που τους λέμε για να τρομάξουν όλοι αυτοί και να χάσει δύναμη και η πολιτική αυτής της Κυβέρνησης που στηρίζουν τα υπόλοιπα κόμματα για να δουν καλύτερες μέρες οι αγρότες και όλος ο λαός, είναι η συμπόρευση και η ενίσχυση του ΚΚΕ. 
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε συνάδελφε. Έχετε τον λόγο, κύριε Υπουργέ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ κύριε Πρόεδρε. 
Κατ’ αρχήν, επειδή μιλήσατε για νίκες και είπατε ότι μας νίκησαν, οι νίκες προϋποθέτουν εχθρούς. Εμείς δεν έχουμε εχθρούς τους αγρότες. Είμαστε στην ίδια πλευρά, συμμεριζόμαστε και τις αγωνίες και γι’ αυτό, λοιπόν, παλεύουμε με μια πολιτική στήριξης των παραγωγών, των αγροτών μας, των κτηνοτρόφων και των αλιέων και στην πράξη έχουμε πάρει μέτρα συγκεκριμένα και τους στηρίζουμε σε ένα δύσκολο, βεβαίως περιβάλλον είτε είναι αυτό γεωπολιτικής αστάθειας είτε κλιματικής αλλαγής που την αμφισβητείτε. Η κλιματική αλλαγή, όμως, είναι εδώ, κύριε συνάδελφε και έχει επιπτώσεις. 
Θέλω, λοιπόν, να αναφερθώ ειδικότερα στο ζήτημα των καλλιεργειών που δεν περιλαμβάνονται στο συγκεκριμένο πρόγραμμα, καθώς και στα ζητήματα που θέσατε για το ύψος των ενισχύσεων και τον κανονισμό του ΕΛΓΑ. Κατ’ αρχάς, σε ό,τι αφορά τα αχλάδια πρέπει να γίνει μια ουσιαστική διάκριση για τις επιτραπέζιες ποικιλίες που βρίσκονται σε ασφαλιστικά καλυπτόμενο στάδιο κατά την περίοδο των παγετών, όπως οι κοντούλες, κόσια και τα κρυστάλλια. Πραγματοποιήθηκαν εκτιμήσεις και καταβλήθηκαν αποζημιώσεις. Μάλιστα, μόνο για τις συγκεκριμένες ποικιλίες στην Πέλλα και την Ημαθία καταβλήθηκαν, περίπου, 750 χιλιάδες ευρώ για εκτάσεις της τάξης των χιλίων στρεμμάτων. Αντίθετα, για άλλες ποικιλίες αχλαδιών, όπως και τα μήλα εκτός Βεγορίτιδας, ροδιές και άλλες δενδρώδεις καλλιέργειες, οι επισημάνσεις του ΕΛΓΑ δεν τεκμηρίωσαν τις ζημιές από τον παγετό στο προκαταρκτικό στάδιο. 
Η μειωμένη παραγωγή, που διαπιστώθηκε στη συνέχεια, συνδέεται με το φαινόμενο της ακαρπίας, το οποίο δεν καλύπτεται από τον ισχύοντα ασφαλιστικό κανονισμό. Αυτό δεν σημαίνει ότι το πρόβλημα αγνοείται. Η ακαρπία μπορεί να εξεταστεί στο πλαίσιο προγράμματος κρατικών οικονομικών ενισχύσεων, εφόσον πληρούνται οι προβλεπόμενες προϋποθέσεις και εγκριθούν και τα σχετικά προγράμματα και η απαιτούμενη δαπάνη.
Ως προς το ύψος των ενισχύσεων η κοινή υπουργική απόφαση προβλέπει ενίσχυση έως το 50% της αξίας της απολεσθείσας παραγωγής με συγκεκριμένη μεθοδολογία υπολογισμού. Μιλάμε για το προκαταρτικό στάδιο. Πρόκειται, λοιπόν, για ειδικό πρόγραμμα κρατικών ενισχύσεων, διαφορετικό από τον μηχανισμό των ασφαλιστικών αποζημιώσεων του ΕΛΓΑ, το οποίο διέπεται από συγκεκριμένους κανόνες επιλεξιμότητας και χρηματοδότησης. Και θέλω να θυμίσω ότι εδώ ψηφίσαμε το 100% της αποζημίωσης του ασφαλιζόμενου προϊόντος. 
Σε ό, τι αφορά, τέλος, τον κανονισμό του ΕΛΓΑ, είναι δεδομένο ότι χρειάζεται εκσυγχρονισμός, ώστε να ανταποκρίνεται αποτελεσματικότερα στις νέες συνθήκες και στις ολοένα συχνότερες προκλήσεις που αντιμετωπίζει η αγροτική παραγωγή. Η σχετική διαδικασία βρίσκεται σε εξέλιξη και σε αυτήν λαμβάνονται υπόψη και οι προτάσεις που διατυπώθηκαν στο πλαίσιο της διακομματικής επιτροπής που συστήθηκε με πρωτοβουλία μας και πρωτοβουλία του Πρωθυπουργού. 
Βασικές αρχές είναι η συμπερίληψη περισσότερων ασφαλιζόμενων κινδύνων, ιδίως σχετιζόμενων με την κλιματική αλλαγή, η οικονομική βιωσιμότητα και η διατήρηση του δημόσιου χαρακτήρα του Οργανισμού, η ανταποδοτικότητα και η συνέχιση της κρατικής στήριξης. 
Θυμίζω, άλλωστε, ότι τα τελευταία χρόνια ο ΕΛΓΑ έχει στηρίξει τους παραγωγούς με συνολικές καταβολές που υπερβαίνουν τα δύο δισεκατομμύρια ευρώ, ποσό για το οποίο οι ασφαλιστικές εισφορές των αγροτών δεν καλύπτουν ούτε το μισό. Σταθερός, λοιπόν, γνώμονας μας είναι ένα σύστημα αγροτικών ασφαλίσεων, περισσότερο αποτελεσματικό, δίκαιο και οικονομικά βιώσιμο, που μπορεί να παρέχει ουσιαστική προστασία στους παραγωγούς απέναντι στους αυξανόμενους κινδύνους για τις καλλιέργειες τους και αυτόν τον στόχο υπηρετούμε στην πράξη. 
Ευχαριστώ πολύ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ. 
Θα ολοκληρώσουμε με την δέκατη τέταρτη με αριθμό 112/16-10-2026 επίκαιρη ερώτηση δεύτερου κύκλου του Βουλευτή Ρεθύμνης της Κ.Ο. ΠΑΣΟΚ-ΚΙΝΗΜΑ ΑΛΛΑΓΗΣ κ. Εμμανουήλ Χνάρη προς τον Υπουργό Αγροτικής Ανάπτυξης και Τροφίμων με θέμα: «Σε απόγνωση παραγωγοί και επαγγελματίες από την δυσλειτουργία του νέου ΟΣΔΕ 2026». 
Έχετε τον λόγο, κύριε συνάδελφε. 
ΕΜΜΑΝΟΥΗΛ ΧΝΑΡΗΣ: Ευχαριστώ, κύριε Πρόεδρε. 
Κύριε Υπουργέ, όπως ήδη γνωρίζετε, από τις 4 Αυγούστου, παρουσία και του ίδιου του Πρωθυπουργού στις 6 Αυγούστου, μας παρουσιάσατε με περίσσεια θριαμβολογία και μας ενημερώσατε για το άνοιγμα της εφαρμογής myAGRO για την κατάθεση των αιτήσεων ενιαίας ενίσχυσης για το 2026. Αναφέρατε, επίσης, το χρονοδιάγραμμα και της κατάθεσης των αιτήσεων, αλλά πολύ περισσότερο και της καταβολής της προκαταβολής της βασικής ενίσχυσης του 2026. 
Συγκεκριμένα, μας είπατε ότι όσοι παραγωγοί ενεργοποιήσουν τα δικαιώματά τους έως 15 Σεπτεμβρίου, θα πληρωθούν την προκαταβολή της βασικής ενίσχυσης έως τις 30 Οκτωβρίου. Καθώς, επίσης, όσοι παραγωγοί ενεργοποιήσουν τα δικαιώματά τους έως 15 Οκτωβρίου, μία προθεσμία την οποία παρατείνατε, έως τις 31 Οκτωβρίου, θα πληρωθούν την προκαταβολή της βασικής ενίσχυσης έως τις 30 Νοεμβρίου. 
Σήμερα, 26 Οκτωβρίου, βρισκόμαστε μπροστά σε μια παταγώδη αποτυχία του σχεδιασμού σας. Λίγες μόνο ημέρες πριν την λήξη της προθεσμίας έχουν υποβληθεί εκατόν ογδόντα χιλιάδες αιτήσεις σε σύνολο εξακοσίων χιλιάδων. 
Κύριε Υπουργέ, ειλικρινά πιστεύετε ότι η κατάργηση του ΟΠΕΚΕΠΕ και η μεταφορά στην ΑΑΔΕ είναι μια μεταρρύθμιση, όταν η πλατφόρμα έπεφτε σε ώρες αιχμής χωρίς να προλάβουν να ενεργοποιήσουν τα δικαιώματά τους, όταν δεν υπήρχε έγκαιρη διαθεσιμότητα με τα ΑΤΑΚ, τα ΚΑΕΚ του Κτηματολογίου και τους δασικούς χάρτες; Ή μήπως η μεταρρύθμιση είναι αυτό το δρακόντειο πλαίσιο κυρώσεων που προβλέπεται, ενώ προηγουμένως δεν έχετε εκδώσει τις απαιτούμενες εγκυκλίους, έτσι ώστε οι παραγωγοί να ξέρουν πού βρίσκονται;
Ήδη σας έχουμε επανειλημμένα προτείνει ως ΠΑΣΟΚ, ότι η ενεργοποίηση των δικαιωμάτων θα πρέπει να γίνεται στο πρώτο τρίμηνο του εκάστοτε έτους, γιατί είναι πολύ σημαντικό και τα χρήματα να παίρνονται σωστά, αλλά να παίρνονται και στην ώρα τους. Για τους λόγους αυτούς, κύριε Υπουργέ, σας ερωτούμε, δεδομένου ότι η καταληκτική προθεσμία λήγει σε πέντε μέρες, προτίθεστε να δώσετε την απαιτούμενη παράταση που ζητούν πρωτίστως οι παραγωγοί, αλλά και οι φορείς του αγροτικού κόσμου της χώρας, έτσι ώστε να ενεργοποιηθούν τα δικαιώματά τους; Και αν ναι, ποιο είναι το συγκεκριμένο χρονοδιάγραμμα; 
Και δεύτερο και κυριότερο, εγγυάστε ότι κανένας παραγωγός δεν θα στερηθεί τις ενισχύσεις που δικαιούται λόγω της δικής σας αβελτηρίας και ότι θα τις καταβάλλετε εντός του προβλεπόμενου χρονοδιαγράμματος;
Ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε κύριε συνάδελφε,
Ορίστε, κύριε Υπουργέ, έχετε τον λόγο για τη δευτερολογία σας.
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε Πρόεδρε. 
Κύριε συνάδελφε, η μεταρρύθμιση αυτή πραγματικά είναι μεγάλη γιατί για πρώτη φορά το ελληνικό κράτος, η ελληνική πολιτεία θα έχει υπό τον έλεγχό της όλη αυτή την πλατφόρμα και όλα αυτά τα στοιχεία πληρωμών, ώστε να μην ξαναεπαναληφθούν ποτέ αυτά που είδαμε τον προηγούμενο καιρό και να παίρνουν με δικαιοσύνη και διαφάνεια τα χρήματά τους οι αγρότες και οι κτηνοτρόφοι και οι αλιείς, όσοι είναι δικαιούχοι. 
Κατά τη μετάβαση, λοιπόν, στο νέο σύστημα παρουσιάστηκαν πράγματι τεχνικά ζητήματα, που δημιούργησαν δυσκολίες στην υποβολή των αιτήσεων. Τα ζητήματα αυτά δεν τα παραγνωρίσαμε. Αντιθέτως, τα αντιμετωπίζουμε με συγκεκριμένες παρεμβάσεις και με συνεχή συνεργασία του Υπουργείου Αγροτικής Ανάπτυξης και Τροφίμων, της ΑΑΔΕ και των εκπροσώπων του αγροτικού και γεωτεχνικού κόσμου.
Στο πλαίσιο, λοιπόν, αυτό η ΑΑΔΕ προχωρά σε διαρκείς απλουστεύσεις και βελτιώσεις της διαδικασίας, λαμβάνοντας υπ’ όψιν τα ζητήματα που ανακύπτουν στην πράξη, καθώς και τις ιδιαίτερες συνθήκες που αντιμετωπίζουν οι παραγωγοί σε διαφορετικές περιοχές της χώρας. Ήδη έχουν εκδοθεί αναλυτικές οδηγίες και διευκρινίσεις για τη διαδικασία υποβολής. Στις 7 Οκτωβρίου δημοσιοποιήθηκαν απαντήσεις σε εβδομήντα ερωτήματα των φορέων υποβολής αιτήσεων, ενώ στις 12 Οκτωβρίου ανακοινώθηκαν νέες βελτιώσεις και απλουστεύσεις μαζί με την προσαρμογή του χρονοδιαγράμματος.
Έρχομαι στο συγκεκριμένο ζήτημα των προθεσμιών που θέσατε. Με την απόφαση 1216 του 2026 του Διοικητή της ΑΑΔΕ η καταληκτική ημερομηνία υποβολής της ενιαίας ενίσχυσης μετατέθηκε, πράγματι, στις 30 Οκτωβρίου του 2026 γιατί θέλουμε, πραγματικά, να δώσουμε τη δυνατότητα να λυθούν τα όποια προβλήματα και να πληρωθούν μέχρι 30 Νοεμβρίου οι παραγωγοί. Προβλέφθηκε, επίσης, η δυνατότητα τροποποίησης των αιτήσεων που υποβάλλονται μέχρι την ημερομηνία αυτή έως και τις 10 Νοεμβρίου, ώστε οι σχετικές διορθώσεις να ληφθούν υπ’ όψιν για την προκαταβολή που προβλέπεται έως τις 30 Νοεμβρίου. Αντίστοιχα, για τις αιτήσεις που υποβλήθηκαν έως τις 25 Σεπτεμβρίου, 15 ήταν η αρχική και δώσαμε επιπλέον δέκα μέρες παράταση, οι τροποποιήσεις που πραγματοποιήθηκαν έως τις 10 Οκτωβρίου λαμβάνονται υπ’ όψιν για την προκαταβολή ως τις 31 Οκτωβρίου. Επομένως, έχουν ήδη ληφθεί συγκεκριμένα μέτρα για τη διευκόλυνση των παραγωγών, τόσο ως προς την υποβολή όσο και ως προς τη διόρθωση των αιτήσεών τους.
Σε ό,τι αφορά το ενδεχόμενο νέας παράτασης, η ισχύουσα καταληκτική ημερομηνία είναι η 30ή Οκτωβρίου, όμως, εδώ είμαστε -πάντα βλέποντας τα προβλήματα, βλέποντας τη ροή- να διευκολύνουμε τους παραγωγούς. Αλλά δεν πρέπει να δίνουμε συνεχείς παρατάσεις, με την έννοια ότι η κάθε παράταση σημαίνει και καθυστέρηση στις πληρωμές. Όμως, θα ακολουθήσει και άλλη πληρωμή μέχρι τέλος του χρόνου, οπότε θεωρώ και είμαι βέβαιος ότι όσοι δικαιούνται, όποιος είναι δικαιούχος θα πληρωθεί. 
Η προτεραιότητά μας είναι να αξιοποιηθεί αποτελεσματικά το διαθέσιμο διάστημα με τη συνέχιση των αναγκαίων τεχνικών και διοικητικών παρεμβάσεων, ώστε να διευκολυνθούν οι παραγωγοί στην ολοκλήρωση των αιτήσεών τους και να προχωρήσει ομαλά η διαδικασία καταβολής των ενισχύσεων, γιατί θα έχουμε ένα σύστημα πλέον που θα εγγυάται τους διασταυρωτικούς ελέγχους, άρα διαφανείς και δίκαιες πληρωμές στους δικαιούχους.
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε, κύριε Υπουργέ.
Κύριε συνάδελφε, έχει τον λόγο.
ΕΜΜΑΝΟΥΗΛ ΧΝΑΡΗΣ:  Ευχαριστώ, κύριε Πρόεδρε. 
Κύριε Υπουργέ, είναι πασιφανής η προχειρότητα με την οποία η Κυβέρνησή σας αντιμετωπίζει τον αγροτικό τομέα της χώρας και τους ανθρώπους της. Μέλημά σας πρωτίστως είναι η επικοινωνιακή διαχείριση και όχι η ουσία. Ενώ ξεκινήσατε με μεγάλη καθυστέρηση την ενεργοποίηση των δικαιωμάτων από τον Αύγουστο, όταν σε άλλες χώρες όπως η Ιταλία, τέλος Ιουλίου είχε δοθεί προκαταβολή βασικής ενίσχυσης ένα μεγάλο ποσό, τα 570 εκατομμύρια, όπως είχαν τη δυνατότητα, μια δυνατότητα την οποία είχαμε και εμείς. Αντί αυτού δεν διασφαλίσατε ούτε τα αυτονόητα, δηλαδή την έγκαιρη διασυνδεσιμότητα με τον ΑΤΑΚ και τον ΚΑΕΚ και τους δασικούς χάρτες, αντιθέτως αυξήσατε τη γραφειοκρατία έτσι ώστε αναγκάσατε τους επαγγελματίες να σας καταθέσουν τριακόσια ερωτήματα προκειμένου να τους αποσαφηνίσετε τα ζητήματα που προέκυψαν. 
Ήδη από τις 26 Αυγούστου ως ΠΑΣΟΚ, το σύνολο της Κοινοβουλευτικής Ομάδας, σας έχουμε καταθέσει ερώτηση και αναφέρουμε ένα-ένα όλα τα θέματα τα οποία βρίσκουμε σήμερα μπροστά μας. Μέχρι και σήμερα δεν μας έχετε δώσει καμία απάντηση και μετά λύπης μου διαπιστώνω ότι μας δικαιώνετε για ακόμα μια φορά για την κριτική που σας κάνουμε. 
Κύριε Υπουργέ, κυβερνάτε τη χώρα οκτώ χρόνια χωρίς κανένα σχέδιο και στρατηγική. Άλλωστε δεν είναι τυχαίο η ανάλλαγη των Υπουργών και των Προέδρων του ΟΠΕΚΕΠΕ και θέλω να ξέρετε ότι είμαστε η μόνη χώρα στην οποία οι παραγωγοί της δεν ξέρουν ούτε πότε θα καταθέσουν τις αιτήσεις της ενιαίας ενίσχυσης, αλλά πολύ περισσότερο πότε θα καταβληθούν τα χρήματα. Στη Ισπανία οι δηλώσεις ξεκινούν 1η Φεβρουαρίου, στην Ιταλία 15 Μαρτίου και στη Γαλλία 1η Απριλίου. Με απλά λόγια επιμένουμε ότι η διαδικασία πρέπει να ξεκινά στη χώρα μας πολύ νωρίς. 
Κύριε Υπουργέ, νιώθετε ειλικρινά ικανοποιημένος ότι στις 31 Οκτωβρίου δεν θα καταφέρουν να πληρωθούν, να πάρουν προκαταβολή βασικής ενίσχυσης, ούτε σαράντα χιλιάδες παραγωγοί, όταν σε άλλες χρονιές καταβαλλόταν στο σύνολο των παραγωγών; Με την πολιτική σας έχετε φέρει σε αδιέξοδο τον αγροτικό κόσμο της χώρας. Το αυτονόητο πλέον ότι τα χρήματα πρέπει να παίρνονται και σωστά και στην ώρα τους, αλλά και να συνεχίζεται η παραγωγική διαδικασία, έχει καταστεί πλέον ζητούμενο. Η πολιτική ευθύνη της παταγώδης αποτυχίας σας είναι όλη δική σας, εξ ολοκλήρου στην Κυβέρνησή σας. Είναι αυτονόητη η απαίτηση των γεωργών και κτηνοτρόφων της χώρας, έστω και την ύστατη στιγμή να δώσετε συγκεκριμένες απαντήσεις και χρονοδιαγράμματα.
Δεν μας είπατε, τώρα έχει περίπου ολοκληρωθεί η διαδικασία στο 30%, το 70% είναι σίγουρο ότι δεν μπορεί να τελειώσει τις επόμενες πέντε μέρες, πρέπει να μας απαντήσετε, να μάθουν οι παραγωγοί, να καθησυχαστούν οι παραγωγοί ότι θα δώσετε μια παράταση για να τελειώσει αυτή η διαδικασία έτσι ώστε ο περήφανος και έντιμος αγρότης, χωρίς να γίνει επαίτης στον κόπο και στην περιουσία του, να πάρει αυτά που δικαιούται και να συνεχίζει να ζει και να παράγει με την αξιοπρέπεια η οποία το διακρίνει. 
Σας ευχαριστώ. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε συνάδελφε. 
Έχετε τον λόγο, κύριε Υπουργέ. 
ΙΩΑΝΝΗΣ ΑΝΔΡΙΑΝΟΣ (Υφυπουργός Αγροτικής Ανάπτυξης και Τροφίμων): Ευχαριστώ, κύριε πρόεδρε. 
Κύριε συνάδελφε, επειδή αναφέρατε για γραφειοκρατία, ναι, είναι ένα καινούργιο σύστημα, βεβαίως και ένα νέο σύστημα το οποίο χτίζεται από την αρχή, πρέπει να περιλαμβάνει και αυτό το στάδιο της γραφειοκρατίας. Όμως, από το 2027, δηλαδή το επόμενο ΟΣΔΕ, θα έχουμε τη δυνατότητα ως κράτος, ως πολιτεία που θα έχει για πρώτη φορά όλη αυτή την πλατφόρμα στην ιδιοκτησία της, να ανοίγουμε το σύστημα πιο νωρίς -στο πρώτο τρίμηνο- και να γίνονται πιο νωρίς οι πληρωμές.
Πρέπει να γνωρίζετε -επειδή αναφέρατε Ισπανία, Ιταλία- ότι η Ιταλία, πέρασε όλο το μεγάλο πρόβλημα που περάσαμε και εμείς, κάτι ανάλογο, κάτι αντίστοιχο, και έκανε μεγάλη προσπάθεια ώστε να έρθει -αυτό που κάνουμε και εμείς σήμερα, δηλαδή τη μεταρρύθμιση- ο οργανισμός πληρωμών της Ιταλίας σε αυτό το επίπεδο και να μπορεί να πληρώνει εγκαίρως και, βεβαίως, με διασταυρωτικούς ελέγχους. Επομένως, ό,τι κάνουμε είναι για το καλό των παραγωγών και, πραγματικά, νιώθω ικανοποιημένος αλλά και υπερήφανος, κύριε συνάδελφε, γιατί είμαι μέρος αυτής της προσπάθειας όλο αυτόν τον καιρό. Κάνουμε τεράστιο αγώνα και είναι υποχρέωσή μας αυτό που κάνουμε, η δουλειά που κάνουμε, για να μπορέσουμε να έχουμε ένα διαφανές σύστημα, να είναι πραγματικά λειτουργικό και να μπορούμε πραγματικά να το ανοίγουμε νωρίς, στο πρώτο τρίμηνο του κάθε έτους, ώστε να πληρώνονται εγκαίρως και οι αγρότες μας. Και θα το καταφέρουμε. 
Θέλω, λοιπόν, να σταθώ ιδιαίτερα στο δεύτερο ερώτημά σας, που αφορά την προστασία των παραγωγών από τις συνέπειες των ζητημάτων που ανακύπτουν. Είναι αυτονόητο, λοιπόν, ότι οι πραγματικοί δικαιούχοι των αγροτικών ενισχύσεων πρέπει να έχουν τη δυνατότητα να υποβάλλουν σωστά τις αιτήσεις τους, χωρίς να αντιμετωπίζουν αδικαιολόγητα εμπόδια εξαιτίας τεχνικών προβλημάτων ή ασυμφωνιών μεταξύ των διαθέσιμων μητρώων. 
Στόχος μας είναι να εξαντληθούν οι προβλεπόμενες δυνατότητες αντιμετώπισης αυτών των προβλημάτων, ώστε να μην στερηθούν οι πραγματικοί δικαιούχοι τις ενισχύσεις, εξαιτίας τεχνικών εκκρεμοτήτων για τις οποίες δεν ευθύνονται οι ίδιοι. Ακριβώς γι’ αυτό, λοιπόν, οι παρεμβάσεις που πραγματοποιούνται δεν περιορίζονται στην παράταση των προθεσμιών. 
Έχουν δοθεί πρόσθετες διευκρινήσεις για ζητήματα που αφορούν τα στοιχεία των αγροτεμαχίων και την ταυτότητα των ακινήτων μέσω ΑΤΑΚ και ΚΑΕΚ. Μάλιστα, για τις περιπτώσεις αντικειμενικής αδυναμίας ταυτοποίησης έχει δημοσιοποιηθεί ειδικό υπόδειγμα υπεύθυνης δήλωσης, ώστε να διευκολύνεται η αντιμετώπιση τέτοιων περιπτώσεων, σύμφωνα με το προβλεπόμενο βεβαίως πλαίσιο. 
Παράλληλα, η ΑΑΔΕ βρίσκεται σε καθημερινή επικοινωνία με την ΕΘΕΑΣ, το ΓΕΩΤΕΕ και φορείς υποβολής αιτήσεων, προκειμένου να αντιμετωπίζονται τα πρακτικά προβλήματα και να παρέχονται οι αναγκαίες διευκρινήσεις. Σε ό, τι αφορά τα Κέντρα Υποδοχής Δηλώσεων, έχει επίσης καθοριστεί ειδικό πλαίσιο λειτουργίας και ελέγχου, ενώ με την εγκύκλιο 2858/2026 αποσαφηνίστηκαν ζητήματα σχετικά με την ευθύνη των παραγωγών και των φορέων που υποβοηθούν την υποβολή των αιτήσεων. 
Θέλω ωστόσο να υπογραμμίσω και κάτι ακόμα. Η διευκόλυνση των παραγωγών και η αξιοπιστία των δηλώσεων αποτελούν δύο συμπληρωματικούς στόχους. Η αντιμετώπιση δηλαδή των τεχνικών δυσκολιών σε συνδυασμό με τη διενέργεια των αναγκαίων ελέγχων είναι απαραίτητη, όπως είπα και στην πρωτολογία μου, τόσο για την προστασία των πραγματικών δικαιούχων, όσο και για τη διασφάλιση των πόρων της Κοινής Αγροτικής Πολιτικής. 
Το ζητούμενο λοιπόν είναι σαφές: Να ολοκληρωθεί η διαδικασία με τον καλύτερο δυνατό τρόπο, να αντιμετωπιστούν οι εκκρεμότητες και να καταβληθούν οι προβλεπόμενες ενισχύσεις στους δικαιούχους, σύμφωνα με το ισχύον θεσμικό πλαίσιο. Σε αυτή την κατεύθυνση συνεχίζουμε και συνεχίζεται η συνεργασία του Υπουργείου με την ΑΑΔΕ και τους εκπροσώπους του αγροτικού κόσμου. 
Ευχαριστώ πολύ, κύριε Πρόεδρε. 
ΠΡΟΕΔΡΕΥΩΝ (Βασίλειος Βιλιάρδος): Ευχαριστούμε πολύ, κύριε Υπουργέ. 
Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Δέχεστε στο σημείο αυτό να λύσουμε τη συνεδρίαση;
ΟΛΟΙ ΟΙ ΒΟΥΛΕΥΤΕΣ: Μάλιστα, μάλιστα.
ΠΡΟΕΔΡΕΥΩΝ (Βασίλειος Βιλιάρδος): Με τη συναίνεση του Σώματος και ώρα 18.20΄ λύεται η συνεδρίαση για την Πέμπτη 29 Οκτωβρίου 2026 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που θα διανεμηθεί.  

